Poštovani predsedavajući, dame i gospodo narodni poslanici, obraćam se u ime Poslaničke grupe manjina. Zadovoljstvo mi je što mogu danju da vam se obraćam, dragi poslanici, ali moram da konstatujem da je Srbija postala noćna država. Predsednik Parlamenta se bira noću, predsednik Parlamenta se razrešava dužnosti noću, konsultacije predsednika poslaničkih grupa se zakazuju za noć, i to 45 minuta pre početka, da oni predsednici čije je prebivalište van Beograda ni helikopterom ne mogu stići, čime se iskazuje nepoštovanje i prema njihovim biračima, kao da je ovaj cenjeni dom Skupština grada Beograda, a ne Narodna skupština Republike Srbije. Konačno, rasprava povodom Predloga zakona o ministarstvima verovatno će se voditi noću, a najverovatnije će članovi nove vlade zakletvu polagati jedne noći do 15. maja. Mislim da ovo ne priliči ozbiljnoj državi. Naravno, ponekad mogu postojati vanredne situacije, ali ste vi, dame i gospodo iz DS-a, DSS-a i G17 plus imali tri i po meseca. Razloge čekanja do poslednje sekunde i držanja svih građana u neizvesnosti tri i po meseca moraćete jednog dana objasniti stanovnicima ove zemlje. Objašnjenje da je naš narod ovakav, da sve rešava u poslednjoj sekundi, ne možemo smatrati zadovoljavajućim odgovorom, ali o ovome ću detaljnije kod tačke dnevnog reda o Predlogu zakona o ministarstvima. U sredu sam već rekao sa ove govornice da Poslanička grupa manjina i Savez vojvođanskih Mađara smatra apsolutno nedopustivim da član SRS bude predsednik Narodne skupštine Republike Srbije. Razlog za to nije lične prirode, nego je izazvan činjenicom da se ova zemlja ne sme vraćati u ratnu atmosferu 90-ih. Iz ovog razloga mi ćemo glasati za razrešenje gospodina Nikolića, mada sam siguran da će on podneti ostavku pre glasanja. Dugačku raspravu povodom ove tačke dnevnog reda smatram izlišnom. Ovih meseci izgubili smo već dosta vremena. U sredu sam i to rekao, da Poslanička grupa manjina i SVM ne želi predložiti članove za stručne odbore Narodne skupštine i neće imati kandidata za potpredsednika Parlamenta sve dok je član SRS predsednik ovog doma. Time su naše stranke želele iskazati nezadovoljstvo nad činjenicom da je u 2007. godini narodni poslanik iz SRS mogao postati predsednik ovog cenjenog doma, iako je gospodin Nikolić izabran u skladu sa Poslovnikom, a procedura je bila poštovana. Tu dolazimo do suštine. Za samo nekoliko dana su građani naše zemlje imali prilike da vide kakve ogromne štete za sve nas, ekonomiju i ugled naše države može imati kada se pojedine stranke demokratskog bloka igraju sa budućnošću ove zemlje, kada partijske interese stavljaju iznad državnih, kada daju svoj glas onom kandidatu, za jednu od najodgovornijih državnih funkcija, koji pripada stranci koja je jedan od simbola patnji iz 90-ih. Ove stranke, a prvenstveno DSS,zbog će ovoga kad-tad morati odgovarati građanima Srbije.
Replika, gospodin Dragan Todorović. Imate tri minuta, da vas podsetim.
Dame i gospodo narodni poslanici, imali smo priliku da već u nekoliko navrata za ovu govornicu izlaze ljudi koji se predstavljaju kao čuvari demokratije, parlamentarizma, budućnosti ove države i veruju da su oni ti koji imaju sertifikat da određuju ko je ovde demokrata, ko je dobar za ovu državu, a ko loš. Gospodin Pastor je mlad čovek, ali sećam se partije Demokratske zajednice vojvođanskih Mađara sa početka 90-ih godina. Recimo, ta partija je u to vreme nastupala sa tri čelnika, jedan je bio Andraš Agošton, koji je u to vreme bio predsednik te stranke, Jožef Kasa, gospodin Pal Šandor. Čak su bili u ovoj skupštini zajedno kao poslanici. Nedugo posle toga nastupila je svađa unutar Demokratske zajednice vojvođanskih Mađara i krenule su nimalo demokratske optužbe na račun čelnika te stranke. Dobro se sećam kada je Andraš Agošton optuživao Jožefa Kasu kao diktatora, kao čoveka koji gazi demokratsku proceduru, čak su tu upotrebljavane jako teške reči po pitanju nekih kvalifikacija vezano za Jožefa Kasu, zloupotrebu njegovog položaja i otuđenje velike imovine u vlasništvu Republike Srbije, odnosno SO Subotica. Koliko mogu da se setim u pitanju je bilo, recimo, samo 17.000 kvadratnih metara građevinskog zemljišta koje je Jožef Kasa sebi i svojoj porodici, ćerki u najvećoj meri, obezbedio sa mesta predsednika opštine Subotica. Kasnije se to nastavilo sa Ištvanom Išpanovićem i drugim čelnicima Demokratske zajednice vojvođanskih Mađara u Subotici koji su neprimereno zloupotrebljavali službeni položaj, koristili ga u lične svrhe. Dolazi gospodin Pastor da nam ovde objašnjava da oni nisu hteli da učestvuju iz tih i tih razloga, jer oni smatraju da predstavnici stranke, koji su na prethodnim izborima dobili milion i 200 hiljada glasova, nisu ono što bi odgovaralo Srbiji ili što bi, po njegovom mišljenju, trebalo da budu na čelnim funkcijama onih institucija koje bi trebalo da odigraju značajnu ulogu u ovom periodu. Gospodine Pastor, vaše je pravo da učestvujete ili ne učestvujete. Eventualno da vam je neko sprečio to pravo, kao što ste, recimo, vi sprečili u Subotici pripadnicima nacionalnih manjina da učestvuju u savetima za nacionalne manjine, onda bih razumeo vašu potrebu da to ovde ističete, da spočitavate i to bi bilo potpuno u redu. Ne razumem vas da to što, kao pripadnik jedne stranke koja, između ostalog, pripada stranci nacionalnih manjina, ovde određujete ko je demokrata, ko nije demokrata, ko je u demokratskom bloku, ko nije u demokratskom bloku. Molim vas samo da se vratite par dana unazad, da se setite, mislim da to ne bi trebalo da predstavlja veliki napor, šta su oni jedni o drugima rekli, posebno što sam se uvek slagao što su, u vreme dok su jedni o drugima iznosili istinu, govorili ono što misle i što je trebalo da kažu kako bi obavestili građane Srbije. Vi sada takve ljude koji su to uradili nazivate demokratama, za vas je to izuzetno značajno i vi se zbog tog razloga vraćate u rad skupštinskih odbora. Predložićete članove, pretpostavljam da ćete predložiti potpredsednika itd. Ne sporim da je to vaše pravo, ali su vam razlozi jako, jako loši.
Hvala vam, gospodine Todoroviću. Gospodin Pastor. Po Poslovniku.
Poštovani predsedniče, poštovani predsedavajući, dame i gospodo narodni poslanici, gospodin Todorović je prekršio član 103. Poslovnika Narodne skupštine, po kome govornik može da govori samo o pitanju koje je na dnevnom redu. Sada je na dnevnom redu razrešenje gospodina Nikolića, nije Jožef Kasa na dnevnom redu, ali hoću da kažem to, nijedan sud u ovoj državi još nije utvrdio za ovih 15 godina da je Jožef Kasa prekršio bilo koji zakon i da je izvršio bilo koje krivično delo ili bilo koji prekršaj, a na dalje optužbe neću odgovarati u ime SVM-a. Hvala lepo.
Po Poslovniku, gospodin Marković, pa replika gospodin Todorović.
Jeste, gospodine predsedavajući, da ste se uživeli malo u tu ulogu , ali vas molim da poštujete prvo dostojanstvo ove skupštine, da vaše obaveze ispunjavate do kraja, pa tek onda od nas narodnih poslanika da tražite da se držimo Poslovnika.
Hvala na savetu, gospodine Markoviću.
Ništa, ništa, i drugi put. Dame i gospodo narodni poslanici, obaveza predsedavajućeg je prvo da ne dozvoli da se u ovom visokom domu ne iznose ovakve optužbe. Njegova je obaveza bila da prekine gospodina Pastora. Drugo, gospodine Pastor, ako se setite, jeste da ste mlad čovek, ali ako se setite unazad, gospodin Vojislav Šešelj je ovde donosio čaršaf sa rešenjima po kojima je Jožef Kasa svojoj ćerki nekih 17 hektara gradskog građevinskog zemljišta dao po bagatelnim cenama, često i za džabe. Dame i gospodo narodni poslanici, pravo svakog poslanika je da iznosi sa ove govornice svoje mišljenje, svoj stav, ali je obaveza svakog poslanika da poštuje dignitet svih nas ovde i da poštuje ovaj svetli dom. Ne dozvoljavamo mi iz SRS da blatite ime SRS. Ovakve diskusije će uvek izazivati i replike, i povredu Poslovnika i verujte da ćemo izlaziti, a ima nas 81, izlazićemo svaki put. Gospodine Pastor, ako niste zapamtili, priupitajte ljude koji su bili u ono vreme politički aktivni kada je vaš predsednik, dojučerašnji predsednik, Jožef Kasa, pljačkao po Subotici, po sistemu, što oko vidi, ruka ne ostavlja.
Hvala, gospodine Markoviću. Replika, gospodin Dragan Todorović.
U pravu ste vi, gospodine Pastor, da na dnevnom redu nije kriminal. Ne samo Jožefa Kase nego mnogih iz tog tzv. demokratskog bloka, ali doći će i to na dnevni red. Hteo sam samo da vam ukažem na deo diskusije koji je bio vezan za SRS. Kada već govorite o SRS i njenom profilu, hteo bih da vas podsetim da je 93. godine, posle decembarskih izbora 1992. godine, u redovima SRS, odnosno u redovima poslaničke grupe SRS sedela i gospođa Elvira Fekete, kao što i danas u redovima SRS sedi gospodin Oto Kišmarton, kao i predstavnici drugih nacionalnih manjina. SRS je stranka koja po svom profilu, po svojoj orijentaciji, daje šansu svim građanima Srbije, bez obzira na versku, nacionalnu ili bilo kakvu drugu pripadnost, da kao članovi stranke izraze sve svoje težnje i da u okviru SRS mogu da se bore za one interese za koje smatraju da će biti i njihovi, i građana Srbije. Kada vi kao politička stranka u svojim redovima procentualno budete imali pripadnike članova drugih nacija toliko koliko ima SRS, onda ćete postići nešto što je vredno poštovanja.
Hvala, gospodine Todoroviću. Za reč se javio gospodin Đurić.
Poštovani gospodine predsedavajući, uvažene dame i gospodo, nisam imao nameru da uzimam reč jer mi je učešće u političkom lešinarstvu odvratno, ali uzeo sam reč zbog toga jer me moji sinovi pitaju kada se vraćam kući sa sednica Parlamenta, gde si bio oče, i u tom njihovom pitanju odjekuje pitanje, gde si bio Adame, od nemačkog nobelovca Hajnriha Bela. Ovaj naš parlament se već danima pretvara u pljuvaonicu, u dvorsku ludu i upravo sam se zbog toga javio za reč. Neposredni povod za to je bio i zluradi komentar pojedinih poslanika uspeha Marije Šerifović, romkinje iz Kragujevca. Neću se na to osvrtati. Sto miliona Evropljana se vrlo jasno radovalo njenom uspehu. Da je živ moj prijatelj, pesnik Brana Petrović, on bi takvima odvratio pravom i adekvatnom rečju. Čudno je, međutim, da je to stiglo iz usta onih koji često govore o Srbiji kao svetoj zemlji. Srbija je bila i ostala za mene zbilja sveta zemlja i srećan sam što u njoj živi svetac koji hoda, mada sam duboko uznemiren i žalostan što pojedini ne štede čak ni njega. Ta sintagma je nastala inače na tlu Amerike, a ne ovde. Ne umem da mrzim i ponosan sam na to što imam poznanike i prijatelje među pripadnicima svih stranaka, ali ne mogu da se složim sa onima koji su sinoć, imali smo to prilike čuti, jasno i glasno rekli - u politici je dozvoljeno sve. Dame i gospodo, samo Gebels se usudio da izrekne tako što javno, pored formule - sto puta ponovljena laž postaje istina, on je takođe rekao - svi narodi koriste laži, ali mi ćemo seslužiti isključivo životnim lažima. Ne bih ni to pominjao u hramu ovoga razuma, da neki nisu optužili svoje političke protivnike kao fašiste. Mene sve rane i moga roda bole, i svih građana Srbije, ali me je užasnulo i to, dame i gospodo, da u te rane sipaju so, čak sodu, oni koji su po profesiji lekari. Grci bi rekli iatre terapeaue seauton. Dame i gospodo, i time ću završiti, istorijsko iskustvo uči da oni koji tvrde da je u politici dopušteno sve spremni su da život ljudi i građana pretvore u ništa, da od vlastite zemlje stvore pakao. Odavno smo već u nekom od kruga pakla zahvaljujući onima koji su imali dugo vlast u Srbiji i nad Srbijom. Srbiji više nisu potrebne vođe koji će građane Srbije, koji će narod Srbije voditi u vodu i vatru, već samo vođe koji su kadri i sposobni da mojoj deci, vašoj deci, svim građanima Srbije stvore bolji život. Građani Srbije su najzad shvatili koji su to u stanju da učine i koji su kadri da tome doprinesu. Hvala vam.
Hvala, gospodine Đuriću. Evo, još jedanput da zloupotrebim ovu govornicu i da čestitam gospođici Mariji Šerifović uspeh na Pesmi Evrovizije, naravno i celom srpskom timu. Reč ima gospođa Radeta, po Poslovniku.
Dame i gospodo poslanici, govoriću o članu 100. Poslovnika Narodne skupštine, a pre bih rekla nekoliko stvari vezanih uopšte za ovaj poslovnik Narodne skupštine po kojem mi radimo od početka saziva, onog prethodnog saziva Narodne skupštine. Stav Srpske radikalne stranke o odredbama ovog poslovnika jeste da je ovo najrestriktivniji Poslovnik koji je ikada postojao u Narodnoj skupštini. Neverovatno mi je da predsedavajući, i pored tako restriktivnog Poslovnika, na početku današnje rasprave skreće pažnju narodnim poslanicima da ne bi trebalo da koriste svoja prava iz ovog poslovnika. Iznenađena sam i zato hoću da podsetim gospodina Mrkonjića da član 100. stav 1. kaže: "Narodnom poslaniku koji želi da govori o povredi ovog poslovnika, predsednik Narodne skupštine daje reč odmah po završenom izlaganju prethodnog govornika". Neću dalje da govorim o ostalim stavovima ovoga člana 100, radi se samo o tome da je poslanik obavezan da, ali za ovom govornicom, obavesti o kom članu govori, zbog čega govori, a ne može da se traži da narodni poslanik iz klupe komunicira sa predsednikom odnosno predsedavajućim Narodne skupštine, pa da sa mesta kaže govoriću o tom i tom članu. Ne, nego je predsedavajući obavezan da da reč narodnom poslaniku, da narodni poslanik za ovom govornicom obrazloži zbog čega se obraća, po kom članu Poslovnika, a ako na taj način narodni poslanik povredi Poslovnik zloupotrebom, onda predsedavajući ima na raspolaganju ostale odredbe Poslovnika koje može da primeni. Ovo što se dešavalo od izbora gospodina Tomislava Nikolića za predsednika Narodne skupštine, odnosno predsedavanje gospodina Nikolića govori o tome na koji način predsednik Narodne skupštine treba sa punim uvažavanjem da se odnosi prema svakom narodnom poslaniku, prema ovom parlamentu i nedopustivo je da se ovde čuju kojekakve insinuacije. Naravno, ovo nije na dušu predsedavajućem, jer svaki narodni poslanik može za ovom govornicom da kaže sve što misli da je potrebno da kaže. Naravno da će građani da razmišljaju i u vreme kada budete raspisali vanredne izbore da procenjuju šta je ko od nas za ovom govornicom rekao i kako se ponašao. Prekoračila sam 18 sekundi, izvinjavam se zbog toga.
Opraštam gospođi Radeti, prihvatam njene sugestije. Reč ima gospodin Ivica Dačić. Kao šef poslaničke grupe govoriće deset minuta.
Deset ću govoriti sada, deset na kraju, da vidim šta ćete da kažete u međuvremenu. To je malo, mogao bih da počnem i da završim u sredu, ali mislim da nije uputno zbog vaših potreba. Pošto sam se javio još pre ko zna koliko sati i dana za reč, koristim ovo vreme da u ime SPS izrazim stav vezano za zahtev za razrešenje predsednika Narodne skupštine Republike Srbije Tomislava Nikolića. Meni je žao što nisu tu predstavnici svih poslaničkih grupa. Nisu tu, ne znam zbog čega, ali bih želeo da izrazim jasno stanovište da je u politici sve dozvoljeno, naravno u politici nikad nema stalnih prijatelja i stalnih neprijatelja. Naravno, u politici ima samo stalnih interesa. Postoji jedno pitanje koje je za mene ključno: postoji li ime ili reč za nešto što se zove dogovor. Govorim vam otvoreno, to sam rekao na svim sednicama i na javnim skupovima, SPS ne bi glasala za Tomislava Nikolića da je na to nije pozvala DSS. Ne zbog toga što mi manje volimo Tomislava Nikolića ili bilo koga drugog, Milenu Milošević, bilo kog drugog od nekog drugog, nego zato što smo imali principijelni stav da ćemo podržati onog kandidata iza koga stoji parlamentarna većina. A ako nema takvog kandidata, da napravimo većinu da bude izabran kandidat stranke koja ima najveći broj poslanika u parlamentu. Gospodin Vučić je u pravu. Na sastanku veče pre izbora Tomislava Nikolića, rukovodstvo DSS u mojem prisustvu je obećalo Tomislavu Nikoliću da glasovima DSS neće biti smenjen sa te funkcije. Pravo je svake političke stranke, govorim ovo radi morala i poštenja, jer hoću svakome da pogledam u oči, i ovom Tomislavu Nikoliću, s kojim sam sedeo, i Aleksandru Vučiću i predstavniku DSS, sa kojima smo se to dogovarali. Zar vi mislite da je dogovor da se glasa za Tomu Nikolića pao sa neba? Uopšte nije bitno što će on biti nekoliko dana predsednik Skupštine. Ovde je reč o tome da li je u Srbiji moguće da jednog dana glasate za jedne i govorite o drugima sve najgore, da jednog dana glasanje za tog jednog imate kao argumentaciju da je to u interesu Srbije zato što su ovi drugi izdajnici, pa onda je interes određenih država da mora da se suzbije na neki način taj izdajnički blok. A kad treba da glasate sa demokratama, onda morate zbog evropskog bloka da glasate da ne bi Srbija izgubila Kosovo i Metohiju, sve se može opravdati. Samo želim da vam kažem, ne verujem da ćete ikada moći da sarađujete u toj vladi, jer znam dobro da svih ovih godina jedni o drugima mislite gore nego što mislite o onim strankama koje nisu članice demokratskog bloka, samo što nećete ovde da kažete. Vi ste Koštunicu optuživali da je organizovao ubistvo ili potpomogao politički ubistvo Zorana Đinđića. Evo, i Čedomir Jovanović stalno to ističe da nije otkrivena politička pozadina ubistva. Otkrijte, ko vam brani da je otkrijete. Da nije možda SPS organizovala ubistvo Zorana Đinđića? Što? To se ne otkriva tako što se hapse oni koji nose majice JSO. Zašto bi hapsili one koji nose majice JSO? Da li je neko zabranio JSO u ovoj zemlji? Uostalom, vi ste obilazili taj kamp, ja sam u njemu bio samo jednom kao član Odbora za odbranu i bezbednost. Znači, sa te strane na toj sednici koja je bila u ponedeljak imali ste toliko teških reči. Moram da kažem da u jednom momentu sam se osetio malo zapostavljenim. Niko da napadne SPS. Nismo navikli da nas niko ne napada na političkoj sceni Srbije. Kako mi možemo da živimo ako nas ne napadate? Moramo da gradimo naš rejting upravo na suprotstavljanju onome što vi radite. Ali, naravno, nije tu stvar za šalu. Ne govorim ovo zbog toga što mi je žao što se pravi neka druga parlamentarna većina. Tada sam pitao, svedok mi je Tomislav Nikolić, zašto se uopšte bira Tomislav Nikolić ako se neće formirati Vlada? Pitao sam i njega i predstavnike DSS-a, zato što sam smatrao da predsednik Skupštine treba da bude deo dogovora i o parlamentarnoj većini za formiranje Vlade. Dobro, rečeno je da od toga nema ništa, da će o tome da se raspravlja kasnije, ali je bitno da se izabere predsednik Skupštine. Zašto je bitno da se izabere predsednik Skupštine? Da Skupština ima stabilnost ili da se uplaši DS i ovaj drugi blok da napravi Vladu sa DSS-om. SPS neće nikome služiti da nama plaši neke druge. SPS pripada, kako god hoćete blokove ih zovite, mi smo jedna stranka, leve orijentacije, demokratske, koja je svog predsednika izabrala između četiri protivkandidata, za razliku od mnogih drugih stranaka. Ako smo za nešto krivi, a svaka stranka je za nešto kriva, platili smo taj ceh nekoliko puta na izborima. Gospodin Rajko Đurić govori o nekima koji su bili na vlasti. Evo, mi smo bili deset godina na vlasti, a ovi su sada već sedam. Šta ćemo da radimo? Još malo pa ćemo se izjednačiti. Dokle više da govorite o nekima koji su bili? Da li vi znate da birači kojima se obraćate nisu ni bili rođeni u ta vremena o kojima vi govorite? O čemu vi govorite? Okrenite se budućnosti Srbije, nemojte stalno da gledate u prošlost. Hoćemo mi danas da živimo i dalje u borbi i rovovima partizana i četnika, Dražićevaca i Ljotićevaca, ne znam šta je bilo u Prvom svetskom ratu, Apis i svi ovi drugi? Hoćemo li mi danas da ubijamo svoje vladare, umesto da ih menjamo i biramo na izborima? Hoćemo li mi danas da se bijemo ovde ili ćemo demokratski da donesemo odluke? Raščistite malo u svojim glavama, za ovo ste se borili da bude demokratija u Srbiji, a niste se borili da druge nazivate političkim štetočinama, a naročito oni kojima imaju jednog poslanika u Narodnoj skupštini Republike Srbije. Prema tome, SPS neće glasati za opoziv Tomislava Nikolića, jer mi ne možemo da menjamo mišljenja brzinom kazaljke na satu. Nisam citirao Solanu, gospodine Petroviću, nije me Solana zvao da sada glasam za opoziv, nije me zvao ni da podržim vašu Vladu da bi Tadić imao kontrolu nad službama bezbednosti. Ne znam da li je DSS nešto dobila u pregovorima sa vama između ove dve sednice ili smo džabe krečili, ali sa naše strane ovo je velika pouka za sve nas. Žao mi je što ovde nema ljudi iz DSS-a. Ima, izvinjavam se. Želeo sam da to bude gospodin Miloš Aligrudić. On je kolateralna šteta svega ovoga što se desilo. Zaista pozivam poslanike da prema njemu imaju milosti. Nije on ni za šta kriv, niti poslanici koji su ovde glasali, nisu oni o tome odlučivali, nisu oni ni obavešteni šta je ko kome obećao. Ali, problem je u tome što DSS pravi, po mom mišljenju, katastrofalan politički potez, a taj potez jeste ruši sve mostove saradnje sa SRS, uspostavlja ponovo saradnju sa DS-om, a DS ima strateški cilj da što više smanji i uništi biračko telo DSS-a. Ne mogu da vam pomognem da ne radite na sopstvenu štetu. Samo SPS ne može, zbog vašeg stava, jednom glasati za Tomislava Nikolića, a posle pet dana za opoziv Tomislava Nikolića. Zato ćemo ostati principijelno do kraja. Mi nismo razgovarali ni sa kim o formiranju Vlade. DS i DSS su se zakrvili ovde. Da je bilo hladno ili toplo oružje, bilo bi svakakvih scena u Skupštini. DSS je glasao za Tomu Nikolića, a sada ga smenjuje. Isti poslanici koji su glasali za, pa bilo vam je nezgodno da glasate za. I meni je bilo nezgodno da glasam za Maršićanina, pa sam glasao. Da se razumemo, ne možete da pravite koaliciju, a da vam sve bude zgodno. U koaliciji se dogovarate gde ćete naći najmanji zajednički interes. Nadam se da ćete sada sa usklikom reći "za rušenje Tomislava Nikolića". Samo da vam kažem jednu stvar, kada je Hitler napao Francusku, francuski socijalisti su rekli - Miteran, neka hapse ove desničare, dobro je, neće diskutovati, neće nas hapsiti. Počeo je da hapsi komuniste, a oni kažu - nije bitno, neka hapse komuniste, samo nemoj nas da hapsi. Kada je počeo da hapsi socijaliste, tada više nije imao niko u Francuskoj da ga brani. Zato pamet u glavu. Što se tiče nas, mi želimo svako dobro Srbiji, a nisam siguran, neka nam je svima Bog u pomoći, vezano oko svega ovoga što se dešavalo. Mislim da smo svi zajedno priredili jednu veliku političku sramotu građanima Srbije i zaista vreme je da pokušamo u daljem radu parlamenta da ipak uspemo da zadržimo mišljenje da je politika barem malo javna delatnost. Mogu da govorim i 20 minuta, nema problema. Da li hoćete, gospodine Vlahoviću? Ali, neću. Ostaviću to zadovoljstvo da vam kažem nešto na kraju, kada se svi izređate, a dotle čekajte me u nestrpljenju. Hvala vam. Znači, glasali smo za Tomislava Nikolića, nećemo glasati za njegov opoziv, a nikada ne bismo glasali za njega bez dogovora radikala, DSS i SPS, ne zato što Tomislav Nikolić ne zaslužuje da se glasa za njega, nego što smo smatrali da je potrebna parlamentarna većina. Njemu je obećano da neće biti smenjen. Oni koji su mu obećali, moraju da odgovore na pitanje: zašto ga danas smenjuju.
Hvala, gospodine Dačiću. Odbićemo od 20 minuta 12 minuta i 40 sekundi. Da li se još neko od predsednika ili predstavnika političkih grupa javlja za reč? (Ne.) Po Poslovniku gospođica Nataša Jovanović.
Gospodine predsedavajući, gospodine predsedniče Narodne skupštine, uvaženi gospodine Tomislave Nikoliću, dame i gospodo narodni poslanici, mi smo današnju raspravu otpočeli u donekle razumno vreme, jer noćas kada smo završavali i kada ste gospodine Mrkonjiću rekli da je 11,00 sati vreme za nastavak, mislila sam da će ovi Koštuničini puleni da budu bar malo vredniji od njega. Ako se on ne budi do 12,00 sati i ako ne zna šta se ovde dešava, red je bio da vajni gospodin Aligrudić, koji je predlagač smene gospodina Nikolića, sedi u poslaničkoj klupi. Ovako, njega nema, nije izneo nijedan normalan razlog, a mnogo ih je izneo zašto treba da se izabere gospodin Tomislav Nikolić za predsednika Skupštine, i bio je u pravu, zbog državne stabilnosti, da bismo imali instituciju Narodne skupštine, da bismo krenuli da živimo kao normalan svet. Sinoć ništa nije mogao da kaže, niti ijedan argument zbog čega predlaže da se gospodin Tomislav Nikolić razreši sa funkcije predsednika Narodne skupštine. Predlažem vam, gospodine Mrkonjiću, pošto vama pripada da sada, kao najstariji potpredsednik, predsedavate ovom sednicom, utvrdite preko nadležnih službi, gde se nalazi predstavnik predlagača i da mi možemo lepo da nastavimo, a ne ovako da mi govorimo poslanicima DS zašto oni žele da smene Tomislava Nikolića. Pa, zato što je on protiv kriminala, pljačke, otimačine, razaranja države, otimanja srpske teritorije i zato što je sam protiv svih vas pobedio u prvom krugu Borisa Tadića. Neka dođe ovaj koji je podržavao Tadića na predsedničkim izborima i koji priča u ponedeljak jedno, već u utorak mu se pomutila svest, a u petak dolazi sa nekim predlogom, da nam lepo kaže šta misli u nedelju, možda će danas drugačije da misli. Znate, od dana do dana, ko zna kako čovek razmišlja u nedelju, koja je, po prirodi stvari, neradan dan, možda danas ima neku drugu ideju. Hajde, vidite, gospodine Mrkonjiću, ima mehanizama, utvrdite gde se gospodin Aligrudić nalazi, pa makar i sa ušima pola metra većim, ali neka se pojavi u sali. Hvala.
Pošto nema više od šefova niko da se javi do sada, predlažem da pređemo na diskusiju. Prvi diskutant je gospodin Vladan Batić, a neka se pripremi dr Žarko Obradović. Znači, nema Vladana Batića, Žarko Obradović.
Hvala, gospodine predsedavajući. Poštovane kolege narodni poslanici, mislim da povodom ove inicijative za smenu predsednika Narodne skupštine Republike Srbije treba reći nešto više stvari o samoj atmosferi, o onome što se zbivalo ovih proteklih nekoliko dana, ali i u proteklih nekoliko meseci. Naime, sada je definitivno jasno, a mislim svim građanima Republike Srbije, da ove stranke koje su napravile skupštinsku većinu, a koje će za neki dan napraviti i većinu za formiranje vlade, nose odgovornost zašto Srbija u protekla tri i po meseca nije formirala vladu. Zaklinjanje u više državne interese, ciljeve, vrednosti, padaju u vodu u odnosu na ono što se zbivalo u proteklih nekoliko dana i sada vidimo da je ovaj dogovor mogao biti moguć i pre tri i po meseca, a da se sa njim odlagalo i nesporno ove stranke apsolutno nose odgovornost za to. Posle tri meseca međusobnih optuživanja, svađa, pretnji, ucena, ultimatuma, nadmudrivanja, ali iznad svega posle tri meseca maltretiranja građana Republike Srbije, pojavila se ova skupštinska većina, praćena jakom medijskom kampanjom i navodnom podrškom iz inostranstva, što treba da sakrije sve ono što karakteriše uspostavljanje nove skupštinske većine. Naime, postavljam jedno, po meni, logično pitanje: da li ima ikog u Srbiji ko može pomisliti, posle svega što smo čuli u protekla tri meseca od stranaka koje sada čine skupštinsku većinu, da će ta većina stvarno raditi nešto u interesu građana Republike Srbije? Videli ste proteklih dana, novine su bile pune izveštaja stavova političkih stranaka, jedno ministarstvo meni, drugo tebi, treće njima, mi odbranu, vi prosvetu, oni energetiku. Jedni unutrašnje poslove, drugi BIA, treći bezbednost. Partijski i lični interesi su apsolutno dominirali u odnosu na interes građana Republike Srbije. Da li ste čuli ijednu rečenicu u javnosti da će se stranke koje razgovaraju o formiranju vlade ili o pravljenju većine za formiranje vlade založiti da se poboljša ekonomska situacija u Srbiji. Da li ste čuli ijednog da je pomenuo da će se otvoriti nova radna mesta? Da li ste čuli ijednog da je pomenuo da će se otvoriti fabrika ta i ta? Da li ste čuli da će se doneti zakon kojim će se poboljšati položaj zaposlenih? Da li ste čuli ijednog koji je rekao da će se promeniti položaj penzionera, nezaposlenih ljudi, položaj majki? Da li ste čuli ijednog koji je pomenuo da će se promeniti išta bolje u Srbiji, osim - meni prosveta, tebi unutrašnji poslovi, mi ćemo odbranu, a oni će spoljne poslove. To dovoljno govori o karakteru te skupštinske većine. Da li stvarno ima ikog u Srbiji ko može pomisliti, posle svega onoga što se dešavalo u proteklih nekoliko dana, od ponedeljka pa naovamo, posle svih onih reči mržnje koje su izgovorene u onom cenjenom Domu Narodne skupštine i koje su predstavnici ovih stranaka izgovorili jedni drugima, ne trećima, nego jedni drugima, da su te stranke stvarno sposobne da Srbiju vode napred. Da li ima nekog ko može pomisliti da su te stranke stvarno demokratske, kao što sebe nazivaju, i po strukturi, i po organizaciji, i po načinu donošenja odluka, da li one mogu i da li zaslužuju da sebe zovu demokratskim, a one druge da navodno nisu demokratske. Ova skupštinska većina se dogovorila i građani Srbije treba da znaju o čemu su se dogovorili. Dogovor je uključivao i ispunjavanje, možete to formulisati kako hoćete, naredbe, stava, ultimatuma, molitve, ali reči Havijera Solane da Boris Tadić treba da kontroliše službe bezbednosti. Zašto ovo pominjem - Boris Tadić kontroliše službe bezbednosti. O tome ću govoriti kada bude sednica Vlade Republike Srbije, veoma pažljivo sam pogledao Ustav, nadležnosti predsednika republike, o tome nema ništa. Imaju poslovi predsednika države vezano za vojsku, o službama bezbednosti nema ni reči. Raspitivao sam se i kod nekih ljudi iz vojske i kod nekih drugih kolega koje poznaju tu problematiku daleko bolje od mene. Nema Saveta za nacionalnu bezbednost. Šta to znači dogovoriti se, i to da bude prva vest, da se nekom vaninstitucionalnom telu daju ovlašćenja, i čoveku koji u ovim poslovima nema šta da traži. Nije reč o sastanku predsednika države sa ljudima iz Ministarstva odbrane, nego je reč o kontroli službe bezbednosti. Zašto postoji ta ogromna želja da se kontrolišu službe bezbednosti, zar ne bi bilo logično da se kaže da se donese zakon kojim bi se unapredio rad službi bezbednosti ili zakoni kojima bi se utvrdila ili uspostavila veća kontrola građana nad službama bezbednosti. Ovo je čisto, formira se jedno vaninstitucionalno telo da bi se namirile stranačke potrebe. Onda nemojte građanima Republike Srbije da pričate ove prazne priče. Činjenica je da su se ove stranke dogovorile oko vrlo konkretnih interesa, a građana Srbije iinteresa države tu nema. Treba stišati ovu euforiju koju i same stranke iskazuju, a koja se može pročitati i videti u medijima kada se govori o podršci koju ove navodno stranke imaju od strane Evrope. Čini mi se da nam je pamet izuzetno kratka. To je ista ona Evropa, ista Amerika koje su pre dve nedelje rekli da su za plan Ahtisarija o nezavisnosti Kosova i Metohije. U jučerašnjim novinama, crno na belo, Nikolas Berns i Angela Merkel, kao predsedavajući EU, a on kao visoki funkcioner SAD, kažu mi smo za nezavisno Kosovo, a oni su prekjuče dali podršku ovoj nazovidemokratskoj vladi. Sećate se izjave Solane, Olija Rena i ostalih koji vode glavnu reč u ime EU. Da li ste stvarno zaboravili zašto i šta ti ljudi hoće, a postavite sebi pitanje, i građanima Srbije pokušajte da odgovorite zašto oni daju baš podršku vama, ne nema, nije važno, nego razmislite o tome zašto su im potrebne te prodemokratske snage, a oni se zalažu za nezavisno Kosovo. Razmislite o tome. Onda izađite i recite, Solana nam je naredio da uradimo to i to, on je sjajan momak, prima ogromne novce i vodi politiku za tuđe interese. Treba objasniti šta to u odnosu na Kosovo i Metohiju razlikuje ove tri stranke od ostalih stranaka u Skupštini i zašto baš ovi visoki funkcioneri smatraju da ste vi jako dobri da formirate vladu, a oni traže nezavisno Kosovo. Moram da pomenem još dve teme. Mislim da je izveštavanje medija o uspostavljanju nove skupštinske većine, uz časne izuzetke, daleko od profesionalnog i objektivnog izveštavanja. Vođena je jedna prava medijska kampanja da se opravda formiranje nove skupštinske većine i od strane drugih koji nisu deo te većine. Od utorka ujutru, kada je gospodin Tomislav Nikolić izabran za predsednika Skupštine, počela je jedna kampanja u medijima da se ocrni gospodin Nikolić, stranka koju predstavlja i SPS, jednom rečju, svi drugi koji nisu, navodno, za tu prodemokratsku i proevropsku opciju. Razumem i Studio B, to je gradska kuća, servis DS, razumem i B92, oni javno rade ono što Amerika kaže da treba, ali ne razumem Javni servis RTS-a, jer je to javni servis koji treba da bude servis svih građana Republike Srbije, svih koji plaćaju pretplatu. I ja, kao i većina vas ovde, plaćam pretplatu, ali nisam zadovoljan, ne zato što sam pripadnik političke opcije koja nije zastupljena na javnom servisu, nego zato što sam građanin koji želi da čuje različite političke stavove iiz ove skupštine i u političkom životu Srbije. Ne mogu prednost na Javnom servisu imati predstavnici stranaka koje sebe nazivaju demokratskom ili koje će formirati Vladu. Mislim da je to sramota i za način rada Javnog servisa i sramota za Srbiju, a govori o jednoj poremećenoj stvarnosti koja postoji u Srbiji. Na kraju, mislim da obrazloženje predlagača, šteta što gospodin Aligrudić nije tu, o razlozima razrešenja gospodina Tomislava Nikolića, predstavlja svojevrsno potcenjivanje i Skupštine, i poslanika i institucije predsednika Skupštine, i da je daleko ispod nivoa političkog i parlamentarnog života u Srbiji. Čuli ste obrazloženje predlagača: "Gospodin Nikolić je sjajno radio svoj posao, odlično, super, sve u redu, ali ne može da bude". Razumeo bih da je gospodin Aligrudić u ime predlagača rekao da se desilo nešto od utorka do nedelje, ponedeljka, subote, ovih nekoliko dana je gospodin Nikolić davao izjave koje su, po našem mišljenju, štetne itd, bar pokušao da da bilo koji smisao svojoj inicijativi, a on je izašao ovde i rekao nam - to je politika, jesmo se dogovorili, ali to ne važi, jeste gospodin Nikolić dobro radio, ali hoćemo da ga smenimo. Za nas, poslanike SPS, ništa se nije promenilo ovih nekoliko dana vezano za predsednika Narodne skupštine i mi nećemo podržati ovu inicijativu. Na samom kraju, imamo novu skupštinsku većinu, imamo i, bar prema onome što se čuje, većinu za formiranje vlade, ali većinu koja načinom svog formiranja i svog ponašanja ostavlja i gorak ukus u ustima i mučninu u stomaku, i ne daje nam nadu da će se situacija u Srbiji učiniti boljom nego što jeste na drugi način nego novim izborima. Hvala vam.
Reč ima gospođa Milena Stanković, a neka se pripremi gospodin Dragan Todorović.
Poštovane dame i gospodo narodni poslanici, poštovano predsedništvo, gospodine predsedavajući, prvo obraćanje gospodina Tomislava Nikolića parlamentu, pre izbora za predsednika parlamenta, bilo je to gde je on rekao da je neophodno da se parlament konstituiše kako bi bio donet budžet. Tom prilikom je napomenuo da je jako bitno da bitna stavka tog budžeta bude stavka koja će se odnositi na vojna izdavanja. Ono što je uznemirilo građane Republike Srbije je upravo to, s obzirom da su oni... Jeste, gospođo Vjerice Radeta, jako smo bili uznemireni, naročito građani Kragujevca, iz koga i ja dolazim. Mi iz LDP stojimo na stanovištu da važna državna pitanja treba da budu rešena za stolom, a ne preko nišana. Međutim, o diplomatskim sposobnostima gospodina Nikolića mogli smo da se uverimo u trenutku kada je on rekao da Srbija nikada neće biti kolonija EU. Gospodin Nikolić je sa govornice vređao uspomenu na prvog demokratskog premijera Republike Srbije i time je uvredio građansku Srbiju, onu Srbiju koju mi ovde predstavljamo. Osim toga, na napomenu dve narodne poslanice, gospođe Nataše Mićić iz LDP i gospođe Gordane Čomić iz DS, da bi bilo lepo da skine bedž sa likom Vojislava Šešelja, pošto nije pristojno da ga kao predsednik parlamenta nosi, on je napomenuo da taj bedž nosi kao simbol svih onih ljudi čija su ljudska prava u ovoj zemlji ugrožena. Podsetiću vas, vojvođanski poslanici su doneli bedž sa likom novinara Dinka Gluhonjića, takođe čoveka čija su ljudska prava u ovom trenutku jako ugrožena. Međutim, predsednik ovog parlamenta je taj bedž nosio samo jedan dan. Gospodine Nikoliću, podsetiću vas da ste vi predsednik ovog parlamenta do onog trenutka dok vas novoformirana većina te funkcije ne razreši. Osim toga, moram da se osvrnem na izjavu gospođe Vjerice Radete, koja je rekla da je posle 2000. godine u Srbiji nastupio potpuni mrak. Rekla bih vam, gospođo Radeta, posle 2000. mi, građani Srbije, građanskog demokratskog opredeljenja, prodisali smo.Sad što su nas neki koji su tada bili u našim redovima izdali, a sada izdali i vas, pa prolazite kroz ovaj pakao, žao mi je, za to će platiti na izborima. Ako mi dozvolite, sećam se 90-ih po sirotinji, po ratovima, po bombardovanju, po zakonu o informisanju, po hapšenju 1.200 najhrabrije i najbolje dece ove zemlje. Upravo glasanje o razrešenju gospodina Tomislava Nikolića danas jeste glasanje protiv onih koji su Srbiju 90-ih onako tragičnom učinili. Hvala.
Po Poslovniku, gospodin Rade Baralić, pa replika gospođa Radeta.
Gospodine Mrkonjiću, dame i gospodo narodni poslanici, javio sam se samo da kažem uvaženoj gospođici u ansamblu "crveno i crno" stendalovskom, nema dve Srbije, dušo moja, nema ni tri, ni pet. Može postojati 200 političkih stranaka, Srbija je jedna jedina i nedeljiva. Ne postoji građanska, socijalistička, radikalska i ne znam kakva Srbija. Samo jedna Srbija, dušo, piše u Ustavu i u srcu. Nemojte menjati teze i nemojte se igrati sa Srbijom. Mnogo je veći ulog nego što mislite, jer, kako ste vi to ovde izvoleli reći, trebalo je da razumemo da svako ko napravi političku stranku ili po zakonu na osnovu koga su birane manjinske liste može ovde da ustane i da kaže da postoji 250 Srbija. Ne daj bože. Vi se za svoje političke ciljeve borite legitimno, izlažite svoje političke stavove ovde, dajte političku ponudu u izborima i to će ljudi vrednovati. Vi ne predstavljate nikakvu vašu Srbiju. Vi ovde predstavljate 200.000 građana koji su glasali za vašu listu i kraj. Srbija ima mnogo više ljudi i mnogo više nade nego što vi ovde želite da predstavite. Nije suština u tome da vi napravite nekakvu podelu u koju verujete. Suština je u tome da napravimo Srbiju u koju verujemo svi. To što mislite da je Srbija bolja zbog toga što vi predstavljate jedan politički program ovde, to nije tačno. To može da misli svako o svom političkom programu i na način kao što se to ovde inače dešava. Ali, nema smisla, to ste radili i u kampanji. Nije dovoljno što ste podelili Srbiju na tzv. demokratski i drugi blok, nego sada delite Srbiju po političkim atarima. Pitajte u Kragujevcu da li su svi za građansku Srbiju, kao što vi kažete. Nisu, dušo, nisu. Nisu ni u Beogradu. Od nas 250 svako predstavlja one građane koji su za nas ovde glasali i mi se, naravno, s ove govornice i na druge načine obraćamo i drugima, za koje želimo da dođu kod nas i da u glasačku kutiju ubace listić sa zaokruženim imenom naše političke liste. Vi niste pozvani da dekomponujete Srbiju na način kao što to radite. Molim vas da prestanete. Povredili ste Ustav Republike Srbije, zbog toga sam se javio, ne Poslovnik, Ustav ste povredili. Jedan dan su predstavnici vaše političke stranke ovde rekli da neki poslanik... (Predsedavajući: Vreme, gospodine Baraliću.) Zahvaljujem. ...navodno proširuje granice Srbije. Petnaest vaših poslanika oficijelno se zalaže da se Srbija suzi za 15% teritorije. To neće proći. Hvala vam.
Hvala gospodinu Baraliću. Reč ima gospođa Radeta, replika.
Dame i gospodo, narodni poslanik kome repliciram, nažalost je narodni poslanik. To je vaše osećanje, vi možete da novogovor koristite na nekom drugom mestu, a u Srbiji i u Narodnoj skupštini govorimo srpski jezik, pišemo ćirilicu. Istina je da je od 2000. godine Srbija u mraku, istina je da od 2000. godine cveta kriminal, izdaja, otkazi, ugašena privreda, samoubistva ljudi zato što nemaju šta da jedu, istina je da je i stranka narodnog poslanika koji je govorio pre kolege Baralića ovde – koja je govorila, ne znam kako se zove, izvinjavam se što nisam zapamtila, ali verovatno je ne znaju ni građani u Kragujevcu, reče da je iz Kragujevca – a da podsetim da ne bi bilo eventualno zabune ovde, a ni kod građana koji nas prate, stranka kojoj pripada ta narodni poslanik u Kragujevcu nije prešla cenzus. Toliko o popularnosti te stranke, ne samo u Kragujevcu, nego uopšte u Srbiji. Kaže gospođa da je gospodin Tomislav Nikolić vređao nekog prvog demokratski izabranog premijera. Zaista ne znam na koji način se to biraju premijeri i vlade, ako ne posle demokratskih izbora. A kako je taj premijer o kome ona govori došao na vlast, ne znam da li je i sama učestvovala i u donošenju baklji u Skupštinu, i u krađi slika iz Skupštine, i prebijanju gospodina Milanovića ispred Skupštine, svakako predstavnici njene stranke jesu i svakako jeste mafijaški premijer Zoran Đinđić. A pominjali smo ga zato što je prof. dr Vojislav Šešelj izdao knjigu koja se zove "Ubistvo mafijaškog premijera Zorana Đinđića". Naravno, o tome kako je došlo do tog ubistva, ko ga je izveo na streljanje, ko je kome dao pušku itd. neću, zato što sam diplomirani pravnik i što, za razliku od Borisa Tadića, recimo, znam da se o nepravosnažnim presudama i o krivičnim postupcima u toku javno ne govori, da se ne bi vršio uticaj na sud, kao što svi vi iz tzv. demokratskog bloka toliko pokušavate da vršite uticaj na sud pričajući svakodnevno i u nekakvim specijalnim emisijama o toku tog krivičnog postupka, o navodnim pretnjama sudiji itd. Vama smeta što se za Zorana Đinđića kaže da je bio mafijaški premijer... (Predsedavajući: Vreme, gospođo Radeta) Izvinjavam se, samo još kratko, da završim. Istina je da je to čovek, Vučić je juče pominjao neke njegove izjave, između ostalog - kome je do morala, neka ide u crkvu, ali vi ste pored te nasledili i ono njegovo čuveno pitanje - da li se patriotizam maže na hleb. To vam je ostalo od Zorana Đinđića i zato olako dižete ruke i od Kosova i Metohije i od svakog drugog dela Srbije, jer vas to ne interesuje, vas interesuju vaši lični interesi, pare, kriminal, ogrezli ste u tome. Šteta, ima vas dosta mladih u toj stranci, krenuli ste potpuno pogrešnim putem. Što se tiče bedža, samo još par sekundi, koji je narodni poslanik dala gospodinu Tomislavu Nikoliću, stvarno sam šokirana da sama nije imala taj bedž i da svi vi borci za ljudska prava, ako nećete da nosite bedž sa likom Vojislava Šešelja, ne nosite bar taj bedž, tvrdite da su tom čoveku ugrožena ljudska prava. Gospodin Nikolić je skinuo taj bedž zato što smo došli do pouzdanih podataka da mu ipak nisu baš toliko ugrožena ljudska prava.
Hvala, gospođo Radeta. Nataša Jovanović, pa gospodin Dačić po Poslovniku, i gospodin Petrović po Poslovniku.
Dame i gospodo narodni poslanici, gospodine predsedniče Narodne skupštine, gospodine predsedavajući, moram da se javim istine radi i to je moja obaveza zato što dolazim iz radikalske Šumadije i Kragujevca i prepoznala sam se u diskusiji gospođe Stanković. Tačno je, gospođo Radeta, cenzus ta stranka i politika Čedomira Jovanovića nije prešla u Kragujevcu i neće ni da pređe, jer tamo žive ljudi koji imaju osećaj odgovornosti za svoju državu i za narod, pre svega zbog činjenice da preko 30.000 naših prognanih sunarodnika živi u Kragujevcu zbog okupacije na Kosovu i Metohiji i zbog toga što su pobegli pred šiptarskim terorom, a najpre i zbog činjenice da je gospodin Tomislav Nikolić, koji je predsednik Narodne skupštine i najpopularniji političar u zemlji, na izborima 21. januara u svom gradu, na listi SRS dr Vojislav Šešelj, čiji je on prvi kandidat bio, osvojio 28,8% glasova, odnosno 29.000, i do nogu smo potuli i Veroljuba Stevanovića koji je na vlasti, tzv. narodnjačku koaliciju DSS-NS, i DS, a šta o vama da pričam kad vi ni cenzus niste prošli. Što se mladih ljudi tiče, gospođo Stanković, u Kragujevcu, vi pokušavate da budete razumna žena, samo vam je nerazumna politika u koju ste ušli. Srpski radikali se ponose i diče time, naročito ja, zbog činjenica da u pet opštinskih odbora SRS u Kragujevcu, ne znam da li imate pet mesnih odbora, pet opštinskih odbora u gradu, u Gradskom odboru Kragujevac, sede mladi, stručni, obrazovani ljudi, ljudi koji su patriote, ljudi koji nose sa ponosom svuda i na svakom mestu bedž sa likom prof. dr Vojislava Šešelja. To su ljudi koji su srećni zbog činjenice da kada izađu u grad Kragujevac, sa namerom da traže podršku za njegova prava i za njegovu divovsku borbu u Haškom kazamatu, njima na punktu, na samo 10 metara od prostorija vaše stranke, prilazi na hiljade Kragujevčana, isto tako mladih ljudi, ljudi srednjih godina, ljudi starijih, koji su ojađeni zbog politike koju vi hvalite od 5. oktobra do današnjeg dana. Prema tome, vi možete da se batrgate, možete i da plaćate najskuplje prostorije u bilo kom gradu, možete da imate ne znam koliko bilborda, može Čeda svakog dana da vam dolazi, da pije sa vama u Kragujevcu kafu, ali ta politika u Srbiji, u kojoj žive građani koji vole svoju otadžbinu i koji, pre svega, cene i sa ponosom ističu koliko su srećni jer postoji takav junak u narodu kao što je prof. dr Vojislav Šešelj, vaša politika nikada ne može da ima dovoljno da u srcu Srbije, u Šumadiji, pređete bilo kakav cenzus. Politika Tomislava Nikolića, njegova čast, njegov ugled i visoki moral i ono što je on učinio i za SRS, i za narod, uvek će da pobeđuje i u Kragujevcu, i u Šumadiji i u celoj Srbiji. Hvala.
Hvala, gospođice Jovanović. Gospodin Ivica Dačić, pa gospodin Petrović.
Pošto su teme ozbiljne, da bih vas razgalio, želim da reklamiram povredu Poslovnika, ali neću tražiti glasanje o tome. Naime, naš poslanik Rajko Baralić se uvaženoj koleginici, čini mi se da se zove gospođa Stanković, obraćao sa "dušo moja". Zamolio bih ga da to više ne čini ili barem da to ostavi nama mlađima. A što se tiče nas levičara, možemo da prođemo i sa srcem, pošto je srce na levoj strani, a i ovako ljupke stenografkinje nikada onda neće moći da dobiju kompliment sa naše strane. Prema tome, želim kao predsednik poslaničke grupe da ukorim Rajka Baralića da ovo nije govornica sa koje se osvajaju srca poslanika, nego srca birača. Hvala vam.
Hvala, gospodine Dačiću. Gospodin Petrović.
Gospodine predsedavajući, Zoran Đinđić je bio predsednik Demokratske stranke i kao ovlašćeni predstavnik poslaničkog kluba DS imam pravo na repliku, zato što je on bio tema izlaganja koje je imala gospođa Radeta. Nebrojano puta sa ove govornice sam rekao da su u ovom trenutku nepomirljive razlike, verovatno će biti i dugo vremena unapred, između politike DS i SRS. To je činjenica našeg političkog života i bogu hvala o toj činjenici se izjašnjavaju građani i oni donose odluku kakve većine i kakve vlade će u Srbiji biti formirane. Ma koliko pokušavao, ne mogu da se naviknem na govor mržnje, koji s vremena na vreme pokulja sa ove govornice. O tome sam takođe govorio kad god psovka, uvreda, neistina, sve što tako lošu emociju, kao što je mržnja, ima u svom temelju, izađe sa ove govornice, to je znak slabosti, velike slabosti prema nemoći da ono što čini veliku politiku Zorana Đinđića bude osporeno, veliku istorijsku promenu na čijem čelu je bio Zoran Đinđić, u temelju pomeri i bogu hvala u ovoj Srbiji 2007. godine to se neće desiti. Srbija će nastaviti da ide tamo kuda je krenula posle septembarskih izbora 2000. godine, nastaviće da ide tamo kuda je krenula 5. oktobra 2000. godine i stići će Srbija tamo kuda se uputila, stići će među civilizovane, uređene evropske države i narode,i to je velika zasluga Zorana Đinđića.
Hvala, gospodine Petroviću. Gospodin Vučić, pa gospodin Paja Momčilov.
Dame i gospodo narodni poslanici, gospodin Petrović svaki put kada ne zna šta da kaže, kad mu nije jasno ni šta je na dnevnom redu, ni šta bi trebalo da izgovori, onda izađe i kaže "živeo Zoran Đinđić, živela Evropska unija". Na dnevnom redu da imamo muzičko vaspitanje, likovno, bilo šta, on bi imao samo odgovor "živeo Zoran Đinđić, živela Evropska unija". Izašao sam nešto drugo da objasnim, a vratiću se i na Đinđića i na EU. Najpre, gospodine Petroviću, vi stalno govorite o nekoj mržnji, a vama iz očiju izbija mržnja. DS ima mržnju kao svoj kod, kao politički kod, vi ništa drugo i ne radite nego mrzite političke protivnike. Onog dana kada je izabran predsednik Narodne skupštine, tog dana formirana je značajna institucija države Srbije, javlja se kaplar na Solanu, zvani Boris Tadić, da kaže kako je to štetan potez, onako sa svom mogućom mržnjom, samo zato što se konačno uplašio za svoju fotelju, zato što je shvatio da odlazi nepovratno, da nema kraja svemu tome. Onda izlazite vi pa kažete - e to su oni koji mrze. Koga mi mrzimo? Pa mi ne mrzimo ni vas gospodine Petroviću, koji ste spaljivali skupštine, linčovali političke protivnike, ni vas koji ste hapsili 12 ili 13 hiljada ljudi pa podigli 50 ili 60 optužnica, ni vas koji ste iz Bodruma i Soluna glasali, ni vas koji ste ovde progonili narodne poslanike i sve druge koji drugačije misle, ni vas koji danas pokušavate, koji ste u dva dana pokazali kako se mrzi, u dva dana najbrutalnije histerične kampanje protiv Tomislava Nikolića, samo zato što je postao predsednik Narodne skupštine, jer valjda niko nema pravo da bude bilo šta u ovoj zemlji osim vas iz DS i vaših partnera iz DSS. Ali, ljudi vide ko mrzi, ljudi to jasno mogu da vide, vaša mržnja je neograničena, a mržnja vas razjeda i ona je loša po vas, a ne po nas. Što se tiče gospodina Đinđića, on je inače poznat po mnogo izjava, uglavnom falsifikatima nečijih izjava, plagijatima, a imao je i neke originalne. Doneću nekoliko knjiga koje ću pokazati u toku današnje rasprave, čije je naslove plagirao dr Zoran Đinđić u svojim veoma poznatim izjavama poput one "progutaj žabu, pa završi sa tim" itd, pa ćete videti ko je već sve to pisao, o čemu se u tim knjigama govorilo i o čemu je tu reč. Ali, Zoran Đinđić je najpoznatiji po nekoliko izjava. Prva mu je izjava, a vidim da je sada Vojislav Koštunica u potpunosti primenjuje, pravi naslednik Zorana Đinđića po toj izjavi je Vojislav Koštunica, a to je "kome je do morala, neka ide u crkvu". To je suština političkog delovanja i Zorana Đinđića i Vojislava Koštunice. Druga, o odnosu prema narodu, prema radnicima, koja je antologijska izjava, kada je otpuštao silne radnike, kada su rudari ostajali bez hleba, tada je došao Zoran Đinđić, veliki evropski lider, da kaže - sejte kikiriki. Nije znao baš da li se seje, da li se sadi ili šta se radi sa tim, pa je onda i jedno i drugo - sejte, pa sadite kikiriki, pa od toga živite, šta me briga. To je neki evropski lider. Da li je to bio evropski lider, pa malo-malo pa se družio sa najgorim kriminalcima ili ne znam kim već.
Vreme, gospodine Vučiću, molim vas.
Hvala vam, gospodine Mrkonjiću, kao što znate, naše vreme tek dolazi. Dakle, gospodine Petroviću, što se tiče Zorana Đinđića, ne možete više da upadate ljudima na promocije knjiga, da zabranjujete da kažu ljudi šta misle, ne možete više da odlučujete i da naređujete da ne prođe ni godina, ni dve, ni tri od nečije smrti, da dajete imena ulica, bulevara i ne znam ni ja čega sve. Sačekajte, istorija će o svemu reći svoje. Na kraju, oko EU. Sinoć sam postavio pitanje na koje nisam dobio odgovor. Vi kada ne znate šta da pričate onda "živela Evropa" i da mašete plavo-žutom zastavicom i baš vas briga za sve. Da li Oli Ren zagovara nezavisno Kosovo, gospodine Petroviću, šta je vaš odgovor? Odgovor je da Oli Ren zagovara nezavisno Kosovo i on je u pravoj diplomatskoj ofanzivi za nezavisnim Kosovom. Da li Havijer Solana, koji je ubio mnogo dece u našoj zemlji, da li se Havijer Solana zalaže za nezavisno Kosovo ili ne? Da, Havijer Solana, još jedan čelnik EU zalaže se za nezavisno Kosovo. A zašto se onda vi zalažete, gospodine Petroviću? Da podržavate Solanu i Rena u njihovoj diplomatskoj inicijativi da nam što pre otmu Kosovo? Ne, oni su mnogo gori od Solane i Rena. Solana i Ren jure da otmu nešto nekom drugom, a ovi iz DS i DSS jure da otmu ono što je naše, ono što bi trebalo i njima da pripada i što bi trebalo da čuvaju kao svoju svetinju, a to je naša država, to je naša otadžbina, jer rezervnu otadžbinu nemamo. Znam da vama, gospodine Petroviću, ništa od toga nije naročito važno, šta vas briga. Vi ćete opet na televiziji da se pojavite, da kažete ''živela Evropska unija''. Ovi što su pljačkali i opljačkali državu Srbiju sa B92 za 10,5 miliona evra, u kooperaciji sa Mlađanom Dinkićem, na osnovu poslovnog prostor, koji plaćaju po 4,5 puta nižoj ceni od tržišne, na 3.474 m2 koja su dobili u najelitnijem delu grada, za sve to, gospodine Petroviću vas baš briga, jer će oni da kažu, da dovedu nekog kriminalca, špekulanta sa berze koji će da kaže da je kriv Tomislav Nikolić. Mi smo krivi, reći ću vam otvoreno, za jednu stvar. Radili smo mnogo, dali smo sve od sebe u izbornoj kampanji, na svakom mestu, nekada po 16, 17 i 18...
Molim vas, gospodine Vučiću, vreme.
Završavam. U ovome je suština gospodine Mrkonjiću... (Predsedavajući: Dobro, kažite suštinu.) ...a to je, sledeći put kada se raspišu izbori, pošto ste sada umakli od straha, zajedno sa Vojislavom Koštunicom, moraćemo da radimo 24 sata da bismo Srbiju spasili od takvih kao što ste vi, gospodine Petroviću, i vaš koalicioni partner i nastavljač Đinđićevih najgorih mogućih misli, Vojislava Koštunicu. Pobedićemo vas sve zajedno, sve zajedno ćemo da vas počistimo sa političke scene i da donesemo spas Srbiji.
Po poslovniku, gospodin Paja Momčilov, pa gospodin Petrović, replika.
Dame i gospodo narodni poslanici, reklamiram član 104. stav 2 koji glasi: ''Narodni poslanici dužni su da se jedni drugima obraćaju sa uvažavanjem''. To je povodom izlaganja gospođe Stanković, koja je ovde govorila malopre. Ovde ima dosta novih članova Parlamenta, ima dosta mladih i to je dobro. Međutim, mi već nekoliko dana ovde slušamo čudne izjave upravo tog mlađeg dela, koji nas dovode u veliku nedoumicu. Pored toga što imputirate Tomislavu Nikoliću ono što nije ni mislio da kaže, služite se i iznošenjem nečega što je apsolutna politička neistina. Kažete - rekao je Tomislav Nikolić da treba podići budžet za vojsku. Ako težite evroatlantskim integracijama pogledajte koliko izdvaja Atlantski pakt i Amerika, konkretno, za vojne potrebe. Samo to pogledajte i vidite da li je to nešto što nije legitimno, a u skladu je sa onim čemu vi težite. Drugo, kažete da ste predstavnik građanske Srbije. Lepo bi bilo vama poverovati na reč, ali više verujem ne dobrom svedoku, nego delima. Građanska grupacija kaže da je liberalna demokratija ono u šta veruje, a temelj te liberalne demokratije, koliko znam, to su udžbeničke stvari, jeste poštovanje građanskih sloboda. Šta su građanske slobode, smem li da vam ponovim, pošto apsolutno ne vladate tom materijom. To je sloboda govora, sloboda štampe, veroispovesti, savesti, kretanja, udruživanja. Neki od vas kažu da treba zabraniti SRS. To je o poštovanju udruživanja. Mi nikada u SRS nismo kazali da treba zabraniti bilo koga ko krši Ustav, ko je apsolutno protiv nacionalnih i državnih interesa države Srbije u današnjem trenutku. Ne pada nam na pamet. Vi ste za lustraciju, nema slobode govora, ima jednoumlja. Mi nikada ne bismo vas lustrirali, ali moraćemo da vas pozovemo da odgovarate ukoliko ste kršili zakon i Ustav ove zemlje. Sticajem okolnosti i ovakvim koalicijama koje postoje omogućeno je i to. Govorite o toleranciji. Znate šta je definicija tolerancije: dozvoliti suprotno mišljenje. Na kraju, šta je totalitarna demokratija? Neko se ljutio kada je bilo naznaka da se totalitarna demokratija nalazi negde uz fašizam, pa mu je to smetalo, a jaću vam pročitati šta je totalitarna demokratija, da znate. ''Apsolutna diktatura, koja se prikazuje kao demokratija, obično zasnovana na tvrdnji lidera da ima monopol na ideološku mudrost''. Taj monopol se ovde demonstrira, ne od većine nego i od manjine. Isticanjem sistema vrednosti koji je porušen u Šilerovoj, koji se ogleda u telohraniteljstvu, koji se ogleda u enormnom bogatstvu elite koja nas vodi u sretniju budućnost, ali o tome ćemo pričati kada budemo govorili o Vladi i ministarstvima malo više, i obrazlagati građanima Srbije. Samo molim demokrate da shvate da je demokratija vladavina naroda, da je participacija u vlasti i u interesu narodnom. Koji je narodni interes do kojeg ste za sedam godina doveli, kada imamo preko milion nezaposlenih, kada je plata 28.000, da ne nabrajam dalje, a sedam godina već nemate ni rat, ni sankcije. To je pitanje na koje treba da odgovorite.
Diskusiju nastavlja gospodin Dragan Todorović.
Dame i gospodo narodni poslanici, prosto je bilo teško izdvojiti iz rasprave, koju ste vodili sa DSS-om ili u uzajamnoj raspravi, čije su optužbe bile teže. Ono što je osnovno, bile su sve istinite. Čini mi se da od jedne izjave bi moglo da se krene da bi se pokazala suština stvari, da biste se prikazali i vi iz DS-a i ovi iz DSS-a, koji izgleda da su izgubili hulahopke, ili im izgleda niste vratili pa se ne pojavljuju ovde u sali. Neću reći koji je to poslanik rekao, on će se verovatno prepoznati, ali da vam pročitam iz stenograma šta ste rekli za DSS. ''Ako ste primetili, jedina stranka u Srbiji koja nema svoju ideologiju i identitet je DSS. Nijedna stranka u ovom parlamentu ne može baš sa svima. Postoji samo jedna stranka u Srbiji koja može sa svima, samo da bude na vlasti, to je DSS.'' Dobro, ako je problem u njima što mogu sa svima, kako to vi prelazite preko toga i vi pokazujete da i vi možete sa njima, odnosno da možete sa svima. Nije to uopšte čudno. Pre nego što je stigao zahtev za razrešenje gospodina Tomislava Nikolića pitali su me šta mislim da li postoji mogućnost da se DS i DSS dogovore. Iskreno sam rekao - ako bih vodio računa o tome šta bi bilo najbolje za SRS, voleo bih da ih Bog kazni i da nađu mogućnost da se dogovore. Ali, verujte, iskopali su toliko duboke rovove, godinama ih kopaju, da prosto ne verujem da može doći trenutak da će preći preko svega i da će se dogovoriti. Na sreću građana Srbije, vi ste ipak uspeli da se dogovorite, jer ste apsolutno isti, potičete iz istog gnezda. Doduše, neki su ranije, neki kasnije krenuli da izlaze, da izleću iz tog gnezda. Nekima izgleda krila u to vreme nisu baš ojačala pa su padali, a posledice se vide i dan-danas. Činjenica je da ste svi potekli iz DS-a. Prvi nesporazum u DS, ovo vas podsećam, da podsetim građane Srbije na ovih proteklih 15 ili 17 godina, da znaju s kim imaju posla, izbio je u vašem gnezdu 1992. godine kada su raspisani savezni izbori. Tada je jedan deo DS pristao da ide na savezne izbore, drugi deo nije, pa zato što se nisu slagali osnovali su svoju poslaničku grupu. Pa 96. godine jedan deo DS je učestvovao u Koaliciji Zajedno, DSS nije u tome učestvovala. Tek posle 10 godina, 2000. godine, zahvaljujući Amerikancima, ujedinili ste se ili ponovo vratili u isto jato, kako bi ostvarili interese onih koji nisu to mogli da učine – bombardovanjem. Da vas podsetim, odmah posle tog povratka u jato došli ste u Skupštinu Srbije, gde ste na osnovu snage koju ste pretpostavljali da imaju i jedna i druga stranka, odnosno DS i DSS. Posle vrlo kratkog vremena ministri iz DSS izašli su iz Vlade Zorana Đinđića. Oni su tada tvrdili da to rade zbog kriminala, zbog haosa koji je nastao u državi. Zbog toga ste vi isterali 54, čini mi se, poslanika DS iz Narodne skupštine Republike Srbije. Cela Evropa je morala da ustane da bi to nasilje u Parlamentu sprečila i da bi vratili poslanike DS u Parlament. Sećate li se hapšenja Momčila Perišića. Da vas podsetim, nije to bilo tako davno. Tada kada je uhapšen Momčilo Perišić, zato što je predavao tajna dokumenta Džonu Nejboru, održan je jedan sastanak kod Vojislava Koštunice, tadašnjeg predsednika Savezne Republike Jugoslavije. Sećate se usplahirenih lica i Zorana Đinđića i ostalih predstavnika tadašnjeg DOS-akojisu došli u Palatu federacije i kada je Đinđić upitao Vojislava Koštunicu, jer je bilo rečeno da će imati prilike da vide sate i sate video-materijala koji je snimljen prilikom izdaje, odnosno špijuniranja u korist nekih stranih sila, pa kada ga je pitao Zoran Đinđić - znači, ima tu i mene, kaže - nema na prvih 34 minuta, a sve drugo vreme izgleda ne samo Zoran Đinđić nego mnogi od vas su bili tu. Posle toga došlo je do ubistva Momira Gavrilovića. Zar ste zaboravili kako ste jedni druge optuživali, ko je koga ubio i zbog čega je ubijen Momir Gavrilović. Kako to da tako brzo zaboravljate tako važne i tako teške stvari? Zar ste zaboravili kada ste optuživali DS da su organizovani centri u državi, koji jedino za cilj imaju da prisluškuju predsednika Savezne Republike Jugoslavije, Vojislava Koštunicu? Zar ste zaboravili izbore za predsednika Srbije 2002. godine? Tada je došlo do vrhunca razumevanja i saradnje između DS i DSS. Sećate li se mitinga na Trgu Republike i govora Zorana Đinđića? Sećate li se, gospodo, koga je to Zoran Đinđić nazvao trutom? Jeste li zaboravili to? Gde je sad trut? Izgleda da ste mu skinuli hulahopke, pa je postao radilica. Sada trut radi. Odgovara vam. Kako to da tako brzo zaboravljate i verujete da građani Srbije ne pamte sve ono što ste radili do tada? A onda je došlo do ubistva Zorana Đinđića, do vanrednog stanja, 13.000 ljudi je uhapšeno. Od tog broja ne znam da li je bilo ko procesuiran. Milione će država Srbija morati da isplati svima onima koji su mimo zakona uhapšeni. Tada ste uhapsili i Bulatovića, i Acu Tomića. Gospodo, gospodin Bulatović će ostati sa vama u ovoj vladi. Ne znam kako možete preko toga da pređete, i vi, a ne znam kako mogu da pređu i oni, ili su one uzajamne optužbe o umešanosti u ubistvo Zorana Đinđića i s jedne i s druge strane na neki način istinite. Zar ste zaboravili izjavu sadašnjeg tehničkog sekretara Vlade, Dejana Mihajlova, koji je prozvao kompletan vrh DS-a i optužio ih da su umešani u ubistvo premijera Zorana Đinđića? Kako možete da pređete preko toga, ili on stvarno zna nešto što mi ne znamo, a ovaj sud, koji je bio zadužen da to ustanovi, nije uradio. Kako to da prelazite preko činjenica koje su izrečene u toku rasprave kada je bio na dnevnom redu izbor predsednika Skupštine? Ovde vam je vrlo precizno, nedvosmisleno rečeno da razlog zbog čega DSS neće u koaliciju sa vama, strah za to što postoji opravdana sumnja i bojazan da ste vi izdajnici, da je Boris Tadić izdajnik i da zato ne mogu sa vama u vladu. To ste ih i pitali sa govornice i oni su vam to potvrdili. Kako i vi i oni posle svega možete da dođete do dogovora i da budete u istoj vladi? Postoji samo jedan jedini odgovor: vi, nažalost, nemate morala.
Hvala, gospodine Todoroviću. Podsećam da SRS ima svoj fond vremena koji oni koriste. Izvolite, dr Ranđelović. Neka se pripremi gospodin Milisav Petronijević.
Poštovano predsedništvo, dame i gospodo narodni poslanici, kada sam pripremao svoje izlaganje, nekoliko puta sam menjao svoj koncept, pokušavajući da noćašnje diskusije kolega poslanika dovedem u vezu sa temom ove tačke dnevnog reda. To mi nije pošlo za rukom. Za ovom govornicom govorio je ko šta stigne, ko o čemu želi, Poslovnik je kršen flagrantno, niko o tome nije vodio računa, a vreme je teklo. Na pitanje, čemu takve diskusije, čemu takvo trošenje vremena, neke kolege poslanici iz Radikalne stranke su rekli, pa to je politika. Gospodo, to nije politika, to je gubljenje vremena. Ako se ne varam, tema ove tačke dnevnog reda je razrešenje predsednika Narodne skupštine, gospodina Tomislava Nikolića, što znači da treba dati odgovor na dva pitanja: koji su razlozi za njegovo razrešenje i ko je krivac za ovaj politički skandal u Srbiji? O razlozima za njegovo razrešenje dovoljno su jasno govorili moje kolege iz LDP. Nema potrebe da se ti razlozi ovde ponavljaju i da ponovo oko toga gubimo vreme. Dovoljno je reći jednu rečenicu, potrebno je gospodina Tomislava Nikolića razrešiti dužnosti predsednika Narodne skupštine Republike Srbije jer je reprezent politike koja je štetna po Srbiju. Treba dati odgovor i na temu ko su krivci za ovakav politički skandal u Srbiji. Krivci su DSS, na čelu sa Vojislavom Koštunicom, jer su svojim bezobzirnim ucenjivanjem građana Srbije i svojih, sada već, političkih partnera izazvali ovaj politički skandal i sada uživaju u plodovima svoje ucene. Ko su sukrivci? Oni koji su sa njima kohabitirali, koji su im davali podršku i koji su doprineli da DSS i Vojislav Koštunica u ovoj Srbiji imaju značaj kakav ne zaslužuju i kakav ne treba da imaju? I, ajte ljudi da okončamo jednom ovu agoniju.
Hvala najlepše. Reč ima gospodin Aleksandar Vučić, replika.
Moram da priznam da ne razumem ove ljude iz partije, kako rekoše LDP ili tako nešto, rezervne partije Agima Čekua. Zašto izlaze za govornicu. Vi ovde izlazite, pričate gluposti pet minuta, da biste rekli, ajde da ne gubimo vreme. Ajde, prekinite da lupate gluposti, pa da ne gubimo vreme. Najveće gubljenje vremena je kada vi izađete za govornicu, ili ne daj bože neko iz DS-a ili DSS-a, a ne isto mu dođe. Zato je najbolje da ne gubimo vreme, neka govore ljudi koji nešto imaju da kažu, a to su predstavnici SRS, a vi sedite, ćutite i slušajte šta pametni ljudi govore, i da nešto naučite. Sada ćemo malo da analiziramo sve te politike, zajedničku politiku Vojislava Koštunice, Čedomira Jovanovića i Borisa Tadića, sa jedne strane, a politiku Vojislava Šešelja i, kako vi kažete, Tomislava Nikolića, s druge strane. U čemu se ogleda to ta katastrofalna politika Tomislava Nikolića koju danas napadate? U tome što Tomislav Nikolić voli svoju zemlju, za razliku od vaše široke koalicije od Čedomira Jovanovića do Vojislava Koštunice, što je uvek uz svoj narod, zbog toga što poštuje zakon, zbog toga što smatra da Kosovo i Metohija jesu i moraju da budu sastavni deo Republike Srbije, za razliku od vas. Tomislav Nikolić ne traži ništa tuđe, samo traži da budemo svoji na svome, ali da ne budemo ničiji tuđi, da imamo svoju državu, da imamo svoju zemlju, koju ćemo da volimo i poštujemo, i ništa više. Izgleda da je to zločin, i po vama, i po Vojislavu Koštunici, i po Borisu Tadiću, kaplaru od Solane. Šta je to. što imate da kažete, bilo pre 15 godina? Pojma nemate šta je bilo pre 15 godina. Vaša stranka niti je postojala niti ste znali da će da postoji, niti je iko sanjao da tako kriminalna ideja negde može da se rodi, koja će da podržava baliste na Kosovu i Metohiji. Taman ste mogli da se zove skraćeno, kao služba bezbednosti ili služba državne bezbednosti, SNB - stranka najgorih balista, i da rešite sve probleme na sve moguće načine. Lepo je sada što idete u koaliciju sa Vojislavom Koštunicom i Borisom Tadićem, da smenite Tomislava Nikolića, da Srbija vidi da su se svi najgori okupili na jednoj strani. Ne mogu da budu svi najgori ako nisu istovremeno tu, je l' tako, gospodine, koji je smislio ovu teoriju evolucije, a primerak mu danas nestao. Nađite egzemplara, danas vam je nestao iz prvog reda, možda mu se nešto dogodilo negde. Vodite računa o njemu, opasno je kada egzemplar nestane odavde. Kada Čedomir Jovanović govori o politici i budućnosti, kada Vojislav Koštunica i Boris Tadić govore o politici i budućnosti, šta je to politika budućnosti? To da mi kažemo hvala vam što ste nam oteli teritoriju, hvala vam što nam ubijate decu, hvala vam što nam silujete državu, a mi i dalje volimo da vam govorimo da to nastavite da nam radite još žešće i još bolje, je l' to smisao. Za to morate da budete i mazohista i psihopata, i ništa više. Građani Srbije nisu ni mazohiste ni psihopate, oni neće da govore udrite nas maljem po glavi, nama je lepo, mnogo lepo i biće nam još lepše. To može da kaže gospodin primerak, njemu je uvek lepo. Šta god da se dešava, njemu je sve svejedno, jer njemu će kaplar od Solane da kaže "bravo majstore", čak i on će da mu se smeje iza leđa kad zalupi vrata, i ništa više.
Molim vas, gospodine Vučiću, pogledajte na sat, vreme.
Gospodine Mrkonjiću, nije valjda da vi nešto brinete zbog ovih demokratora ili ne znam čega, začudilo bi me, ne bih to očekivao od vas.
Samo pokušavam da napravim neki red ovde.
Za nas, srpske radikale, veliko je otkriće ovo sinoćnje i jutrašnje, svi zajedno na jednom mestu, skupili se od Vojislava Koštunice do Čedomira Jovanovića. Oni koji su ubijali i branili premijera, oni koji su branili i ubijali premijera Đinđića, oni koji su govorili da je najnemoralniji, oni koji su ga tobože najviše voleli, evo ih danas đuture, svi na gomili. Jedino je važno da se kaže: Tomislava Nikolića smenite. Završavam gospodine Mrkonjiću. Zašto je važno? Ponavljam zbog građana to. Dva su razloga. Prvi je taj što je Agim Čeku rekao da čestita formiranje vlade demokratskog bloka, jer će ta vlada uspešno sarađivati sa vladom nezavisnog Kosova. To je najbliži saradnik partije kojoj vi pripadate, ali očigledno i partija DS i DSS. Zato ste im bili potrebni da sada ovakve dogovore svi zajedno pravite. Druga stvar je što ste uplašili izbora, što bežite od izbora ko đavo od krsta, što znate da nikada ne biste dobili onoliko glasova koliko bi narod dao sada srpskim radikalima, govorim svima vama zajedno. Uostalom, narod je i video neke primerke, narodu je danas sve jasno. Jasno mu je ko se danas zalaže za nezavisno Kosovo i suštinski, a ne samo formalno. Jasno mu je ko je spreman Srbiju da brani. Zato nemojte više da nam držite predavanja o 91, 93, 1997. godini, jer o tome ne znate ništa. Nego izađite pa kažite šta je razlog dogovora od Vojislava Koštunice do Čedomira Jovanovića da svi zajedno idu protiv Tomislava Nikolića. Idite, čekali smo vas sve na gomilu i sve na gomili ćemo da vas porazimo, zato što Srbija tako hoće. Hvala vam.
Hvala, gospodine Vučiću. Reč ima po Poslovniku Gojko Radić.
Reklamiram član 104. Bilo bi pošteno kada govorimo o razlozima za smenu gospodina Nikolića, da bar onda ne koristite one svoje reči koje su usmerene samo protiv vas i koje mi nikada nismo u životu izgovarali. Reč "kohabitacija" prvi put se pojavila 2003. godine, kada ste pokušali na sve načine da Vojislava Koštunicu ubedite da sa vama formira Vladu. Gospodin Labus je upotrebio tu reč "kohabitacija", pa smo mi svi u čudu našli koji se bavimo politikom šta bi to bilo u političkom životu i šta je to kohabitacija, pa smo tražili po rečnicima, mučili se i odjednom pronađemo da ta reč znači živeti sa nekim, dijeliti prostor i u srpskom jeziku nama dobro poznata "cimeri". Valjda mi znamo, možda među vama ima i muških, a mi srpski radikali nikada ne bi hteli da nam vi budete cimeri. Nemojte nama te reči da stavljate i da kažete da smo mi sada sa nekim u kohabitaciji. Gledajte, ponovo se skupio DOS. Valjda je to vaše, valjda je vaša kohabitacija. Gospodo, kod nas u Srbiji ima jedna lepa izreka - onaj ko drži merdevine i onaj ko krade, obojica su isti. Čuli smo, a sada neka demokrate objasne ko je to dao, a ko je držao merdevine, ko je to izdajnik, a ko je to patriota. Valjda i onaj ko je stražario, dok je onaj nosio dokument i predavao stranim obaveštajnim službama, isti je kao i onaj što je predao. Valjda i onaj što je krao, i onaj što je držao merdevine, valjda su obojica isti. Kome vi danas objašnjavate, pričate o kohabitacijama, kome pričate o poštenju, kome pričate o demokratiji. Vaša demokratija se sagledala sa uvođenjem vanrednog stanja, kada ste uhapsili 12.000 građana Srbije, vaša demokratija se ugledala kada ste ubili premijera Đinđića, i kada ste za pola sata objavili i ko su nalogodavci i ko su izvršioci. Nigde tako ekspresna istraga nije završena u istoriji ubistva nijednoga, pa čak i na licu mestu kada uhvate zločinca, policija ne izlazi sa podacima i kaže - imamo osumnjičenog. Vi ste sve znali za pola sata. Gospodo, kada ste znali, izađite već jednom sa imenima naredbodavaca i sa onima koji su izvršili taj zločin, a ne da ovde ubeđujete nas. Vi ste samo potrebni jedni drugima kada vidite da nemate većinu. Onda se svi skupite, onda uopšte nije važno šta ste jedni o drugima govorili, nije uopšte važno šta jedni o drugima mislite, kako ćete i danas kada budete predlagali, ako izglasate nepoverenje predsedniku parlamenta, gospodinu Nikoliću, a onda ćemo vam još ponešto da podsetimo na vaša moralna načela i demokratska, kako to vi dolazite do izbora i kako to za vas, šta su za vas pravila, šta je za vas demokratija i šta je to za vas moralno i nemoralno.
Gospodin Čedomir Jovanović ima reč.
Gospodine potpredsedniče, pozvao sam se na svoje pravo na repliku. Ne znam da li se sa vašeg mesta čuje ono što se čuje sa mog, ali više puta je pomenuto moje ime. Ako vi mislite da kao poslanik nemam pravo na repliku, ja ću se pristojno vratiti na svoje mesto.
Izvinjavam se, mislio sam da ste se javili po Poslovniku. Izvolite, gospodine Jovanoviću.
Ne, nisam, nisam primetio neku zloupotrebu. Moram reći da smo, za razliku od većine ovih u sali, mi ponosni što danas govorimo o predsedniku parlamenta tokom rasprave o njegovom razrešenju isto ono što smo govorili u ponedeljak tokom rasprave o njegovom izboru i da je naša poslanička grupa, uz red još nekoliko poslaničkih grupa, politički dosledna po tom pitanju. Što se tiče koalicija, koje su navodno napravljene oko saglasnosti za smenu Tomislava Nikolića, mogao bih se složiti sa vama, gospodine Vučiću, pod uslovom da je DSS odgovorila na moje jučerašnje pitanje oko kojih pitanja je formirana parlamentarna većina koja je izašla sa zahtevom za smenu Tomislava Nikolića. Dok ne dobijemo taj odgovor od DSS-a nećemo imati nijedan argument koji bi mogao po ovom pitanju da stavi znak jednakosti između Vojislava Koštunice i 11 poslanika naše stranke. Ne želim da govorim u ime drugih poslanika koji takođe podržavaju ovaj zahtev. Ono što mislim da je problem ove rasprave, a zapravo se vezuje za ulogu vas, gospodine Vučiću, ili vas, gospodine Nikoliću, ljudi koji su pravili ovaj politički dogovor, jeste zapravo vaša procena da će taj dogovor biti korektniji od onih dogovora koje osoba sa kojom ste se tada dogovarali prethodno pravila. Uz sav gnev koji postoji kod vas i nezadovoljstvo, moram reći da taj dogovor nije pravljen u parlamentu, da učesnici tog sastanka, a on nije bio u parlamentu, vi znate gde je bio, nisu objasnili o čemu se na tom sastanku razgovaralo. Da smo čuli vaše stavove, ali nismo čuli stav savetnika ili šefa kabineta Nikitovića. Na tom sastanku nije bio Vojislav Koštunica, a ako je bio, onda on mora da nam odgovori ovde na razloge promene svog političkog stava. Ponavljam, ako su razlozi onakvi kakvi su naši, a oni se vezuju pre svega za političku ulogu predsednika parlamenta u prošlosti, greške koje je napravio tokom obavljanja te dužnosti i štetu koja je proizašla iz njegovog izbora na mesto predsednika parlamenta, onda je to za nas u redu. To nije koalicija, mi se po mnogo čemu razlikujemo od Koštunice i mislim da na to ne treba trošiti vreme. Što se tiče polemike o nama kao čuvarima građanske Srbije, mi to zaista jesmo. To ne znači da postoje dve Srbije, to znači da mi razmišljamo u ime one drugačije Srbije, Srbije koja se stidi onoga što je činila vlast tokom devedesetih godina, koja drugačije govori o svom ubijenom premijeru, Srbije koja ima snagu da kaže da je Tomislav Nikolić ozbiljan politički protivnik i da pri tom još jedanput ponovi da se sa njim ne slažem ni po jednoj tački o kojoj se danas ili bilo kada u prošlosti ovde govorilo.
Po Poslovniku Žarko Obradović, pa kolega Slaviša Topalović.
Hvala, gospodine predsedniče. Za izlazak na govornicu ponukao me je gospodin Čedomir Jovanović i njegova izjava o tome čega Srbija treba da se stidi. Gospodine Jovanoviću, za najveći broj građana Republike Srbije, neću reći za sve, ali za najveći broj građana Republike Srbije koji imaju u sebi makar klicu dostojanstva, morala i odnosa pozitivnog prema državi, treba da se stidimo svi one Srbije koja je 2001. godine kidnapovala i protivustavno izručila predsednika iste ove Srbije, koji je četiri puta neposredno biran od strane građana za predsednika države. To je sramota koja će ostati upamćena i u istoriji sveta upisana. Izručili ste, kidnapovali i izručili predsednika države Srbije. i vi da nekome držite lekcije iz morala.
Gospodin Slaviša Topalović, po Poslovniku.
Gospodine predsedavajući, znam da ste vi graditelj i inženjer i da ste neke stvari radili pre roka kada je to trebalo, ali smatram da bi trebalo da se pridržavate Poslovnika. Čedomir Jovanović je tražio repliku, javio sam se po Poslovniku i imam prvenstvo, a vi ste pustili njega.
Izvinjavam se, pogrešio sam, shvatio sam da se gospodin Jovanović javio po Poslovniku. Izvinjavam se Slaviša. Izvolite.
A kako mi objašnjavate to pre roka da gospodin Žarko Obradović izađe pre mene, a posle mene se javio po Poslovniku?
I to se izvinjavam. Lična simpatija. Dajte mi jednu ličnu simpatiju.
Zahvaljujem, gospodine Mrkonjiću. Povreda Poslovnika, član 104, gospodin Jovanović. Gospodine Jovanoviću, za razliku od vaših prethodnih nastupa, sada ste delovali mirno, staloženo. Interesuje me kako ste to uspeli, ali dobro. O čemu se radi? Hteo bih da vas podsetim da ova govornica nije terazijska žardinjera, pa kada izađete pa vičete ovde i mi svi treba valjda da slušamo, da ćutimo, da se plašimo od vas. Osvrnuo bih se na komentar gospođe Radete, što se tiče vas i vašeg stambenog pitanja, da li će Krmivoje da se ljuti na vas ili neće. Gospođo Radeta, mislim da neće da se ljuti, postoje indicije neke od građana Zemuna, a koje sam dužan kao poslanik izabran od strane građana Zemuna, da vam objasnim i da vam saopštim ovde. Građani Zemuna kažu, pazite, ne priča jedan čovek, radi se o grupi građana, koji kažu da postoji ulica u Zemunu koja se zove Pregrevica. U toj ulici Pregrevica, na samoj obali Dunava, postoji jedna velelepna vila sa mnogo kvadrata. Građani tvrde da Čedomir Jovanović dolazi stalno tamo, pa čak neki tvrde da je on kupio tu vilu. Ne znam i neću da grešim dušu, slabo prolazim tom ulicom i nisam vas nešto viđao tamo, znate. Pošto mnogo građana to tvrdi, dolazim u sumnju, čak ne bih mogao da tvrdim, ali verujem građanima. Druga stvar, oni to objašnjavaju i kažu davi, gospodine Jovanoviću, imate neki veliki žal za Šilerovom, zato što je to udaljeno od Šilerove ulice i od zgrade koja je srušena Dušana Spasojevića-Šiptara samo kilometar i po. Znači, pretpostavljam da ste vi emotivno vezani za Zemun i za Šilerovu, jer ova vaša vila koja se, a čak smo čuli da se vodi na vašeg tasta, na obali Zemuna, izlazi na sam Dunav, podseća malo po projektu i kako izgleda kao ona kuća isto što ste koristili ili dobili ili ne znam šta, ne mogu tu da tvrdim, od Krmivoja tamo u Banovcima, što imate garažu, pa sa gliserom izlazite na Dunav, pa dolazite i tako, znate. Želim da podsetim, gospodine Jovanovića, vi ste taj koji stalno spočitava i govori ovde o ubistvu Zorana Đinđića. Svedoci smo svedočenja na Specijalnom sudu pre neki dan, kada je izvesni Tojaga, optužen, u svoju korist iznosio odbranu, pa je rekao, to vam je gospodin Vučić pre neki dan objasnio i o tome je pričao ovde.
Vreme, Slaviša, molim vas.
Gospodine Mrkonjiću, smatram da ste prekršili Poslovnik dva puta pri mom prvom javljanju i mogli biste malo...
To nije razlog da vi ne poštujete vreme, poštujte vi Poslovnik, izvinio sam se.
Hoću da poštujem, nego ne vidim odavde, daleko mi je, morate da mi...
Ja ću da vam kažem sada, izvolite nastavite.
Zahvaljujem, gospodine Mrkonjiću. Evo jedna pohvala za vas. Član 104. Dakle, gospodine Jovanoviću, Tojaga je izjavio da ste vi nabavili pušku i da ste čak rekli da se izbrišu brojevi na toj pušci iz koje je ubijen premijer. Sutradan je to izašlo u raznoj dnevnoj štampi, između ostalog u "Pravdi", čuli ste za "Pravdu", mislim da je to najčitanija novina u zadnje vreme. Niste nigde to demantovali što su oni izjavili, a u poslednje vreme se stalno spominje oko tog suđenja, a i pre toga, nekako Čedomir Jovanović, stalno je povezan sa tim. Rečeno je baš tada da ste vi bili tog kobnog 12. marta na skijanju u Francuskoj. Zamolio bih vas zbog svega toga da ne pričate vi više o Zoranu Đinđiću. Stavljam vam se na raspolaganje i hoću da učinim za vas, postoji knjiga prof. dr Vojislava Šešelja koja se zove "Ubistvo mafijaškog premijera Zorana Đinđića". Kao kolega poslanik iz ovog parlamenta, stavljam vam se na raspolaganje, doneću vam tu knjigu da vi uzmete da pročitate i da se upoznate malo sa sadržajem. Ali, pod jednim uslovom, izvinite, pošto ste vi nekada bili u DS i sada ste u tom nekom krilu LDP-a, žutom, mogu da kažem slobodno, vi ste poznati kako svoje neke obaveze ne izvršavate, zamolio bih vas, ako može, 500 dinara vi prvo meni, a ja vama knjigu onda, da budem siguran i da ne moram ja da je platim. Koliko primećujem ovde, samo još malo i završavam, koliko primećujem ovde svi su pomalo umorni, neispavani, znate to je sinoć do kasno trajalo, i danas opet nastavljamo i dokle će to da traje. Hteo bih da pitam vas, popio sam dve duple kafe i ne vredi, iskreno da vam kažem, opet mi se spava, umor je to, šta vi koristite da bi ostali tako budni?
Odmorite se malo, Slaviša, vreme je.
Sveži, evo još dve rečenice, sveži i naspavani posle ovoliko radnih sati provedenih ovde. Da li je to možda neki sistem vrednosti, da objasnite nama ili tako nešto. Zahvaljujem, gospodine Mrkonjiću, nemojte sledeći put da me zaobiđete.
Neću, gospodine Topaloviću, hvala najlepše. Aleksandar Vučić ima repliku na izlaganje gospodina Čedomira Jovanovića [[Čedomir Jovanović, sa mesta: Nema replike na repliku.]] Evo, kažu mi da o tome odlučujem ja, pa sada izvinjavam se, samo kada god Vučić dođe, onda ne vidim pola sale, molim vas, a što nije negativno, to je pozitivno. Od vaših leđa ne vidim, pa nisam video gospodina Jovanovića.
Dame i gospodo narodni poslanici, pokušaću na ozbiljan način da se osvrnem na ono što se zbiva danas u Skupštini Srbije i o tome šta rade Srbiji Boris Tadić i Vojislav Koštunica, u skladu sa onim o čemu je ovde već bilo reči i zbog čega sam se javio za repliku. Naime, Boris Tadić i Vojislav Koštunica, bez obzira na to kakvi su im planovi, šta su oni želeli, šta su govorili građanima Srbije da će da urade u izbornoj kampanji, imaju suštinski samo jednu nakanu, a to je da budu na vlasti, to je da po svaku cenu, nije važno kakve su ideje, postoji li bilo kakav, što je ovde neko rekao, sistem vrednosti, već samo to da budu na vlasti po svaku cenu, uz jedan uslov, veoma važan, a to je da ih podržavaju oni koji Srbiju razaraju. Moje sledeće pitanje, a na prethodnih nekoliko pitanja nismo dobili odgovor, sledeće pitanje je upućeno predstavnicima DS i DSS - gde je kraj poniženju? Gde je kraj razaranju Srbije, a da vi ne kažete da nam ti koji je razaraju nisu prijatelji veliki ili još gore dobročinitelji. Šta je to još što treba da učine, pa da vi kažete, ej ti, Oli Ren ili, hej ti Solana, ili bilo ko drugi, ili Nikolas Berns ili ko već, prekinite sa tim i nemojte da nam govorite da ste nam veliki prijatelji. Ako ne smete sami, nađite ovog primerka ili nekog drugog pošaljite da to kaže u vaše ime, bilo ko to neka to izgovori. Pokažite da imate ozbiljan odnos prema državi Srbiji. Pokažite da želite nešto da promenite u interesu građana Srbije. Danas građani Srbije se pitaju kako je moguće da neko promeni svoju odluku, i promeni svoju volju i da kaže šta je to bilo dogovarano pre šest-sedam dana, a šta je to dogovarano pre dva ili tri dana, kada su konačno napravili nekakvu preliminarnu Vladu Republike Srbije. O čemu se tu pričalo? Da li vi mislite da je iko pričao o kolačima, o pljeskavicama ili nečemu sličnom? Nije. Razgovaralo se o Srbiji, o njenoj budućnosti. Mi smo videli budućnost Srbije u njenom razvoju, u borbi protiv korupcije i kriminala, videli smo budućnost Srbije neodvojivu od budućnosti Kosova i Metohije, jer nema Srbija budućnosti ako ne bude Kosova i Metohije, nema Srbija budućnosti bez ijednog njenog dela. To je nešto što neki moraju da shvate. Zato je najgora moguća ili najpogrešnija politika, ako je komparacija uopšte moguća, da nećemo mi da žrtvujemo našu evropsku budućnost zbog Kosova i Metohije. Ne znam kakva vam je evropska budućnost. Obišao sam, čini mi se, skoro celu Evropu, a pravo da vam kažem, nešto me ne interesuje kako žive u Talinu, u Rigi ili Viljnusu, ali me strašno interesuje kako žive Srbi u Kosovskoj Mitrovici, kako živi naš narod u Gračanici, u Štrpcu, u Goraždevcu. Mnogo me više to interesuje nego Talin, Riga ili Viljnus. To je nešto što neki ovde ne mogu da razumeju, ne mogu da shvate. Šta zameraju Tomislavu Nikoliću? Kažu: niste se dogovorili, pa ste se preigrali. U čemu je greh, u čemu je greška? Naša greška je u tome što smo poverovali da ima nade za Srbiju, da napravimo Skupštinu, da u Skupštini može da se govori o Kosovu i Metohiji, a da istovremeno idemo na nove izbore, koji će stvoriti klimu da formiramo onakvu vladu koja bi Srbiji donela dobro. Onda je neko rekao: puj pike ne važi, izvinite, nama to ne odgovara, jer, važnije je da imamo fotelje nego da bilo šta uradimo za Srbiju. U tom izboru vidim da teorija gospodina Mićunovića nailazi na sve širu podršku u praksi.
Molim vas, gospodine Vučiću, vreme.
Molim vas da opominjete one koji dobacuju, a koji nikada nisu u stanju da izađu za ovu govornicu i da bilo šta smisleno kažu, da to ne čine. Meni nepristojnost poslanika DS ne smeta, to govori o njima.
Molim poslanike da ne dobacuju sa mesta. Izvolite, gospodine Vučiću, završite misao.
Završavam, gospodine Mrkonjiću, hvala vam najlepše na strpljenju i ljubaznosti. Dakle, u tom izboru između fotelja i Srbije, mi nismo ni tužni, ni gnevni, ni besni, to ste pogrešno protumačili. Naprotiv, niste to mogli da primetite kod nas, čak ni mržnju, ni želju za osvetom, niti bilo šta slično. Osnovno osećanje koje kod nas možete da vidite, koje apsolutno dominira, a i danas smo najnasmejaniji u ovoj sali, jeste ponos zbog toga što je nama Srbija važnija od fotelja. Srbija će pobediti fotelje, to garantujem, na prvim sledećim izborima, jer građani Srbije drugog izbora ne mogu da imaju.
Po Poslovniku se javio gospodin Dragan Todorović.
Dame i gospodo narodni poslanici, gospodine predsedavajući, prekršili ste član 100. Poslovnika, koji u 2. stavu kaže da su narodni poslanici dužni da se jedni drugima obraćaju sa uvažavanjem. Dok je za govornicom bio poslanik SRS, gospodin Slaviša Topalović, vi ste pokušavali da upozorenja sa vašeg mesta činite neformalno, da ga zovete "Slaviša". Vi ste dužni da se sa poštovanjem prema svakom poslaniku ophodite. Znam da to nije bilo iz želje da na bilo koji način uvredite gospodina Slavišu Topalovića, ali bih vas molio, zbog vas, jer ne zaboravite, ovi koji su se sada sastavili, sve što budete uradili mimo Poslovnika ili kod njih da mogućnost da vam to prebace, učiniće vrlo brzo. Molio bih vas da se ipak ponašate kao što se ponašala gospođa Borka Vučić, sa koliko je ona šarma, takta, dostojanstva, vodila izuzetno tešku sednicu, a da ni jednog jedinog momenta nije ugrozila pravo nijednog poslanika, niti ga uvredila ili omalovažila. Posle toga je takav način vođenja sednice preuzeo gospodin Tomislav Nikolić, pa bih vas molio da na isti način i vi završite ovu sednicu.
Moram da podsetim, više neću uopšte govoriti o ličnim stavovima, ja sam terenac i sa radnicima komuniciram neposredno, pa mi je malo nezgodno da u ovom visokom domu pređem tako brzo na drugu terminologiju. Ali, Slaviša mi to neće zameriti. Izvoli, Slaviša. Po Poslovniku, gospodin Slaviša. Odustaje. Izvolite, gospodine Todoroviću.
Gospodine predsedavajući, ne znam koliko će vama vremena trebati da se naviknete na novu ulogu. Ovde nisu vaši najamni radnici itd, ovo su poslanici Skupštine Srbije i ipak ćete morati da se ponašate u skladu sa Poslovnikom. Nijednog momenta ne sumnjam u vaše dobre namere, ali to nije opravdanje ukoliko izlazite iz granica ovog poslovnika.
Hvala najlepše, gospodine Todoroviću. Trudiću se koliko mi još vremena ostaje, nadam se samo danas. Za reč se javio gospodin Milisav Petronijević, a neka se pripremi dr Žarko Korać.
Dame i gospodo narodni poslanici, gospodine predsedavajući, molim vas da mi dozvolite da govorim o temi. Kao što je gospodin Ivica Dačić u ime poslaničke grupe saopštio, poslanička grupa SPS neće glasati za razrešenje Tomislava Nikolića sa funkcije predsednika Narodne skupštine. Naši stavovi, koji su izloženi na sednici u Domu Narodne skupštine, kada je biran Tomislav Nikolić za predsednika, ostali su isti. Oni se nisu promenili, niti će se promeniti. Ponoviću. I tada i sada smo rekli - odgovornost stranaka tzv. demokratskog bloka postoji za agoniju koja se u Srbiji tri meseca već događa. Tada smo rekli da poštujemo pravo skupštinske većine da izabere predsednika Narodne skupštine, ali tri meseca ga nisu izabrali. Tada smo, stavljajući u prvi plan državne i nacionalne interese, i u okviru toga interes Srbije da ima konstituisanu Narodnu skupštinu, podržali dogovor DSS i SRS da se za predsednika Narodne skupštine izabere narodni poslanik iz najbrojnije poslaničke grupe, ne iz razloga što se slažemo sa tim programom, imam svoj program, nego iz razloga što je Srbiji potrebno da ima predsednika Narodne skupštine i da ima konstituisanu Narodnu skupštinu. Tada smo, takođe, iz razloga nacionalnih i državnih interesa i potrebe da Srbija ima vladu, a u nemogućnosti da se tzv. demokratski blok složi, pozvali DSS i SRS da naprave vladu. Od tada do danas je malo vremena prošlo, a na površinu je izašlo mnogo. Izašla je na površinu još jedna neodgovornost tzv. demokratskog bloka, neodgovornost prema građanima Srbije i nesposobnost da rešava probleme Srbije, ali one prave. Svađali su se tri meseca oko toga ko će da ima Biju, ko će da sačuva Ponoša, skoro vene seku za njim, a nisu, ono što su građani očekivali, govorili o ekonomskom razvoju, o zapošljavanju, o smanjenju siromaštva, o smanjenju dramatično zaoštrenih socijalnih razlika, o i te kako obezvređenom položaju penzionera itd. U skladu sa onom paralelom koju su imali u predizbornoj kampanji, a koja je važila samo dok je trajala kampanja, jer život ne može da čeka, pokazalo se da ta parola ne važi za građane. Važi za političku elitu. Kada je u pitanju BIA i sve ostalo, još kako može da čeka. Sada, nekoliko dana posle propuštene šanse koju je Srbija imala, da javnosti i svetu pošalju poruku da svi poslanici koji su izabrani u Skupštini imaju legitimitet jer su građani glasali za njih, da postoji mogućnost da Srbija ima i predsednika Narodne skupštine iz bilo koje druge stranke, da postoji mogućnost da se pošalje poruka Evropi i svetu da u Srbiji može da se dogovori, da postoje različite političke opcije, ali da je Srbija starija od svih njih. Umesto toga krenula je haranga čitava, krenula je jedna takva kampanja, koja je slala poruke svetu i Evropi o jednoj Srbiji koju su stavili u ponižavajući položaj. Samo ću nekoliko primera. Podeliše Srbiju na dobru i lošu, na lepu i ružnu, na demokratsku i nedemokratsku, na evropsku i antievropsku, na civilizacijsku i anticivilizacijsku. Bože, kakve sve poruke poslasmo svetu za tih nekoliko dana. Kada je u pitanju Evropa, netačno izneše da ima evropska i antievropska, jer nije tačno, jer i mi smo za Evropu, ali na dostojanstven način, kao partneri. A ovakvu poruku koju šaljemo Evropi o podeljenoj Srbiji, koja će EU da prihvati da primi takvu Srbiju. U čemu je još jedna neodgovornost tzv. demokratskog bloka, koji za tri dana DSS proglasi za nedemokratsku, a posle četvrtka ponovo za demokratsku? Sinoć se obratio Vojislav Koštunica, premijer, pričom kako je nacionalni državni interes da se formira vlada. Ko mu je branio tri meseca? Ko ga je sprečavao? Tvrdim da i ovo sada što se događa u ovoj skupštini je samo obmana Srbije i stavljanje do znanja Srbiji da je važnije da se smeni Tomislav Nikolić, nego da se izabere vlada, jer jedna ozbiljna većina koja je formirana u ovakvom vremenskom škripcu, a nema nikakvih smetnji, formirala bi prvo vladu da stabilizuje političke prilike, a odmah iza toga smenila gospodina Tomislava Nikolića, predsednika Skupštine. Ovako pokazuju još jednu neozbiljnost, još jedan uslov, još jednu ucenu - važnije je smeniti Tomislava Nikolića nego formirati vladu. A vremenski škripac je takav, dan i noć traje rasprava, a neka znaju gospoda iz demokratskog bloka, oni su odgovorni za ovo stanje u kojem se nalazi Srbija. SPS neće glasati za razrešenje Tomislava Nikolića.
Hvala, gospodine Petronijeviću. Molim gospodina Koraća da uzme reč, a neka se pripremi Nemanja Šarović iz SRS.
Iako to nije lako pogoditi, povremeno, posebno nekom ko gleda ovu skupštinu i nije u toku od samog početka, tema jeste razrešenje novoizabranog predsednika Skupštine Srbije, iako se sa ove govornice zaista čuje mnogo stvari koje možda imaju veze sa politikom, ali nemaju veze sa dnevnim redom. Moram da kažem da je zanimljivo da je predlog za smenu neobrazložen, a predlog za izbor je bio vrlo obrazložen i čuli smo jako mnogo dugih govora o tome zašto je to dobro za Srbiju. Nisam želeo da donesem stenogram sa te sednice, koja je bila pre samo pet dana, i da pokažem kako je stranka koja je zapravo iznela taj predlog, to je koalicija DSS-NS-dr Vojislav Koštunica, to obrazlagala. Rečeno je da je normalno da predsednik Skupštine bude iz najveće stranke, rečeno je da to donosi stabilnost Srbiji, rečeno je da je sramota da Srbija nema nijednu instituciju, pored Vlade, da nije izabran ni predsednik Skupštine i rečeno je mnogo toga, što je izgleda delovalo ubedljivo njihovim poslanicima, valjda i biračima, i glasačima i članovima stranke, da se ta odluka donese. Četiri dana posle toga mi dobijamo predlog da se taj isti novoizabrani predsednik ovde smeni. Zanimljivo je da ni čoveka koji je taj predlog izneo nema u sali, pretpostavljam da bi neki elementarni red bio da on sedi ovde, da čuje šta misle poslanici o tom njegovom predlogu, ali to je stvar njega i njegove stranke. Izbor predsednika Narodne skupštine u svim normalnim zemljama, demokratskim zemljama, to je jedna od najodgovornijih funkcija u državi i u većini evropskih zemalja tri centralne ličnosti koje predstavljaju državu su predsednik države, predsednik vlade i predsednik skupštine, osnovnog zakonodavnog tela. Tvrdim vam da nećete naći mnogo primera da izaberete predsednika skupštine i da ga smenite posle četiri dana. To što se neko izgovara da je u jednom trenutku imao jednu koaliciju, a u drugom trenutku je imao drugu koaliciju, moram da kažem vrlo je loš izgovor za ono što je urađeno. To nije mogla biti tehnička odluka, to je morala biti politička odluka. Za mene kao čoveka i ne samo za mene, nego i za mnoge građane Srbije, ostaje otvoreno pitanje - kakve su to dve političke odluke tako različite u razmaku od četiri dana. Šta su se dogovorili pre pet, šest, sedam dana i šta su se dogovorili pre neki dan, da naglo zatraže smenu Tomislava Nikolića. Prvo ga hvale, a onda ga neobrazloženo smenjuju. Pošto nisam glasao ni prvi put za izbor gospodina Nikolića, i to je potpuno prirodno zato što postoje krupne političke razlike, niti je on to sigurno očekivao, ni njegova stranka, ali stvarno je zanimljivo da nova vlada odlazi da radi ono što kaže da će raditi, demokratizaciju zemlje u evropske integracije, sa ogromnom hipotekom, za koju je ona sama odgovorna i niko drugi, tj. ta hipoteka se zove nedoslednost u političkom ponašanju. Ta nedoslednost će biti protumačena od mnogih kao jedna potpuna politička konfuzija. Ko su njeni partneri u političkom smislu? U politici se kaže - sve je moguće. Tačno, ali sve ima i svoju cenu i ta cena se u ovom slučaju zove kredibilitet. Bez obzira što je to nešto što u Srbiji, nažalost, nedostaje na političkoj sceni, ipak se ne može smatrati da smo došli do tačke da politički kredibilitet ništa više ne predstavlja. Drugim rečima, kakva su to politička lutanja, da se za četiri dana promeni odluka, izaberete predsednika Skupštine, vi obezvređujete funkciju predsednika Skupštine na takav način. Mi gradimo postepeno sve te demokratske institucije posle dugog perioda jednopartijskog sistema i mislim da je cena toga užasna u očima građana Srbije. Šta god mi mislili u ovoj sali, nas 250 i građani koji su za nas glasali i stranke koje mi predstavljamo, cenu toga ćemo platiti svi mi u ovoj sali, neko više, neko manje, jer će nas građani smatrati neodgovornim ljudima, ljudima kojima je interes građana na poslednjem mestu i koji mogu da naprave bilo kakav dogovor i da sruše bilo kakav dogovor. Gospodo, u politici to ima svoju cenu i tu cenu ćete platiti cinizmom i apatijom građana Srbije na prvim sledećim izborima. Drugim rečima, funkcija predsednika Skupštine je važna funkcija. Ako ste u jednom trenutku doneli odluku da ovako treba da izgleda, u političkom smislu, predsednik te skupštine, zaista bih onda voleo da čujem ovde političko obrazloženje - zašto sada to više ne valja. Ne možete dati neobrazložen predlog o smeni predsednika Skupštine i onda, za ovom govornicom, nadam se da ste to primetili, stranka koja pravi predlog, i prvi predlog za izbor gospodina Nikolića i predlog za razrešenje Nikolića, nije došla za ovu skupštinsku govornicu da nam ona svima jasno objasni - šta se to u Srbiji promenilo ili u njenoj politici za prethodnih pet dana. Moram kao građanin i kao poslanik u ovoj skupštini dakažem da ima ljudi koji počinju da smatraju da naša politička scena počinje da liči na nekakvu pijacu, gde je svaki dogovor moguć da bi se ostalo na vlasti, došlo na vlast ili ostvario neki partikularni interes. Bilo bi dobro da tu cenu plate samo oni koji to rade. Bojim se da će platiti naša zemlja u celini i da u ovom trenutku kredibilitet ljudi koji se bave politikom, bez moje lične odgovornosti i mnogih drugih ljudi koji u tome nisu učestvovali, biće na vrlo niskom nivou. Cenu ćemo platiti svi, ali nažalost cenu će platiti i ova naša država koja ima jako mnogo problema, sama Srbija. Dakle, još jedanput, ako je predlog za razrešenje, gospodo, isprsite se, dođite za ovu skupštinsku govornicu i obrazložite nam šta je bio prvi dogovor, šta je drugi dogovor i snosite vi cenu posledice toga što ste i tada i sada odlučili. Hvala vam.
Hvala gospodinu Koraću. Gospodin Nemanja Šarović, neka se pripremi gospođa Nataša Mićić.
Dame i gospodo narodni poslanici, ovo je po prvi put nakon petooktobarske revolucije da je u srpskom parlamentu na dnevnom redu rasprava o poverenju predsedniku Skupštine. Nijedan prethodnik gospodina Tomislava Nikolića nije se usudio da raspravu o svom poverenju uvrsti u dnevni red, kao što nijednom od 2000. godine nismo imali priliku da raspravljamo o poverenju vladi. Tomislav Nikolić, naravno, pokazao je i ovog puta koliko je drugačiji, koliko je bolji od svih onih koji su bili na tom mestu pre njega i istog trenutka kada je dobio takav predlog uvrstio ga je u dnevni red, iako ga, osim morala i osećaja za vođenje ove skupštine, ništa na to nije obavezivalo. Takvim ponašanjem on je svima dao lekciju, veoma vrednu lekciju iz demokratije, i pokazao da skoro u Srbiji neće biti čoveka koji bi mogao na tolerantniji, demokratskiji i principijelniji način da vodi Narodnu skupštinu. Prethodnih dana demokratija je, barem u parlamentu, bila na najvišem mogućem nivou. Nije bilo oduzimanja reči, nije bilo kažnjavanja poslanika, izbacivanja na silu iz ove skupštinske sale, sednice su, posle dugo vremena, počinjale na vreme, a skupštinska sala je u svakom trenutku bila puna i mislim da nijednog trenutka nije bilo manje od 126 poslanika, iako, po poslovnicima koje ste vi doneli, više kvorum za rad nije ni potreban. Čak i u četiri ujutru bila je prepuna sala. Vi ste na razne načine kidisali i pokušavali da isprovocirate gospodina Tomislava Nikolića da napravi bilo kakav potez koji bi mogli da koristite u hajci protiv njega. Treba se podsetiti da ste pre samo pet ili šest dana ubeđivali Srbiju da je najbolji kandidat za mesto predsednika Republičke skupštine gospođa Milošević, danas nas ubeđujete da je to neko drugi, igrom slučaja gospodin Dulić, i na taj način moram reći da najpre ponižavate ta dva narodna poslanika, a zatim i ovaj visoki dom, sve poslanike, građane Srbije i, najviše, verujem da većina deli moje uverenje, poslanike iz poslaničke grupe DSS. Zaista neću duže da se zadržavam na tome i nisam taj koji pripadnicima DSS treba u ovom trenutku da uputi bilo kakve kritike, jer sam siguran da za njih neće biti gore kazne od toga što će morati da izađu na ulicu, pa da objašnjavaju u prodavnici, na pijaci, svojim prijateljima, rođacima, poznanicima i nepoznatim ljudima, kojim su se to interesima rukovodili kada su radili ono što su radili prethodnih nekoliko dana. Mi, srpski radikali, dokazali smo koliko smo privrženi demokratskim principima, ali ste i vi tokom ovih nekoliko dana, na najjasniji mogući način, pokazali koliko se tzv. demokrate pribojavaju tih istih demokratskih principa. Još jedanput ste dokazali da vama upravlja mržnja i da nema toga na šta niste spremni da bi sprečili dolazak radikala na čelo Srbije. Uprkos svemu, u utorak, u ranim jutarnjim časovima, Srbija je pobedila i, Toma, ovoga puta kažem ne Tomislav Nikolić, jer njega većina građana, milioni koji su do četiri ujutru čekali njegov izbor, od milošte zovu Toma, on je izabran i po prvi put, posle dugo vremena, ti milioni građana osetili su veliko olakšanje, slobodno mogu reći da su osetili dašak slobode u Srbiji. Srbi su slobodu uvek cenili iznad svega i sada zna Srbija da je ta sloboda i konačna pobeda SRS veoma blizu, jer vi više nikada nećete moći da prevarite većinsku Srbiju da između vas iz tzv. demokratskog bloka ima bilo kakve razlike. Jasno je sada da su, bez obzira na sve, na istom zadatku i Čeda, i Beba, i Tadić, i Korać i svi ostali. Na narednim izborima Srbija će se opredeljivati ili za vas ili za mržnju, ili za srpske radikale i konačan napredak. Pokazao je izbor Tomislava Nikolića i koliko je jadno stanje u medijima u Srbiji, pokazao je izbor gospodina Tomislava Nikolića da te slobode nema, jer kako drugačije nazvati ovu hajku koja je krenula istog trenutka kada je bilo jasno da će on biti izabran. Plašili ste i obmanjivali građane Srbije svim i svačim, od navodnog kraha berze, preko skoka evra, pa čak i do ogromnih ovlašćenja kojima bi raspolagao Tomislav Nikolić, ukoliko bi se, ne daj bože, nešto dogodilo Borisu Tadiću. Pa ste rekli - on bi imenovao ambasadore. A šta čeka Boris Tadić, zašto on ne koristi ta ogromna ovlašćenja i zašto je dozvolio da Srbija nema ambasadora, na primer, u Ruskoj Federaciji, koja je ovoga trenutka najjača podrška politici Srbije i mogućnosti da Kosovo i Metohija ostanu unutar naših granica. Na TV B92 za mene je to i razumljivo, jer svi u Srbiji znaju da oni ispunjavaju naloge svojih finansijera. Nije me iznenadilo kada sam tu hajku dalje gledao i na TV Studio B, ali moram reći da je najveća sramota što je taj deo vesti od 20 minuta posvećen Tomislavu Nikoliću trajao na RTS-u u drugom dnevniku, što su se menjali tzv. analitičari i pokušavali da objasne neobjašnjivo i kako će zapravo sve u Srbiji stati. Najveći šok sam na kraju vesti doživeo kada sam čuo da će vreme uprkos svemu sutradan u Srbiji biti sunčano, jer ko je gledao onih prvih 20 minuta valjda je pomislio da Sunce nikada više u Srbiji neće svanuti. Predlog za smenu predsednika Skupštine neobrazložen je, i naravno da je neobrazložen, jer ne samo u predlogu nego ni u raspravi nismo čuli ne samo ozbiljan, nego nismo čuli bilo kakav argument za njegovu smenu. Ali, ono što vi pokazujete ovom raspravom, ono što pokazujete prevelikom željom da smenite Tomislava Nikolića jeste i to koliko je vama stalo do Vlade Republike Srbije i koliko vam je stalo do građana. Siguran sam da ćete sutra ili prekosutra, kada više ne budete imali vremena da završite rasprave koje nas očekuju, optužiti SRS za opstrukciju, a mi samo koristimo naša poslovnička prava da odbranimo ne Tomislava Nikolića i ne njegov izbor, nego da odbranimo Srbiju, da odbranimo demokratske principe. Moram na kraju reći još jednu stvar, pošto je dosta govora o tome bilo, a nisam imao prilike da odgovorim TV B92. Bilo je dosta govora o tome kako se ovde neki zalažu da Srbija postane ruska gubernija. Niko to od članova SRS nije rekao, a sada ću vam pojasniti moj stav. Ukoliko bi me neko pitao da li je bolje da budemo američka i evropska kolonija, što je Srbija nesporno danas, jer vam britanski ambasador kaže - imamo još tri-četiri dana da formiramo Vladu, a da ne pominjem izjave drugih koje smo mogli da čujemo u ovom periodu, onda je jasno da Srbija nije ništa drugo nego kolonija. Srbija ruska kolonija nikada neće biti iz dva razloga. Kao prvo, što ruski narod i ruska država nikada nisu imali takvih pretenzija, nikada nas nisu bombardovali, nikada nam nisu otimali delove teritorije. Drugi razlog, što u Srbiji živi slobodan narod, narod koji je, kao što sam rekao, uvek cenio slobodu iznad svega i koji sigurno nikada neće dozvoliti da živi u bilo kakvoj drugoj državi osim slobodnoj.
Molim gospođu Natašu Mićić da uzme reč.
Dame i gospodo narodni poslanici, najkraće moguće rečeno, mi iz Poslaničke grupe LDP nikada nismo imali ništa zajedničko sa SRS, niti oni sa nama. Prosto nismo bili ni deo parlamentarne većine koja je izabrala Tomislava Nikolića, ali isto tako nismo učestvovali u davanju legitimiteta SRS, kao što je to činila parlamentarna većina koja će formirati Vladu, tako što smo sa radikalima pisali Ustav ili delili njihove stavove o Kosovu ili recimo o držanoj zajednici. Dakle, mi ćemo glasati za razrešenje Tomislava Nikolića, i ne toliko iz razloga što smo očekivali da će pokazati bolje poznavanje Poslovnika, pošto je poslanik sa najdužim stažom, pa ne ni toliko iz razloga što je prekoračio ovlašćenja vodeći sednicu tako što se ponašao više kao sudija polemišući sa narodnim poslanicima i utvrđujući istinu, ili tako što je više nastupao kao ministar inostranih poslova, više Rusije nego Srbije. Sve to je nesporno, ovde je jedno drugo pitanje na stolu.
Molim poslanike da se upristoje i da završimo prvi deo sednice.
To pitanje glasi - ko je pustio zlog duha iz boce? Ko je demonstrirao za ovih pet dana najveću moguću nedoslednost? Ko je pokazao da je spreman, radi vlasti, da na najgrublji mogući način urušava institucije sve do samog kraja, pa i na način da njegov predstavnik predlagača ovde danas nije prisutan? Dame i gospodo, to je poenta naše rasprave. Ko? Naravno, Vojislav Koštunica. Srećna sam što pripadam poslaničkoj grupi koja ne odustaje od svoje politike. Mi ćemo tu politiku braniti i rušićemo sve prepreke koje nam stoje na putu, a prva prepreka jeste projekat koncentracione vlasti, čiji je arhitekta Koštunica.
Gospodin Mihajlović će biti poslednji govornik ovog prvog dela sednice. U 14,00 časova daćemo pauzu. Posle pauze prvi govornik biće gospođa Vjerica Radeta.
Dame i gospodo narodni poslanici, poštovano predsedništvo, naš cilj, cilj SPS nije da saplićemo Srbiju i nismo to činili nikada. Međutim, mi se nalazimo pred veoma važnim pitanjima i to u minut do 12, i tek što smo konstituisali, ne do kraja, ovu skupštinu, vraćamo se na početak. Tek predstoji izbor Vlade u ustavnom roku. Da je bilo malo odgovornosti i nekog sklada između onoga što se govorilo u izbornoj kampanji, pod gromoglasnim sloganima kao što su - Srbija ne može da čeka, Srbiji se žuri, ili Srbiji je već danas bolje, i da je to bilo iskreno rečeno mi bismo odavno imali konstituisanu Narodnu skupštinu i izabranu Vladu. Jasno da je takva kampanja, sa takvim sloganima i sa takvom navodnom istinom, sa kojom su stranke išle, bila u dubokom raskoraku sa onim što je interes Srbije i što su interesi građana. Čini mi se da vi iz tzv. demokratskog bloka opstruišete rad ove Narodne skupštine i izbor Vlade, jer da ste bili malo praktični, onda biste istrpeli Tomu Nikolića za predsednika Narodne skupštine, izabrali bi Vladu, a onda izvolte menjajte ga ako imate za to razloga. Ovako dovodite u pitanje, zamarate javnost i građane Srbije i stavljate pod znak pitanja sve što je interes građana i interes Srbije u ovom veoma teškom trenutku. Očigledno da su ovde stranački interesi, lični interesi i interesi onih centara moći sa zapada važniji od interesa Srbije i važniji od interesa građana. Jedno pitanje se nameće i za SRS, kada je činila dogovore sa DSS-om oko većine u Narodnoj skupštini, za njeno konstituisanje, zašto nisu uslovili i pravljenje većine za Vladu, koja spasava nacionalne interese ove zemlje i njenih građana. Zašto u tom trenutku niste preuzeli odgovornost i sa reči da pređete na dela? Imamo danas ovde za ovom govornicom, u ovoj skupštini,zaista jednu neizmernu političku isključivost jednih ili drugih. Svaka isključivost bilo koje vrste i sa bilo koje strane da dolazi ona je sama po sebi sumnjiva. Ne odražava duh demokratičnosti kojim želite sebe da predstavite. Takva isključivost svojstvena je onima koji su, nazovidemokrate. Neka javnost prosudi, pošto se Skupština prenosi, ko je kakav demokrata i ko kakav demokratski i bilo koji kapacitet ima danas na političkoj sceni Srbije. Ovim dolazimo zapravo do zle sudbine duboke srpske podeljenosti koja postoji od davnina u Srbiji. Ovim se ovo samo produbljuje i nigde kraja tome nema. Čini se da je takva podeljenost svakako u interesu zapadnih centara moći, ona se odatle trasira, neguje i usmerava, sa daljine rukovodi razorenom Srbijom, koja ne može da iznađe svoj put, da odbrani svoj nacionalni i državni interes i prioritet. Jasno je da ti koji se bave na takav način nama to čine iz svojih interesa, ne iz interesa i ljubavi prema Srbiji. Ovde možemo još i govoriti o tome zašto mi ono malo što imamo u sebi i pameti i morala, i od onoga što jeste svakako neosporno ljubav, ali svakako različita na način kako svako to razume, prema svojoj zemlji, prema onome što jeste naš narod, ne iznađemo bar minimum onoga što je zajedničko u interesu odbrane nacionalnih interesa naše zemlje onda kada je to najpotrebnije. Zar mislite da je svako za sebe najviše pametan i najviše moćan da odbrani interese zemlje? Mislim da jedino iz nekog minimuma zajedništva možemo izvući ono što je dobro za Srbiju. Ne bih govorio o onome o čemu se ovde često govori, o nekim umišljenim sistemima vrednosti, jer ako bi smo se u to upustili, onda bi zaista razgolitili i takav jedan koncept koji se ovde pojavljuje. Dakle, mi nećemo glasati za smenu Tomislava Nikolića iz principijelnih razloga, i ne samo iz tih razloga, nego zato što poštujemo jedan dogovor i imamo jednu doslednu politiku. Ali smo spremni da uvek glasamo za ona pitanja i za ona rešenja koja su u interesu Srbije, jer smo državotvorna stranka, bez obzira sa čije strane dolazi. Takav jedan naš stav i ponašanje govori o nama, a ono što vi činite svakako da govori o vama. Hvala vam.
Hvala, gospodine Mihajloviću. Repliku ima gospodin Dragan Todorović i posle toga neopoziva pauza do 15,00 časova.
Gospodo narodni poslanici, gospodine Mihajloviću, razumem što ste vi takvo pitanje postavljali na početku, odnosno prilikom zakazivanja Skupštine, na kojoj je trebalo da bude izabran Tomislav Nikolić za predsednika Skupštine. Razumem i pitanja mnogih građana Srbije zašto, pored dogovora za formiranje Skupštine, nije usledio i dogovor oko formiranja Vlade. Da li postoji bolji razlog i za vas i za Srbiju nego što ga je pružila DSS? Mi sa tako neozbiljnom i nemoralnom strankom nismo ni pomišljali da uđemo u dogovore oko formiranja Vlade.
Hvala, gospodine Todoroviću. Pauza do 15,00 časova. [[Posle pauze – 15,05]] Nastavljamo rad. U skladu sa članom 85. stav 5. i 6. Poslovnika Narodne skupštine, obaveštavam vas da će Narodna skupština danas produžavati rad i posle 18,00 časova, i to do završetka one tačke dnevnog reda koja u to vreme bude u toku. Reč ima gospođa Radeta.
Dame i gospodo, u nekoliko rečenica bih da podsetim i vas, a pre svega građane Srbije, koji pretpostavljam i danas kao i ovih dana prate kako to ''demokratija'' izgleda na delu u srpskom Parlamentu, na jednu činjenicu, a to je odnos SRS, od završetka ovih poslednjih parlamentarnih izbora od 21. januara o.g. Podsećam, mi smo tražili od Borisa Tadića da se ponaša u skladu sa Ustavom i u skladu sa principima parlamentarne demokratije, da gospodinu Tomislavu Nikoliću, zameniku predsednika SRS, stranke koja je na ovim izborima, kao i na nekoliko poslednjih izbora, osvojila najveći broj mandata, poveri mandat za formiranje Vlade Republike Srbije. Boris Tadić se, kao i mnogo puta do sada, oglušio i o svoje ustavne obaveze i zakonske obaveze, i naravno to nije učinio. To nije slučajno. Zna on dobro zbog čega to nije uradio, jer da je ponudio mandat gospodinu Tomislavu Nikoliću mi bismo danas, verovatno, već bili u ovom parlamentu u nekom drugom sazivu, odnosno već bi bili i raspisani i završeni izbori, koji su bili neophodni i koji su jedino rešenje ovakve situacije u kakvoj se Srbija danas našla. Gospodin Tomislav Nikolić bi u roku od sedam dana obavestio Borisa Tadića da li ima ili nema 126 narodnih poslanika koji bi glasali za njegovu vladu. Ako bi rekao da to nema, onda bi Boris Tadić morao da predstavniku svoje stranke ponudi mandat, ali onda ne bi bilo nikakve mogućnosti ni da predstavnici Demokratske stranke, a posle njih i predstavnici Demokratske stranke Srbije, vređaju inteligenciju građana Srbije, vređaju i svoje sopstvene, a i sve ostale birače u Srbiji. Morali bi u istom tom roku, u kom bi se oglasio i Tomislav Nikolić, da se oglase ili da kažu ''da, mogu da formiram Vladu'' ili ''ne mogu da formiram Vladu''. Kada smo videli da od Vlade nema ništa, da Boris Tadić nema nameru da podnosi ostavku, a to je jedino bilo moralno pre svega, a i danas mu još nije uvek kasno, pošto imamo predsednika Narodne skupštine, gospodina Tomislava Nikolića, da on lepo podnese ostavku, da Tomislav Nikolić pređe u zgradu preko, gde mu i jeste mesto, i da idemo na izbore na svim nivoima. Kada smo videli da od toga nema ništa, onda smo kao ozbiljna i državotvorna stranka učinili ono što je jedino bilo moguće, javno smo pozvali sve predstavnike stranaka i javno, u svim prilikama, tražili i insistirali da se konstituiše Narodna skupština. Država Srbija je, nažalost, u vrlo teškoj situaciji, stanje u zemlji je dramatično. Pitanje Kosova i Metohije i razrešenje tog problema je nešto što mi, srpski radikali, sa strepnjom očekujemo. Mislili smo da je jedino moguće da, ako već nemamo Vladu i ne postoji volja da se Vlada napravi, da imamo konstituisanu Narodnu skupštinu, da bismo bar mogli da u ovom najvišem zakonodavnom telu radimo ono što jeste naša obaveza. Naša obaveza, podsećam vas, u skladu sa Ustavom, u skladu sa Ustavnim zakonom, jeste i da donesemo hitno neke zakone, rokovi su nam već prošli. Mislim na zakon o predsedniku Republike, o Vojsci, o odbrani, o Narodnoj skupštini, o lokalnim izborima, o lokalnoj samoupravi - sve su to obaveze Narodne skupštine da bismo uopšte mogli dalje da idemo tim demokratskim putem, a to su izbori, jer mi nemamo sve ove zakone koje sam rekla, ili ih uopšte nemamo ili oni koje imamo nisu u skladu sa Ustavom Republike Srbije. To je bio motiv zbog čega je SRS prihvatila dogovor da gospodin Tomislav Nikolić bude izabran za predsednika Parlamenta. Naravno, od samog početka smo govorili i tvrdili da mi nećemo da ulazimo u Vladu, da mi nećemo da podržavamo ničiju Vladu, da sami nećemo da pravimo Vladu da nas neko podržava, da mi insistiramo na izborima, što i sada tvrdimo, ali da to ne treba da bude smetnja da Narodna skupština funkcioniše i da radi u skladu sa Zakonom, Ustavom i Poslovnikom Narodne skupštine. Naravno da nismo očekivali ovo što se desilo ovih dana. Prosto je neverovatno, govorili su i narodni poslanici ne samo SRS nego i nekih drugih poslaničkih grupa o tome, da je neverovatno i neviđeno da jedna poslanička grupa, jedna stranka, jedan predsednik stranke može bez ikakvog osnova, ničim izazvan, da promeni mišljenje u roku od svega nekoliko dana. Kao i ostale kolege, moram da podsetim na neke detalje iz one noći između ponedeljka i utorka, kada je gospodin Tomislav Nikolić izabran za predsednika. Ovde je neko rekao da je šteta što u sali nije Miloš Aligrudić, koji bi trebalo da komunicira sa narodnim poslanicima, jer je on predlagač ovog akta, rekla bih da to nije šteta, već da je to sramota i kukavičluk i Miloša Aligrudića i DSS i, naravno, Vojislava Koštunice, koji je beskičmenjak bio i ostao. Uobičajeno je i normalno da čovek citira neke umne ljude, ali nekad smo u situaciji da moramo da citiramo i Aligrudića i Petrovića, šta da radimo. Podsetiću na samo jedan deo, istina vrlo konfuznog izlaganja Miloša Aligrudića iz te noći, kada je rekao: ''Potrebno je da glasamo za jedan jedinstveni predlog svi, zbog demokratske procedure u Skupštini. U vezi izbora predsednika Skupštine, ako je to neko ko može da nas prezentuje, onda najveći broj poslanika u Skupštini, ako je to i od strane SRS će glasati. Ako biste, gospodine Petroviću, bili to i vi, odnosno da je Demokratska stranka imala 81 mandat, a oni 64, bez trenutka razmišljanja bismo glasali za vašeg kandidata i za bilo kog kandidata u ovoj skupštini''. Tog ponedeljka i danas SRS u Parlamentu ima 81 poslanika, DS 64 poslanika, ali je očigledno nešto istumbano u glavi Miloša Aligrudića, odnosno Vojislava Koštunice, koji je ipak prihvatio da posluša Solanu, kao što je to mnogo puta ranije činio, ali je sad nešto kao mislio da se izvuče, da to ipak ne bude toliko javno, da on nešto ostane kao zapamćen među građanima Srbije da je on demokrata, da je patriota. Ovim što je uradio, vezano za predsednika Narodne skupštine, demantovao je i ubedio i one malobrojne koji su verovali da je on takav čovek, da on to nije. Sada podsećam pre svega javnost Republike Srbije da je predsednik srpskih radikala, prof. Vojislav Šešelj, 2000. godine u kampanji izbornoj upozoravao građane Srbije i govorio da je Vojislav Koštunica najveća zabluda građana Srbije. Kome to tada nije bilo jasno i kome to do danas nije bilo jasno, sasvim sam sigurna da su danas tu dilemu svi razrešili. Podsetiću još samo na jedan deo reči Miloša Aligrudića iz te noći, ponedeljak na utorak, ovo je valjda jedan od deset puta ponovljenih njegovih rečenica. Govorio je: ''Nešto kratko bih, kaže, rekao vezano za poslaničku raspravu na početku. Reći ću vam sledeće: ispred mene je faks koji prezentuje Tanjugovu vest od pre nekoliko sati, čiji naslov je - Ključno je da Tadić kontroliše službu bezbednosti. Visoki predstavnik EU za spoljnu politiku i bezbednost, Havijer Solana, izjavio je danas u evropskom parlamentu u Briselu da je pre par sati razgovarao telefonom sa predsednikom Srbije Borisom Tadićem i da lično smatra da je za uspešnu saradnju sa Haškim tribunalom, što god da je motiv nije bitno, ključno je da Tadić kontroliše Službu bezbednosti Srbije.'' Neću komentarisati činjenicu da Havijer Solana ovo nikako nije smeo da uradi, ali s obzirom da je on bombardovanje i ubijanje srpske dece i srpskog naroda nazvao akcijom "Milosrdni anđeo", onda o njemu nema šta da se govori. Ništa naravno ni o Borisu Tadiću, jer on nikada nije ni krio da je Solana njegov politički mentor. Koštunica je pokušao to da sakrije, ali evo Miloš Aligrudić ga je razobličio pred javnošću Srbije. Jedino sam iznenađena da danas u parlamentu sedi 137 narodnih poslanika koji ne poznaju osnovne postulate parlamentarne demokratije i koji su išli u neku školu gde se učilo da se broji samo do 64. Gospodo, 81 je više od 64.
Po Poslovniku, gospodin Dušan Bajatović, a neka se spremi za diskusiju gospođica Nataša Jovanović.
Poštovani poslanici, žao mi je što nisam stigao pre pauze da se javim. Naime, mislim da smo na ozbiljnom putu da dovedemo u zabludu i nas ovde u parlamentu, ali bojim se pre svega građane Srbije. Zašto to kažem? U čemu je problem? Da li je Tomislav Nikolić izabran legalno ili nelegalno? Da li su radikali pokrali 81 mandat na izborima? Nisu. O čemu se ovde radi? Ovde se radi da mora biti zamenjen Tomislav Nikolić, ne želim da mu budem advokat, zbog toga što novoustanovljena parlamentarna većina, koju bi trebalo da čine DSS, DS, NS i G17 plus prosto ne veruju jedni drugima. Zato prvo mora da bude zamenjen Tomislav Nikolić. U tom smislu nesporno je da je novoformirana većina stekla pravo i mogućnost da formira skupštinsku većinu, a samim tim i pravo da formira vladu. Ali, nemate pravo da maltretirate ili da maltretiramo građane Srbije. Dakle, postavlja se pitanje - zašto vam je bio problem da prvo idemo na izbor Vlade Republike Srbije, oko koje ste se kao novoformirana parlamentarna većina dogovorili pod predsedavanjem Tomislava Nikolića? Izgleda da je bio problem u nužnosti pojedinih od navedenih stranaka nove parlamentarne većine, da pokažete svoje političko čistunstvo. Bojim se da se tako istovremeno ne pokazuje i odgovornost prema građanima Srbije. Samo želim da vas podsetim na sledeću stvar. Ne zaklinjete se vi, gospodo, u ovom parlamentu ni Tomislavu Nikoliću, ni SRS. O njima imam svoje mišljenje, duboko se nadam da će oni koji budu ovde izabrani kao vlada da se zakunu Srbiji i da se zakunu istinskoj demokratiji. I zato nije trebalo da vam smeta da do vlade dođemo na vreme, pre utorka ponoći, umesto što ćete na kraju morati da trgujete sa jednim delom poslanika ovde da bi se čitav posao mogao obaviti do utorka u ponoć. Da sam bio na vašem mestu, ne bi mi smetao predsedavajući iz redova SRS, ne bi me interesovalo šta ko misli o načinu na koji igram i da li lepo igram utakmicu, nego bi me zanimao rezultat. Rezultat mora da bude formiranje Vlade Republike Srbije, koja će umeti da se nosi sa rešavanjem kosovskometohijskih problema, da Kosovo ostane kako su se zakleli, iako još nisu izabrani u okviru Republike Srbije. Da izaberemo vladu koja će smanjiti korupciju. Da izaberemo vladu koja će, shodno svojim članovima, objasniti kako je bilo moguće da se pojavi stečajna mafija u sprezi sa državom i ko je za to odgovoran; koja će umeti da objasni zašto i posle osam godina demokratske vlasti nemamo stvarne prijatelje u svetu, nego oni i dalje sprovode svoje interese ovde; koja će umeti da objasni da pojam demokratije nije da kontrolu službi bezbednosti sprovodi DS, da program borbe protiv siromaštva, kako oni kažu, treba hitno zameniti programom da u Srbiji bude posla za sve i slične stvari. Dakle, nesporno je da potpuno legitimno u ovom parlamentu, a shodno izbornim rezultatima od nekih dva miliona i četiristo ili dva miliona i petsto hiljada glasova, oni koji sebe zovu demokratskim blokom u ovom momentu, principijelno ili neprincipijelno, po meni neprincipijelno, mogu da formiraju novu vladu. Za sve ono što je loše urađeno u prethodna tri i po meseca i po Srbiju i po građane Srbije, ne možete da optužujete ni SPS, ni LDP, ni Nenada Čanka, ni SRS. Za to ste direktno odgovorni vi koji ste do zadnjeg momenta, uključujući tu i dogovor sa radikalima, igrali na podizanje uloga u partiji pokera, koja može puno da košta Srbiju. Želim još jednom da vas sve pozovem, izvinjavam se, stvarno ponekad glasno govorim, možda nisam mnogo pametan, ali sam emotivan, ako vam to ne smeta, šalim se, gospodine Mićunoviću, verujte mi da sam dovoljno i pametan, ne brinite. Da, gospodine Nikoliću, u pravu ste, u ovoj partiji pokera, pošto verujte mi dovoljno sam koncentrisan, ulozi su išli do kraja. Vama, gospodine Nikoliću, želim da se zahvalim što ste omogućili demokratskom bloku mimo Poslovnika da formira svoju skupštinsku većinu, a ja se nadam da će oni vama istinski biti zahvalni. Da žele jedinstvo oko Kosova ostavili bi vas za predsednika, da svi u ovom parlamentu podelimo odgovornost za budućnost Srbije. Ali demokratski blok to ne želi. Oni žele da budu politički čistunci, sa monopolom na budućnost Srbije. Bojim se da neozbiljno shvataju pojedine analitičare, koji tom istom demokratskom bloku objašnjavaju da radikali imaju ovako dobar rezultat zbog toga što su oni takvi, nesposobni i skloni održanju vlasti po svaku cenu.
Po Poslovniku se javila gospođa Radeta. Izvolite.
Gospodine Bajatoviću, ostala vam olovka, može naići neko iz DS, bolje je uzmite. Dame i gospodo poslanici, gospodine predsedavajući, malopre ste, u skladu sa članom 85, obavestili Narodnu skupštinu da ćete da produžite današnji rad do okončanja rasprave u načelu o tački dnevnog reda koja bude u 18,00 časova na dnevnom redu. Želim da vas podsetim na stav 4. člana 85. i, radi narodnih poslanika, radi javnosti, a i radi vas, citiraću ovaj stav. Dakle, član 85. govori o radu Narodne skupštine, u koje dane radi, od koliko do koliko časova Narodna skupština radi. Naravno, ovde se to zahvaljujući novoformiranoj skupštinskoj većini ne zna, radi se i noću, radi se evo i nedeljom i subotom. Vas bih, gospodine Mrkonjiću, podsetila i tražiću, videćete na kraju da ćete biti u obavezi da nam date pravo objašnjenje, jer stav 4. člana 85. glasi: ''Izuzetno, predsednik Narodne skupštine može odlučiti da se sednica Narodne skupštine održi i drugim danima, odnosno da Narodna skupština produži rad i posle 18,00 časova, ukoliko za to postoje opravdani razlozi, koje predsednik saopštava narodnim poslanicima.'' Vi ste, gospodine Mrkonjiću, nas samo obavestili da ćemo raditi verovatno duže od 18,00 časova, ali koji su to opravdani razlozi, da li postoje, vi nas niste obavestili o tim razlozima, a imali ste obavezu da nam lepo kažete šta vas to rukovodi da produžavate današnji rad ove skupštine, šta se to strašno desilo u državi Srbiji, šta je to što zaista Narodna skupština mora da uradi danas, da li poslanici i Narodna skupština treba da rade 24 časa dnevno samo zato što se Tadić i Koštunica nisu blagovremeno dogovorili o onom što su se dogovorili u poslednji čas. Da li Narodna skupština mora da radi 24 časa dnevno zato što je Mlađan Dinkić doživeo nervni slom kada je shvatio da Božidar Đelić ima više para od njega, da je za ceo jedan milion više ukrao nego što je on. Ako je to razlog, gospodine Mrkonjiću, da Narodna skupština radi izuzetno, mi srpski radikali mislimo da to nije razlog. Pretpostavljam da vi imate vrlo ozbiljan razlog, da to nije ovo što sam pretpostavila, ali u svakom slučaju insistiramo da postupite u skladu sa članom 85. stav 4. i da obavestite Narodnu skupštinu, i da obavestite građane Srbije, koji su to izuzetni razlozi zbog kojih mi danas trebalo duže da radimo.
Hvala, gospođo Radeta. Po Poslovniku se za reč javio gospodin Marković. Izvolite.
Dame i gospodo narodni poslanici iz nedemokratskog dela parlamenta, gospodo demokratori, primerka još uvek nema, mislio sam i njega da posebno pozdravim, javljam se zbog povrede Poslovnika, član 85. stav 4. Gospodine predsedavajući, izuzetno predsednik Narodne skupštine može odlučiti da se sednica Narodne skupštine održi i drugim danima, odnosno da Narodna skupština produži rad i posle 18,00 časova, ukoliko za to postoje opravdani razlozi. Primerak je stigao, doduše neće da shvati, ali nema veze. Dame i gospodo narodni poslanici, izuzetno je bilo drugim danima subota, izuzetno je bilo subota uveče, pa smo radili celu noć, pa je izuzetno i nedelja, pa ne može više izuzetno, morate da vodite računa. Doduše, nemojte se sekirati za snagu i za potencijale poslanika SRS, morate da vodite računa o vašim poslanicima. Vidite li da su vam poslaničke klupe poluprazne. Nastavlja se, dame i gospodo narodni poslanici, stara praksa da dođu ujutru, otvore sednicu, registruju se, svrate do blagajne, uzmu dnevnicu za taj dan i onda zbrišu. Ovo što sedi ovde u poslaničkim klupama demokratorskog bloka, doduše ima tu i dosta kleptokrata, ali nema veze, još je novo i nije naučilo tu staru demokratsku praksu da dođu ujutru da se registruju, da uzmu dnevnicu i da odu. Jedino su poslanici SRS u prethodnom sazivu ostajali do kraja radnog vremena i radili i po zakonskim projektima i amandmanima. Gospodine predsedavajući, shvatam potrebu demokratora da što pre skrpe ovu vladu, jer znaju da im je inače rok ograničen, neće oni u ovoj vladi krasti toliko koliko će iskoristiti vreme da sakriju tragove prethodnih lopovluka, kriminalnih radnji i krađa. Od vas tražim da poštujete i neke prirodne zakone. Bojim se, obzirom da ima ovde i ljudi koji su u godinama, da ne mogu da izdrže. Dame i gospodo narodni poslanici, čini mi se da je ovo ne samo pritisak na parlament, nego pritisak i na srpsku javnost, pritisak kojim će dokazati svoju bahatost, svoju snagu, svoju drčnost i svoju podršku od njihovih učitelja, gazdi i nalogodavaca sa zapada. Gospodine predsedavajući, očekujem da ćete vi vaš predlog da povučete i da se danas radi do 18,00 sati, a i sutra je dan. Kada se nisu dogovorili ona tri i po meseca, pa ne mogu se dogovoriti ni ova tri i po sata koja ćemo iskoristiti još da radimo.
Hvala. Reč ima doktor Momčilov. Izvolite doktore, po Poslovniku.
Dame i gospodo narodni poslanici, gospodine predsedavajući, takođe reklamiram član 85. Poslovnika. A da ne ponavljam mog prethodnika i da ne gubim vreme, mislim da ste dužni da nam date bar objašnjenje koji su to veoma važni razlozi koji su vas naveli na to da produžite rad ove skupštinske sesije do završetka rasprave u načelu. Vidite, mi radimo opet u nekim vanrednim i čudnim uslovima. Imali smo noćnu seansu. Retko ćete vi naći normalan parlament da radi noću. Imali smo, može se slobodno reći, kako mi je jedan moj komšija rekao - bal vampira na programu da gledamo na državnoj televiziji u toku prošle noći. Takođe, primio sam jednu poruku od čoveka koji ne pripada nijednoj stranci, gde mi je samo napisao - ovo je dno dna. Sada da se vratim na ono što želim da kažem i da to povežem sa povredom Poslovnika, da pokušam da proniknem u motive zbog čega se ovako i na ovakav način radi. Naravno, većini tzv. demokrata uopšte i nije stalo do nekih principa. To su ljudi koji, ako gledate istoriju i nastanka te stranke, su uvek gledali na neki način manipulacijom i nekim radom na mufte da nešto postignu. Evo ga i patrijarh demokratije ovde, pričali su mi ljudi kada je osnivana DS, autentična je priča potpuno, kako su došli do novog predsednika. Kažu, pojavio se odjedanput gospodin Mićunović, pa kazao, evo, sreo sam na pijaci gospodina, pokojnog Đinđića, pa onda kada su birali predsednika stranke odjedanput je slučajno usputni prolaznik, gospodin Đinđić, predložio gospodina Mićunovića da bude predsednik, i sve tako, ako gledate, mufte, makljaža, muvanje. Da se vratimo svemu ovome. Čemu ovo? Radili smo noćas, spavali smo tri sata, treba da se iscrpljujemo maksimalno. Znaju se granice ljudskog organizma, kad može mozak racionalno da radi, a to je osmočasovni radni dan, kad čovek može normalno da rezonuje i da donosi zaključke. Ovde se radi o principu iscrpljivanja, iznurivanja, da bi se najnekvalitetnije radilo. Mogao bih da razumem da se mi nalazimo u ratnom stanju i da smo stvarno dovedeni u neprijatnu situaciju da ovako moramo da postupamo i radimo. Međutim, moji prethodnici su rekli, tri meseca je neko dozirano i smišljeno odugovlačio ovo, da bi nas naterao da u tri dana donosimo nesuvisle, glupe i za narod nekorisne odluke. Molim vas da nam objasnite razloge, pa da vidimo da li su oni realni ili povucite neprincipijelan predlog.
Ima reč gospodin Zoran Krasić, po Poslovniku.
Gospodine Mrkonjiću, vi ste taze u funkciji potpredsednika Narodne skupštine i dobili ste i obavezu i pravo da predsedavate. Samo bih vam skrenuo pažnju na čitav set odredbi ovog poslovnika koje su prekršene, čak onog trenutka kada ste pomislili da produžite trajanje ove sednice ili ovog današnjeg radnog dana. U potpunosti shvatam da vi niste oslobođeni straha od DS i da, u skladu sa njihovom ustaljenom praksom političke, mentalne, pa čuli smo i ove teoretske manipulacije, ne bi pravili neke izgovore kako je neko drugi kriv što tri i po meseca oni nisu mogli da sednu i da porazgovaraju, da ste vi podstaknuti, zaplašeni i da ste u svojevrsnoj zabludi izgovorili tu rečenicu - da se nastavi rad i posle 18 časova. Pri tom ste zaboravili na jednu stvar, da se DS relaksira dok traje sednica Narodne skupštine. Da vam objasnim. Kada je počeo taj višestranački sistem u Srbiji, u ovoj sali je bila neka grupa tu, kažu, demokrata itd, i predsednik njihove poslaničke grupe u 10,30 izađe za ovu govornicu, podstakne temu, dva puta izađe na repliku i onda zapali kući, da ruča, da spava, da se odmara, da gleda malo i TV prenos zasedanja Narodne skupštine, a onda dođe oko 15 do 5 i kaže, onako zajapuren: "Molim vas, vi nas mučite ovde, mi se ceo dan iznurujemo zbog vas socijalista" itd. Gospodine Mrkonjiću, vašim partijskim drugovima iz SPS je bilo potrebno tri godine da shvate tu vrstu manipulacije tog demokratora, oca demokratije. Izašao sam, pored toga što treba da vas upozorim da kršite Poslovnik, duh Poslovnika, ako hoćete da to bude malo humanije, ali sam izašao i da vas ohrabrim da se ne plašite njih. Nema potrebe da se plašite njih. Srbija je jasno rekla na izborima da ne želi recidive prošlosti. Ovo su sve prošli ljudi u političkom smislu reči. Njihova mišljenja i politički stavovi nisu prihvatljivi za civilizaciju. Oslobodite se tog straha. Evo, SRS vas oslobađa tog straha. Znači, nije potreban zakon da vas oslobodi od straha. Uzmite taj poslovnik, radite u skladu sa Poslovnikom i nemojte da se sekirate, ne obazirite se, vidite i sami, za četiri ili pet dana taj "salto mortale" koji se dešava na demokratskom bloku. Kada dođemo do one tačke dnevnog reda gde ćemo da pričamo o nekim drugim stvarima, onda ćemo da idemo i sa ciljevima, svrhom, metodom, tehnologijom, obaveštajnim radom itd. Ima ovde puno Aleksa Žunića. Oslobodite se straha, slobodno radite, Skupština ima svoje redovno radno vreme i budite spokojni, u tom nastojanju vas podržava SRS. Znači, promenite mišljenje na vreme.
Gospodin Nebojša Stefanović, po Poslovniku.
Dame i gospodo narodni poslanici, javio sam se da reklamiram povredu člana 85. Poslovnika Narodne skupštine, koji predviđa da radno vreme Skupštine traje do 18 časova. Predsedavajući Narodne skupštine može u izuzetnim situacijama produžiti ovo radno vreme. Međutim, za ovu potrebu on mora da obrazloži zbog čega produžava radno vreme, što gospodin Mrkonjić ovoga puta nije učinio. Sasvim je jasno zbog čega se to ovog puta radi. Većina koja je novoformirana žuri da zauzme svoje nove luksuzne kabinete, da uđu u luksuzne limuzine, da počne podela plena. Ono što je rekao moj kolega, gospodin Marković, to nije bilo do kraja tačno, ne samo su krali, nego se spremaju velike nove pljačke Republike Srbije, sa ovom vladom koja se sprema Srbiji. To je veliki problem građana i to je ono zbog čega novoformirana većina žuri da formira novu vladu, žuri da radi, ako treba i celu noć, samo da se što pre dočepaju položaja i da dalje nastave da ojade ovaj narod koji živi u Srbiji danas. Gospodine predsedavajući, molim vas da uzmete u obzir ovo što govore poslanici SRS danas, da povučete ovaj predlog. Vidite šta je još preostalo u toj žurbi. Verovatno je preostalo da se za koji dan formira i neka kancelarija za saradnju sa budućom nezavisnom vladom Kosova, pošto Tači, Čeku i svi ostali podržavaju ovu novoformiranu demokratsku vladu. Preostalo je još da se pripreme materijali za nabavku nekih novih limuzina, novih automobila, novih kabineta, kožnih stolova, fotelja i stolica, a vidite i da se žuri zbog toga što pojedini predstavnici nazovidemokratskog bloka ne mogu da se dogovore ni oko podele funkcija. Ovo što delimično piše u novinama sigurno je i tačno. Ali, ima i novih informacija koje ćete saznati na ovoj i na sledećim sednicama Narodne skupštine, a vezane su za to da oni ne mogu da se dogovore ko će koje ministarstvo preuzeti, ko će u kom ministarstvu voditi glavnu reč, ko će tu biti marginalna figura, a ko će rukovoditi finansijama Srbije. Videli ste kako je to izgledalo u periodu od 2000. godine, kada su milioni ljudi ostali bez posla, kada je uništen bankarski sistem Srbije, kada kamen na kamenu nije ostao, kada su korupcija i kriminal postali sinonimi za vlast u Srbiji. To traje i do dan-danas. Ovakva žurba pokazuje meni, a i svima vama, da se samo sprema nova pljačka Srbije, da se sprema nova korupcija, novi kriminal i da tome nema kraja. Samo bih voleo da niste uradili ovakav potez, jer ovo što se radi je loše za Srbiju, loše je za interese naroda Srbije, ali što se tiče građana, voleo bih da im pružim i poruku ohrabrenja, da računaju da će njihova SRS uvek biti na putu istine, na putu očuvanja Kosova i Metohije i na putu da zaustavi sve lopove i kriminalce u Srbiji.
Gospodin Škrbić, po Poslovniku.
Takođe reklamiram član 85, a mogao bih i član 100, i da razmislite o tome da povučete ovaj predlog koji ste malopre dali. Ujedno da iskoristim ovu priliku da se obratim prisutnima, građanima Srbije i predsedniku Skupštine gospodinu Tomislavu Nikoliću, još uvek važećem. Čovek ovih dana, posle svih ovih događaja na političkoj sceni Srbije, poželi puno toga da kaže i iznese u javnost, a pogotovo ako je ta prilika pružena u ovom visokom domu i za ovom govornicom, a ja sam srećan što mogu i imam tu priliku, u ime poslaničke grupe SRS, da se obratim vama, a pre svega građanima Srbije. Neshvatljivo je da se donošenje ovako važnih odluka za državu Srbiju prepušta nekim organizacijama iz inostranstva, nevladinim organizacijama i ovakvim strankama koje danas sprovode ovako nedoslednu politiku, politiku finansiranu iz inostranstva, čija je namera očigledna, da razore državu Srbiju i njen narod. Zato Srbija danas mora više nego ikada da vodi računa o onome što se desilo sa srpskim narodom u zadnjih sedam godina. Dame i gospodo narodni poslanici, pre svega Srbija mora da definiše svoje nacionalne interese, ali sa ovom većinom koja se stvara siguran sam da toga dugo neće biti i neće do toga doći, bez obzira na to što Koštunica svoje poteze objašnjava sličnim motivima. Pokušaću da vas podsetim da u vrhunskoj politici ništa nije slučajno, a ako je i slučajno, ako se slučajno i dogodi, i ono je debelo planirano. To znači da je neko destabilizaciju ove države pomno planirao i u to uložio veliku sumu novca, kako bi uz pomoć petooktobarskih pučista doveo zemlju i njene građane u bezizlaznu situaciju, u kojoj se trenutno građani Srbije i Srbija nalaze. Zaboravili su ove tzv. demokrate da je država iliti otadžbina zbirka dužnosti, kako u ratu, tako i u miru. Sve ste vi to zaboravili, a neko je ovih neverovatnih dana, komentarišući petooktobarski puč, ironično, ali veoma istinito, primetio kako smo tih dana, onih petooktobarskih, dobili demokraciju, ali dešavanja minulih godina pokazala su da u toj demokraciji nije, nažalost, bilo mesta za narod Srbije. A narod Srbije, dame i gospodo, više nije politički nepismen i neće dozvoliti da ga neko dalje ponižava, jer je svestan da je Srbija u proteklih sedam godina doživela opštu degradaciju na svim nivoima i države i društva. U ovim trenucima prisetio sam se svojevremene izjave američkog predsednika Džordža Buša starijeg, poljskim političarima, prisetite se one plišane revolucije, kada je rekao - naš cilj nije da svi dođete u Ameriku, već da od vaše zemlje, mislio je na Poljsku, napravimo Ameriku. To je izjavio Džordž Buš. Danas vidimo šta se dešava, Poljska nije postala Amerika, niti su Poljaci otišli u Ameriku, zato njeni vojnici uspešno ''ratuju" u pohodu protiv globalnog terorizma u Iraku. Taj pohod danas predvodi Džordž Buš mlađi. Dame i gospodo, u proteklih sedam godina domaći reformatori, kako reče gospodin Marković, ili demokratori, kako to naš narodi voli da kaže, učinili su sve da od Srbije naprave Ameriku na Balkanu. Gle čuda, uspeli su u tome, samo što su, poštovani građani Srbije, napravili od Srbije Latinsku Ameriku, društvo korumpirano i apsolutno socijalno podeljeno. Na kraju, poštovani građani Srbije, oni su sada dobili sve što žele, a da pri tom Srbiju ne moraju primiti u svoje okrilje. A podsetiću vas na izjavu gospodina Tomislava Nikolića datu u prošlom sazivu parlamenta - gospodo, prvo nas primite u EU, a mi ćemo onda u jednom danu usvojiti sve zakone koje nam nalažete. Hvala.
Hvala gospodinu Škrbiću. Po Poslovniku, gospodin Nemanja Šarović.
Dame i gospodo narodni poslanici, gospodine Mrkonjiću, razumem da vi niste dugo poslanik, mogu da razumem i to da se možda ne snalazite najbolje u poslu koji trenutno obavljate, ali između ostalog i zbog toga postoje odredbe Poslovnika koje kažu da predsedavajućem u vođenju pomaže sekretar Narodne skupštine. Mislim da bi bilo dobro da vam on pomogne u razumevanju i pronalaženju odredbi Poslovnika koje su značajne za ovaj deo sednice i to bi vratilo ovu raspravu u neki normalan tok, u kakav mi valjda svi želimo da bude vraćena. Kada ste prekršili član 85, to je izazvalo vaše dalje spoticanje, rekao bih, i vi sada kršite Poslovnik iz člana u član. Prekršili ste član 100. koji kaže u svom 3. stavu da je, nakon što neki poslanik govori o povredi Poslovnika, obaveza predsednika Narodne skupštine, odnosno predsedavajućeg, da nakon toga da objašnjenje, a sledeći član kaže da ako i posle objašnjenja predsednika Narodne skupštine narodni poslanik ostane pri tvrdnji da je Poslovnik povređen, Narodna skupština će bez pretresa odlučiti o tom pitanju glasanjem. Iako je nekoliko poslanika SRS ukazivalo na povredu Poslovnika, vi ste propustili svoju obavezu da date objašnjenje i samim tim onemogućili u krajnjoj liniji da poslanici SRS zatraže da se i Skupština izjasni da li je Poslovnik povređen ili ne. Vi ste time povredili član 27. koji govori o obavezama predsednika, odnosno u vašem slučaju predsedavajućeg u Narodnoj skupštini, a to, između ostalog, u stavu 1. tački 3. i da se stara o primeni Poslovnika Narodne skupštine. Mogu da razumem da je vama veoma bitno, odnosno ovoj vladajućoj većini, za vas mi baš to i nije toliko jasno, da se rasprava završi što pre, ali mi smo vas i na početku upozorili da ćete snositi odgovornost zbog činjenice da vam ogromna mržnja, koju gajite prema svakom predstavniku SRS, ne dozvoljava da sačekate da se konstituiše Vlada, pa da nakon toga, eventualno pokušate da razrešite Tomislava Nikolića, već žrtvujete formiranje Vlade tom cilju. Mi smo vas unapred upozorili da takva rasprava može da traje, jer Tomislav Nikolić je za veoma kratko vreme pokazao da poštuje apsolutno sve principe parlamentarne demokratije i niko od vaših poslanika nije uspeo ni jedan jedini argument da iznese u prilog njegove smene. Rekao bih i vama nešto lično, gospodine Mrkonjiću. Nadam se da ste svesni da nećete dugo biti na mestu predsedavajućeg. Imali ste odličan primer kako se vodi Narodna skupština, i od strane gospođe Borke Vučić, koja je to činila kao najstariji poslanik u ovom sazivu, i još bolji primer, od strane Tomislava Nikolića, koji je u veoma kratkom roku uspeo da pokaže šta je demokratije. Ne dozvolite da pritiscima uspeju da vas nateraju da za to kratko vreme, koliko ćete provesti na tom mestu, učinite nešto zbog čega ćete se posle godinama kajati. Hvala.
Da li se još neko javlja za reč? Izvolite.
Povreda Poslovnika, član 85. stav 4. Gospodine predsedavajući, obrazložite zbog čega ste vi produžili rad parlamenta danas, da li je to neki objektivan razlog? Da li vi vidite kako bezdušno kršite ovaj poslovnik? Šta je to što je vas nateralo da produžite rad parlamenta danas? Hajde da kažemo da demokratski blok ima razlog. Njihov razlog je pritisak od strane njihovih prijatelja, a naših neprijatelja i neprijatelja Srbije i srpskog naroda. Imam utisak kao da je neko došao inečim ucenio DS i DSS, nečim što mora da bude nešto mnogo strašno i veliko, nešto što njih mnogo može verovatno da košta i da boli. Da li je to možda slučajno neki materijal kojim se ucenjuju funkcioneri tzv. demokratskog bloka, da nisu možda to neke malverzacije koje mogu da izađu u javnost, pa su morali da se dogovore brže-bolje. Tri meseca čekaju, tri meseca se raspravljaju oko bezbednosnih struktura, ko će da drži bezbednosne strukture, a onda odjednom nikakav problem nije. Gospodin Aligrudić je spočitavao ovde kako je to mogao Havijer Solana da uradi, da kaže da to pripada Borisu Tadiću. Odjednom su prešli preko svega toga, Boris Tadić kontroliše sve, izvinjavam se, Boris Tadić, "kaplar na Solanu", kontroliše sve bezbednosne strukture u Srbiji, po vašem dogovoru. Neki od njih imaju i svoje lične interese, gospodine predsedavajući. Evo, konkretno, gospodin Petrović. Imam pitanje za njega, on trenutno nije tu, meni je jako žao zbog toga. Gospodin Petrović ima neki lični interes da formira vladu. Jasno mi je da ima pritisak od strane neprijatelja Srbije i od kaplara Havijera Solane da što pre formira vladu. Da oni hoće da nam otmu Kosovo, što ćete se vi iz demokratskog bloka pretpostavljam složiti sa mnom, i što je vama apsolutno jasno stanje i kompletna situacija u Srbiji. A vi, pored svega toga, odobravate krah Srbije i zdušno potpomažete. Koji je lični interes gospodina Petrovića? A pitanje je da li je možda vama iz DS... gospodine predsedavajući, ometate me, molio bih vas.
Izvinite, gospodine Topaloviću, vreme, vreme je vrlo važan faktor.
Naše vreme tek dolazi. Pitanje za DSS, fantomska televizija "Zona" u Nišu, da li znate ko je vlasnik te televizije? Da li znate da se dodeljuje regionalna frekvencija za tu teritoriju i da je glavni konkurent, između ostalih televizija, i fantomska TV "Zona"? Da nije možda to vlasništvo gospođe Čorbić iz DS i koga još? Da li je tačno da je suvlasnik, gospodine Petroviću tu ste, pitanje je za vas, da li je tačno da ste vi suvlasnik fantomske TV "Zona"? Regionalna frekvencija je trebalo da se dodeli do 18. maja, vreme prolazi, frekvencija nije dodeljena, čeka se formiranje vlade, pa da onda podelite te regionalne frekvencije. Koliko vidim, ništa dobro i ništa pošteno za Srbiju ne postoji zbog čega se ubrzava ovaj rad parlamenta, gospodine predsedavajući. Molio bih vas, gospodine predsedavajući, da ne ubrzavate rad parlamenta, bez dobrog razloga za državu Srbiju i za njene građane. Znam da ste vi radili u ono vreme izgradnje, baš onda kada je taj isti Havijer Solana naredio bombardovanje i porušio našu Srbiju, a vi sada ubrzavate ovaj rad parlamenta, hoćete da završite, kao i onda, pre roka. Pokažite mi da mislite na Srbiju, da nemate neki lični interes i ne morate da ubrzavate rad parlamenta, i povucite ovaj predlog o produženju rada iz procedure.
Hvala, gospodine Topaloviću. Po Poslovniku, gospodin Dačić, pa gospodin Arsić, pa redom.
Dame i gospodo narodni poslanici, po članu 30. Poslovnika Narodne skupštine Republike Srbije, u slučaju prestanka funkcije predsednika Narodne skupštine pre isteka vremena na koje je izabran, Narodna skupština će na istoj, a najkasnije na narednoj sednici započeti postupak izbora predsednika Narodne skupštine, u skladu sa odredbama Poslovnika. Ako se izbor predsednika Narodne skupštine vrši tajnim glasanjem, glasanjem rukovodi najstariji potpredsednik, kome u radu pomažu ostali potpredsednici i sekretar Narodne skupštine Republike Srbije. Pošto smo otvorili raspravu, u kojoj izgleda da je nekome SPS kriva da će pomoći izbor vlade produžetkom ovog rada, predlažem da odgovornost za formiranje vlade preuzmu stranke koje prave vladu. Pozivam i naređujem Milutinu Mrkonjiću, kao predsednik partije, on je hitno sprečen i neće više voditi ovu sednicu do tajnog glasanja. Ovo je Narodna skupština Republike Srbije, gospodine Ristiću. Vi, ako ne znate kako to funkcioniše, pitajte malo svoje partijske šefove. Zašto bismo mi vama pomagali da formirate Vladu Republike Srbije? Pa, isprsite se. A zašto bi nas radikali napadali da mi vama pomažemo, kada smo mi bili na strani radikala? Ostavite nas svi po strani, radite kako ste počeli i birajte. Znači, Mrkonjiću, dobro ste radili ovaj posao. Bio sam siguran, a uostalom 16 godina ste mlađi od Borke Vučić. Ne bih imao ništa protiv ni da ostanete na ovom mestu, ali u svakom slučaju ova skupština ima više potpredsednika, tajnim glasanjem samo rukovodi najstariji potpredsednik i najstariji potpredsednik predsedava sednicama do izbora novog predsednika. Mi ne želimo da preuzimamo odgovornost za formiranje ili za neformiranje Vlade Republike Srbije. Prema tome, ono što ste zakuvali, vi lepo sredite. Hvala vam.
Hvala gospodinu Dačiću. Moja želja je samo bila, bez obzira na ove neopravdane kritike mojih prijatelja iz SRS, da nešto završimo ipak o roku, jer ovo pre roka ne možemo da završimo. Nažalost, nismo uspeli. Hvala najlepše na saradnji. (Potpredsednik Milutin Mrkonjić napušta mesto predsedavajućeg.)
Pošto nema ko da mi da reč predlažem, da bi izbegli ovu situaciju, da neko odredi potpredsednika da dalje vodi sednicu. Je l' mi vi dajete reč, gospodine Aligrudiću? Naravno da sam dao naredbu, zato što ne želim da Socijalističku partiju Srbije neko napada da opstruiše formiranje ove vlade, niti da pomaže formiranje ove vlade. Imate vi vašeg potpredsednika, gospodine Aligrudiću, izvolite i rukovodite radom ove sednice. (Potpredsednik Milutin Mrkonjić vraća se na mesto predsedavajućeg.)
Spadam ovde u stariju generaciju, da ipak malo stanemo na loptu, što bi rekli ljudi. Dajem pauzu od 15 minuta i molim šefove poslaničkih klubova da se nađu na drugom spratu. Hvala najlepše. [[Posle pauze – 17,15]] Dakle, molim vas da nastavimo rad. Izvinjavam se što je pauza malo duže potrajala. Dužnost mi je da vas obavestim da je na predlog gospodina Tomislava Nikolića, predsednika Skupštine Republike Srbije, da su sve parlamentarne grupe i njihovi šefovi prihvatili da se danas radi do 18,00 časova. Siguran sam da ćemo ovu tačku dnevnog reda dotle završiti. Dajem reč gospodinu Dačiću.
Dame i gospodo poslanici, želim da vas obavestim da, posle dogovora koji smo postigli, prestali su razlozi za sprečenost potpredsednika Milutina Mrkonjića da dalje rukovodi sednicom. Hvala vam.
Hvala, gospodinu Dačiću na brizi. Reč ima gospođica Nataša Jovanović. Neka se pripremi gospodin Cvetanović.
Gospodine predsedniče Narodne skupštine, gospodine predsedavajući, dame i gospodo narodni poslanici, od kada je obnovljeno višestranačje u Srbiji i održani drugi višestranački parlamentarni izbori i sam dolazak u prvi saziv Skupštine gospodina Nikolića u poslaničku klupu SRS govorio je da je u pitanju čovek koji se zaista svih godina, i za vreme vladavine komunista, idejom srpskog radikalizma koju nosi u sebi odlikovao, i u prvim danima i u prvim nastupima sa ove skupštinske govornice. Moram da vas podsetim na to da je on prvi poslanik koji je srpsku zastavu, ali ne u šaljivom tonu, nego jednoga dana kada je bila jedna situacija, slična onima koje se danas nama dešavaju, stavio upravo ovde za govornicu Skupštine, da pokaže da je on srpski patriota. Ima tu starijih kolega koji se sećaju tog dana, kao što je gospodin Šami, koji je takođe tada bio poslanik DSS, zajedno sa Vojislavom Koštunicom. Ako pogledate, vi ste mogli nešto da pročitate i da vidite one noći kada smo govorili o njemu, i kada ga je tada u tom trenutku časna poslanička većina izabrala za predsednika Narodne skupštine Republike Srbije, jer neki su za četiri dana izgubili čast i obraz, mnogi se zbog toga i stide, vi, ostali, pre svega mislim na vas iz DS, zbog ostrašćenosti, koju neki više neki manje posedujete, izuzimajući gospodina Mićunovića, pošto je on naš dugogodišnji kolega i u neku ruku čovek koji je svašta video i svačega se nagledao u raznim sazivima Skupštine, ali vi ništa niste mogli da vidite dalje od onoga što vam je na papiru ispred vas. A to je vaš kandidat, odnosno vaš predlog. I mržnja koju imate i jedna histerija koja godinama vlada protiv SRS i samog gospodina Tomislava Nikolića. Zaista moram večeras, pošto ste brže bolje pohitali da smenite takvog čoveka sa mesta Narodne skupštine Republike Srbije, da između vas i nekih u vašem okruženju stavim znak jednakosti. Mnogo ste se godina opirali da dokažete kako to vi niste kao oni i kako je teorija zavere to što priča prof. dr Vojislav Šešelj svih tih godina, da ste vi stalno na klackalici, da ste vi Tadićevci, ranije Đinđićevci, Mićunovci i Koštunica jedan isti milje, i da vama upravljaju Amerikanci i zapadne sile, i da oni koji su tradicionalni viševekovni neprijatelji srpskog naroda, o nama koji se časno borimo za interese Srbije i svih građana koji u njoj žive, misle i razmišljaju na isti način kao vi. Otuda nije slučajno što se u subotu uveče na ustaškoj hrvatskoj televiziji napravila specijalna emisija, kako oni kažu - da glasuju o tome, pošto nemaju svoj jezik, naravno, ukrali su ga od Srba i napravili neki nakaradni ustaški novogovor, i onda kažu - sprovešćemo na kraju glasovanje da li je Tomislav Nikolić opasnost za Balkan i šta će to da se desi. Rezultat je uvek onakav kakav vi priželjkujete, ali ne možete da ga ostvarite. Kod njih je to bilo 80 prema 20, ali glavni likovi, ne slučajno, u tom specijalnom filmu na njihovoj nacionalnoj televiziji su upravo likovi iz ovih poslaničkih klupa. Ovaj što se prijavio da je odsutan, jer mu platio Jovanoviću Mesić neko letovanje u ustaškoj Hrvatskoj pa ga nema da dođe? Tako je lepo pričao o tome kako je Tomislav Nikolić opasnost za Balkan i dao svoj nesebični doprinos. Verovatno ste to gledali, gospodine Jovanoviću. Ili možda Nataša Kandić, koja predstavlja, zajedno sa svima ostalima koji sistematski razbijaju Srpski narod i ono što smo mi kao narod predstavljaju na najgori mogući način, i svi ostali iz tzv. nevladinih organizacija. Trebalo je da im poručite, jer to su vaši prijatelji, da on nije rođen 15. veljače, nego na Sretenje gospodnje, najveći srpski praznik, i da je gospodin Tomislav Nikolić kao takav čovek, patriota i Srbin, dao ogroman doprinos da ova država ima danas Ustav i dao je ogroman doprinos, časno obavljajući funkciju predsednika Narodne skupštine Republike Srbije, da se uspostavi zakonodavna vlast. Za razliku od vas, koji ne vidite nekada dalje od svog nosa, on vidi mnogo dalje, kao i predsednik naše stranke i svaki srpski radikal, razmišlja o tome šta će sa Srbijom da bude za pet, deset, pedeset godina, gde će da žive deca uSrbiji, kakvu će budućnost da imaju, sa kakvim će problemima da se suočavaju. U najtežem trenutku za državu i narod, pošto ste se vi baškarili tri meseca i nije vam bilo važno, gledali ste se preko nišana i svašta smo mogli da se naslušamo, šta ste jedni o drugima govorili, kao što govorite i dan-danas, on je mislio samo o jednom: da se uspostavi zakonodavna vlast. Dva pisma je napisao tom nesrećnom Borisu Tadiću, da Srbija ima predsednika Skupštine, da ima odbore, da može u svakom trenutku predsednik Narodne skupštine da je sazove, ako se odlučuje o sudbonosnom pitanju za državu i narod, a to je pitanje i sudbina Kosova i Metohije, naže južne pokrajine. Kada je, kako je to lepo objasnio, u prvim danima posle petooktobarskog puča Amerika na auspuh izbacila Vojislava Koštunicu za predsedničkog kandidata za predsednika Savezne Republike Jugoslavije, to su reči prof. dr Vojislava Šešelja, nešto ste razmišljali šta ćete i kako ćete, kažete, metiljav je, spor je, da li će moći da trči u kampanji, znate, avgust mesec, septembar. Poguraste ga nekako i eto, na krilima tog puča, on vas je sve doveo na vlast. Moram vas, kolege iz Demokratske stranke Srbije, mnogo smo vas podsećali, a nije vam baš toliko kratko pamćenje, šta ste pričali u ponedeljak, utorak na noć, da vas podsetim šta ste sve radili i kakve ste probleme imali sa vašim, koliko večeras ili sutra, koalicionim partnerima iz Demokratske stranke. Zar niste to vi koji ste napuštali Narodnu skupštinu Republike Srbije u trenutku kada je Boško Ristić uveo neke nove, kada vam je oduzeto preko 30 mandata, kada ste ostavljali vaše poslaničke legitimacije? Zar niste to vi isti, koji ste za vreme vanrednog stanja, koje je protivustavno uvela Nataša Mićić, obezglavljeno išli i tražili i Radeta Bulatovića, i Acu Tomića, gde su, da li su po nekim zatvorima, da li su ukopani dve metra pod zemljom, da li su živi? To su sada vaši koalicioni partneri, oni koji su hapsili ljude, oni koji su nas tukli, maltretirali, izbacivali sa sednica Narodne skupštine, oni koji su naredili da skupštinsko obezbeđenje, doajena srpske Skupštine i, kako sam one noći rekla, narodnog srpskog tribuna, Tomislava Nikolića, toliko maltretira i izvlači iz skupštinske klupe, u kojoj sedi već 16 godina, da je ovaj jedan deo pukao i da se desilo da se jedan deo klupe otkine zbog toga što su oni bili tako bahati i silni. Je l' hoćete opet da navlačite ženske čarape na glave, i da upadate u fabrike i da imate krizne štabove? Da li opet hoćete da otpuštate radnike? Pa, 800.000 radnika su već najavili vaši eksperti. Mnogo znakova jednakosti ima između vas pojedinačno i uopšte mi nije važno po ovim vašim kvotama kako ste se, u noći koja je prethodila ovom zahtevu da smenite gospodina Nikolića dogovarali. Jer, kad slušam onog nadobudnog Parivodića, sa sve Angelom Merkel, Bernsom i ostalim ustašama sa kojima se skupio u Zagrebu, kakva je meni razlika između njega i ostalih iz DS. Isto vam je zalaganje, on je vaš kadar. Šta me briga kako ste to podeli po kvotama kad ste apsolutno isti, između vas nikakve razlike nema. Da budem malo šaljiva u ovom trenutku, jer mi nismo tužni, kao što nije tužna ni Srbija, već je ponosna na Tomu Nikolića što vi ovo sada radite, a vi iz Demokratske stranke Srbije razmišljajte ko će večeras ili od sutra da kleči na kukuruzu po ćoškovima. Gospodine Šormaz, vi ste rekli pre neko veče da ćete da pospete kukuruz i da za kaznu to mora do kraja života ili da ne uđe u ovu salu da radi Boško Ristić. Da nećete vi večeras to da radite umesto Boška? On je sada vama koalicioni partner i šef u toj koaliciji, je l' tako? Što se tiče ljudskog dostojanstva, ponosa i časti, to je najvažnije, čovek može da dobije na lotou, može da izgubi na nekoj drugoj strani, može, ne daj bože, da mu se desi neka nesreća, ali je kao kamen i stalno mora sve da izdrži, i da stalno ima snage da se bori do kraja, jer boriti se, to je valjda smisao života. Ali, da se borite za svoju otadžbinu, da se borite za svoj narod kao što to radi Tomislav Nikolić, nećete da naučite nikada. Tadić i Koštunica su kao Lolek i Bolek, pokažu koja karta im odgovara, odnosno mesto na mapi sveta, samo bi da putuju, da idu, da rasprodaju interese, to Tadić pre svega, Koštunica se pretvara, on je kao fin, umereni nacionalista, on će da čuva državu i narod, ali se ne zna, kao u Alan Fordu što se ne zna, ko je veći prevarant i ne zna se ko je broj jedan. Ta bitka će dugo da se nastavlja. Ali, budite sigurni da će narod da vam zapamti ovo što ste nečasno pre svega uradili, ponosni narod koji je danima i cele one noći i u Srbiji, i svuda gde Srbi žive, slavili izbor Tomislava Nikolića. Znate kako kaže poslovica - bolje je jedan dan u životu biti lav nego celog života miš. Tomislav Nikolić je i lav i laf, i čovek i poslanik kakav zaslužuje da bude i kakvog ga je Srbija izabrala, a vi ćete svi zajedno celog života ostati samo miševi. Hvala vam.
Hvala gospođici Jovanović. Reč ima gospodin Čedomir Jovanović.
Gospodine potpredsedniče, poštovano predsedništvo, dame i gospodo narodni poslanici, parlament je konstituisan 14. februara ove godine. Ono što moramo uraditi tokom ove tačke dnevnog reda je pokušaj vraćanja elementarnog političkog dostojanstva koje je preduslov uvažavanja naše skupštine. To dostojanstvo je ugroženo ucenama i zloupotrebom političke volje građana, do koje je došlo u ponedeljak i do koje dolazi i tokom rasprave o ovoj tački dnevnog reda. Mislim da je politička obaveza LDP da, zbog 220.000 građana koje predstavljamo u ovom parlamentu, govorimo jasnim jezikom. Danas Koštunica ne smenjuje Tomislava Nikolića. On danas smenjuje sebe, a da li će parlamentarna većina imati snage da mu to stavi do znanja i tokom rasprave u utorak, za mesec, dva, tri ili šest ili godinu dana, to više i nije toliko važno. Dužan sam da zbog atmosfere koja je beležila ovu sednicu, konsultacija kojih se najčešće stidim, vrlo jasno kažem da je Koštunica pokušao da uradi u Srbiji ono što je pre njega radio Milošević. Zbog toga je on politički naslednik načina na koji se deluje u srpskom političkom životu, Slobodana Miloševića i kreator posledica koje, zbog stanja u kojem se nalazi naša zemlja, mogu biti teže nego one sa kojom smo se suočili posle pobede na izborima nad Slobodanom Miloševićem. Milošević je plašio Srbiju Šešeljem, a Koštunica to radi danas plašeći Srbiju Nikolićem. Ali odbija da nam to kaže u obrazloženju koje nam je njegova stranka podnela, sa zahtevom da se mi izjasnimo o smeni Tomislava Nikolića. LDP je rekla sve što je imala da kaže o Tomislavu Nikoliću, to ne želim da ponavljam, kao što su to rekli i članovi SRS, bez obzira da li govore o sebi ili govore o LDP. Ono što želim da kažem je nešto što je očigledno. Vojislav Koštunica je politička osoba koja preuzima presudnu odgovornost za posledice urušavanja našeg političkog života koje je ubrzano, i koje se ubrzava i tokom rasprave o smeni predsednika parlamenta koji je izabran pre pet dana. Mi, kao predstavnici političkih snaga koje su 2000. godine dobili podršku 2,5 miliona građana da bi zemlju promenili, ne možemo izbeći političku odgovornost za sve ovo što se u Srbiji dešavalo poslednjih sedam godina. Radikali ili socijalisti ne mogu biti izgovor za nedovršene poslove, a ono čemu prisustvujemo, kao aktivni učesnici poslednjih sedam dana, jeste zapravo najveća politička kompromitacija ideja oko kojih se u tom trenutku okupila Srbija, ideja koje su bile pozitivne, ideja koje su stvarale nadu, nudile viziju i kojom zbog odsustva rezultata danas toliko sporne. Mi ne želimo Srbiju da plašimo SRS-om, kao što to rade neki drugi. Ne želimo da ih plašimo i SPS-om, ali ne nameravamo da ćutimo pred činjenicom da je i u ovom trenutku za srpsku Skupštinu i parlamentarni život u zemlji mnogo više učinio Tomislav Nikolić sa svojom strankom, nego Vojislav Koštunica sa svojom. Stranka koja od nas traži da sedimo tokom noći u parlamentu, da radimo vikendom, da obesmišljavamo sami sebe, nije se udostojila da prisustvuje raspravi koju je inicirala. Ova sednica se ne bi završila bez volje SRS. Ova tačka dnevnog reda ne bi mogla da se završi bez saglasnosti predsednika Parlamenta, Tomislava Nikolića. On je na ovoj sednici pokazao na kakav način predsednik neke institucije treba da se odnosi prema toj instituciji. Pravim razliku između onoga što je radio on i svih rasprava koje su obeležile naše međusobne odnose. Na konsultacijama šefova poslaničkih grupa, koje su organizovane, zakazane, nakon potpune blokade parlamenta, koja je posledica vrhunske neodgovornosti Koštunice prama nama kao poslanicima, umesto produžetka te agonije on je ponudio jasna rešenja. Nemojte nas terati da sedimo noću, ova tačka dnevnog reda će se završiti u 18,00, Skupština će sutra početi u 10,00, završiće se raspravom u načelu u 14,00, prekosutra ćemo nastaviti da radimo od 14,00-16,00, u 16,00 ćemo raspravljati o Vladi, Srbija će dobiti Vladu, ispoštovaćemo Ustav, mi smo se protiv tog ustava borili. Neki drugi su se borili za taj ustav i svojim neodgovornim postupcima oni su zemlju doveli u tako duboke krize i zbog toga je naša politička obaveza da kažemo da su više za razrešenje ovog problema učinili radikali nego oni koji su manipulisali radikalima i pokušavaju da manipulišu nama. Puno toga ćemo reći tokom rasprave o Vladi i nadam se da će kandidat za novog premijera sedeti u ovoj klupi, za razliku od predsednika njegove stranke koji nisu bili spremni da urade tako nešto, i koji nam opet nisu ponudili odgovore na to osnovno pitanje - šta to fali danas predsedniku Parlamenta, što mu nije falilo pre pet dana, i šta se to u međuvremenu desilo da bi oni tražili smenu predsednika Parlamenta? SRS je zloupotrebljena. Ne želim da ulazim u namere te stranke. Zloupotrebljen je najistaknutiji političar te stranke, zloupotrebljena je SkupštinaSrbije, ona je zgažena i način povratka kredibiliteta u našu instituciju je jezik istine i činjenica. Glasamo danas onako kako smo glasali pre pet dana. Borimo se protiv SRS, ali ne sa ambicijom da od njih napravimo đavole srpskog političkog života, nego sa svešću i idejom da jedino pobedom nad njima možemo prići onome koji zloupotrebljava 1.200.000 glasača ove zemlje, duplo više nego što je dobio on na svojoj listi, ucenjujući sve oko sebe, računajući pri tom na našu svest o značajnog trenutka u kojem radimo i o težini stanja u kojem se nalazi zemlja. Najneodgovornije ste se, kolege iz DSS-a, ponašali tokom prethodnih pet dana. To želim da vam kažem, bez namere da vređam vaše birače ili vas lično. Podržali ste neodgovornu politiku i u ponedeljak i danas. U ponedeljak neodgovornu zbog toga što je manipulisala i nastupala neiskreno, danas neodgovornu zbog toga što nema snage da prizna grešku. Mi mislimo da je greška izbor Tomislava Nikolića za predsednika Skupštine, a borićemo se da ovaj parlament ne ponovi tu grešku prilikom izbora nove Vlade.
Reč ima gospodin Ivica Dačić.
Dame i gospodo poslanici, iskoristiću deset minuta vremena, koje mi preostalo sa početka ove rasprave kao šefu poslaničkog kluba.
Izvinjavam se, gospodine Dačiću, 8,5 minuta.
Koliko mi je poznato, postoji podela na dva puta po deset, ali dobro, nema problema, mogu i u osam minuta da kažem ono šta ću da kažem. Mislim da što pre treba završiti ovu farsu. Tačno je da je jedan poslanik danas izjavio da je to politika i da je u politici sve moguće. Dame i gospodo poslanici, čini mi se da ipak u politici nije baš sve moguće. Ponoviću još jednom, SPS je podržala Tomu Nikolića zahvaljujući dogovoru sa DSS-om. DSS, niko joj ne može zameriti što je napravila Vlada sa DS-om, ali mogu da joj zamerim što je prekršila obećanje koje je dala Tomislavu Nikoliću da ga neće smenjivati sa mesta predsednika Skupštine, čak i ukoliko napravi Vladu sa DS-om. Gospodin Vučić, Toma Nikolić i ja smo bili na tom sastanku. Data reč je, dame i gospodo, mnogo vrednija od bilo koje političke vlasti. SPS neće pristati da bilo kome bude faktor plašenja političkih protivnika. Zašto bi neko nekoga plašio SPS-om. Ponoviću još jednom, da nije bilo SPS-a, dame i gospodo, u ovom parlamentu ne bi bilo doneto na stotine zakona koji su, kako vi kažete, bili u saglasnosti sa normama EU. Uostalom, u to vreme jesu bili i odmrznuti i započeti novi pregovori sa EU. G17 je izašao iz Vlade zato što nije uhapšen Ratko Mladić. Kada ćete sada da izađete iz Vlade? Jeste li rekli kada ćete da izađete iz Vlade ili vam je neko rekao sa strane da morate da izađete iz Vlade? Navedite sada rok kada bude rasprava o izboru Vlade. Koji je to rok dokle ćete biti u Vladi, dok se ne uhapsi Ratko Mladić ili je ta principijelnost bila bitna samo da se obori Vlada Koštunice i da se što pre ide na izbore. Što pre na izbore, a treba vam tri meseca da formirate novu Vladu Republike Srbije. Molim vas da ne krivite nikog drugog što nemate dovoljno vremena za izbor ovih organa, izbor Vlade i usvajanje ovih zakona. Vremena ste imali na pretek, vremena ste imali od prvog dana završetka izbora, kada ste objavili da je u Srbiji pobedio demokratski blok. Koji je to demokratski blok? Molim da ne vređate više inteligenciju građana Srbije. Demokratski blok ne postoji, postoje samo oni koji se zovu demokratama, zato što su svi nastali iz DS-a, ali to kako je neko nekome dao naziv ne znači da je demokrata. Prestanite više da delite Srbiju podelama koje ne postoje među građanima Srbije. Šta to znači? Da ove ostale stranke koje nisu na vlasti ne pripadaju demokratskom bloku? Šta je demokratija? Demokratija je vladavina naroda. Ko ima pravo da ospori volju naroda na izborima? Vi to, dame i gospodo, nemate pravo. Gospodin Jovanović je, nemam nameru da repliciram njemu, da ne gubimo vreme, ali rekao je da ga ovo malo podseća na vreme Miloševića, kada je on tako sastavljao Vladu i sve ostalo. Gospodine Jovanoviću, da je SPS u prilici da ovo sastavlja, zar mislite da bi to bila ovakva farsa ili tragedija, šta god hoćete. Kod Miloševića ste svi trčali na kanabe ne bi li ste ušli u Vladu. Prema tome, svi, svi, svi, što kaže Vuk Drašković, pošto i u parlamentu mora neko i to da kaže. U svakom slučaju govorili ste, G17 je govorio da će se formira Vlada zbog Srbije. Zašto je onda G17 izašla iz Vlade, kada je i tada Srbija bila u problemima? Znači, mene uopšte ne interesuje kako ćete vi sastaviti vladu. Govorim o tome hoćemo li mi u Srbiji negovati dogovore između političkih stranaka ili će politička scena u Srbiji biti politička berza, ko da više. Kakva je to principijelna politika spojila i razdvojila u ponedeljak DSS i DS i danas? Koliki je bio razdor principijelne politike, da su i jedni i drugi nazivali izdajnicima i da ne govorim kakve su sve pretnje upućivali. Ali je potreba formiranja vlade izbrisala sve međusobne razlike, pa će se tako desiti da poslanici DSS, koje ja uopšte ne krivim, na čelu sa Milošem Aligrudićem, koji je kolateralna šteta i žrtva jer mora da iznosi stavove stranke, danas će u roku od pet ili šest dana koliko je proteklo, morati dva puta da kažu različite stavove. Ako mislite da je sve to u Srbiji moguće, mislim da se varate. Vladari, vlast, možda mogu da zaborave ono što govore političari, ali narod ne. SPS je ostala čista i principijelna u svemu ovome. Od početka smo govorili, ako nema parlamentarne većine, glasaćemo za onog kandidata koji je kandidat najveće političke stranke. Ako ima parlamentarne većine, ako je SPS u toj većini podržaće, ukoliko nije, neće podržati tog kandidata. DSS i DS su se međusobno ukaljali. Prosto ne znam, dovoljno je da svi uzmemo stenograme sa te sednice i da ih citiramo danima, danima, danima, imamo materijala za 10 dana celodnevnih sednica šta ste jedni o drugima rekli. Sutra ćete sedeti, dame i gospodo, ovde u istim ovim klupama. Zašto ste se kaljali? Da dobijete koju ministarsku fotelju više. Zašto ste upotrebili ovog čoveka, Tomu Nikolića, SRS i SPS, sa najboljim namerama. Upotrebili ste je ne da Srbija dobije instituciju, nego da dobijete povoljniji tretman u odnosima sa DS. To je nekorektno prema političkim strankama koje su sa vama sarađivale. Mislite li da će vam biti prijatelji oni protiv kojih ste se borili tri godine posle 2000. godine? Samo je problem što ste porušili mostove za vraćanje nazad. Biće teško ponovo uspostaviti poverenje. Kolege sa kojima sam bio, znači, i gospodin Nikolić i Vučić su mi više puta govorili da ne treba verovati DSS. Ja sam ih ubeđivao da je to dobro da se dogovorimo. Na kraju, ovo smatram ne samo političkim odnosom, ovo smatram i ličnim odnosom DSS prema SRS i SPS. Niko nije ničija moneta za potkusurivanje, ali život je dug. Zato SPS neće glasati za razrešenje Tomislava Nikolića, zato što mi nismo dobili nikakvo pismo od Solane da su sada službe bezbednosti pod kontrolom, zato što se mi i dalje držimo dogovora DSS-SRS-SPS, jer mene još niko nije obavestio da taj dogovor više ne važi, a to je valjda osnovni red u političkoj komunikaciji. Formirajte vladu, birajte novog predsednika, Srbiji želim sve najbolje, da zaštiti nacionalne i državne interese, a vama, koji ne volite da se gledate očima, neka vam je svima i neka nam je svima bog u pomoći. Želim vam što kraći mandat i, naravno, želim Tomislavu Nikoliću da se zahvalim što je prihvatio da obavlja ovu funkciju, iako je možda bio svestan da ća na njoj biti pet, šest ili sedam dana. Hoću da zahvalim poslanicima SPS koji su verovali u dogovor SRS i DSS. Hoću da zahvalim i DSS na jednom specifičnom odnosu u tim dogovorima. Iz svega se, naravno, moraju izvući pouke, a naravno, još jednom, Toma Nikolić će biti razrešen ili će podneti ostavku. Ali će ostaće bruka i za vas koji ste pre pet dana glasali za njega, a danas potpisali da ga razrešavate. Obraz i čast se gubi, dame i gospodo, samo jednom, a vi ste izabrali da ga izgubite na ovom slučaju. Hvala vam.
Hvala gospodinu Dačiću. Molim gospodina Aleksandra Vučića da uzme reč.
Dame i gospodo narodni poslanici, evo pitanje je da li biste ikada stigli u roku koji vam je bio potreban da smenite Tomislava Nikolića, odnosno da glasate za njegovo razrešenje, pitanje je da li biste ikada mogli da izglasate zakon o ministarstvima, a naravno da smo samo malo opstrukcije vršili, nikada ne bi mogla na dnevni red ni da dođe rasprava o novoj vladi Republike Srbije. U tome se videla razlika između Tomislava Nikolića i SRS i vas. S jedne strane čast, moral i odgovornost prema građanima Srbije, a sa druge strane samo želja da se dočepate fotelja i da se obračunate na najgori mogući način sa onima od kojih mislite da vam preti politička opasnost. To je razumljivo. Razumem da imate veliki strah od srpskih radikala. Taj strah nije zbog Srbije, zbog građana, taj strah je zbog toga što mnogi od vas koji su umešani u kriminal, koji su bili na vlasti, morali bi da odgovaraju pred licem pravde. Morao bi Đelić da objasni odakle mu 11 miliona evra, morao bi Dinkić da objasni odakle mu 50 miliona evra, morali bi mnogi da objašnjavaju kako i na koji način su pljačkali građane Srbije. Zato imate taj strah. Neko kaže da Koštunica danas ne smenjuje Nikolića već smenjuje sebe. Želim da vam kažem da Koštunica neće danas smeniti nikoga, ali je pokušao da smeni ne Tomislava Nikolića, nego Srbiju i njene građane, gospodine Aligrudiću. To ste vi danas pokušali, to ste juče pokušavali. Vi hoćete da razorite Srbiju. To je vaš cilj, to je vaša namera. Kaže, plašili su Srbiju Nikolićem, pa su organizovali onu hajku preko lažovizije B92, RTS-a i nekih drugih TV kuća. Vi da plašite Srbiju Tomislavom Nikolićem? Srbija se plaši vas, Srbija voli Tomislava Nikolića i SRS. To je ono što vi ne možete da razumete. Dosta je bilo, dame i gospodo, te priče, mi smo fini, mi smo evropejci, mi smo fensi, mi smo ne znam šta. Vi radikali, pa to su kužni, ovakvi ili onakvi. Ne, dame i gospodo, građani Srbije su vam rekli, mi smo najbolji deo političke elite Srbije, jer građani Srbije najviše poverenja imaju u SRS, u Vojislava Šešelja, Tomislava Nikolića. Ne znam i ne mogu o tome da govorim u ime poslaničke grupe, nismo o tome ni razgovarali, ali danas u pauzi naše sednice pratio sam informativni program Televizije Srbije. Oni su napravili čak i foršpan pa rekli, zamislite, kaže, poštujući volju većinske Srbije formiraće se vlada demokratskog bloka. Onda sam malo sračunao i ustanovio kakvi su lažovi na RTS-u. Izračunao sam koliko je 22, koliko je dobila koalicija HDZ, DS i SDP, 16, koliko je dobila koalicija DSS, NS i JS, to je 38 i 6, koliko je dobila G 17 plus. To je 44% glasova građana Srbije. To nije većinska Srbija. Vi ste manjinska Srbija, ali ćete biti ubedljivo manjinska Srbija posle bilo kojeg sledećeg izjašnjavanja građana Srbije. Neka RTS ne laže, ja ću sada reći: više da plaćam pretplatu Televiziji Srbije, da tako laže, neću i na pamet mi ne pada, pa ne znam sa kakvim se posledicama zbog toga na bilo kojem mestu suočavao. Tomislav Nikolić je svima u Narodnoj skupštini održao lekciju kako se ponaša neko ko je demokrata po opredeljenju. Kad niste imali rešenje za koje nikada ne biste mogli da okrivite nikoga, pogotovo ne srpske radikale, Tomislav Nikolić je izašao sa rešenjem i rekao vam, "skratite sve to što pričate, sve gluposti koje izgovarate, sam ću da izađem i podneću ostavku". Zato što vidi da postoji nemoralna poslanička grupa koja sledi stope Zorana Đinđića, koji je prvi uveo princip u Srbiji da je sve protiv morala dozvoljeno i najbolje, jer je njegova rečenica "kome je do morala neka ide u crkvu". Taj princip danas sledi Vojislav Koštunica i Miloš Aligrudić. Oni su ti koji su pre pet dana potpisali zahtev da Tomislav Nikolić bude izabran na mesto predsednika Skupštine. Oni su posle toga tražili njegovu smenu, iako su tvrdo obećavali, ne samo da ga neće smeniti, ja sam svedok, oni su molili Tomislava Nikolića da nikada ne popusti pod pritiscima DS ili bilo koga drugog, pa da im ponudi ostavku ako, ne daj bože, formirate slučajno većinsku vladu sa "žutima", kako ste se izjasnili. Gospodine Aligrudiću, zbog tih laži, zbog tog nemorala, vi idete na političko smetlište, na smetlište istorije, a Tomislav Nikolić dobija svu slavu časnog, poštenog, ozbiljnog i odgovornog čoveka. Tomislav Nikolić vam je pokazao ne samo kako se vodi Narodna skupština, pokazao vam je kako se vodi država. Možete da sastavite vladu, imate većinu, sastavićete je. Čujem da su neki već išli da izdaju naređenja, iako ih još ni neke novine nisu proglasile za ministre. Već vidim da obilaze svoje parohije i gledaju gde šta ima, šta je sledeće za prodaju, šta je sledeće na tenderu. Nemam ništa protiv svega što ćete da radite, ne zbog lične sujete, već zbog problema sa građanima Srbije. Građani Srbije su se mnogo radovali, iako to nije funkcija koja je donosila veliku vlast, izboru Tomislava Nikolića. Dva dana laži, organizovanih laži, falsifikata, lopuža sa B 92, koji su zajedno sa nekim ministrima opljačkali državu za 10 i po miliona evra, dva dana tih organizovanih laži i onda dolazi vaš zahtev da menjate časnog čoveka, koji je kriv samo zato što voli Srbiju. Samo zato što je protiv njega Agim Čeku, Ram Manaj i samo zato što su protiv njega ovi iz EU i SAD, koji nam otimaju Kosovo i Metohiju. Da bi se drznuo predsednik Vlade da kaže, "formiram Vladu sa "žutima" zato što hoću da štitim Kosovo i Metohiju". A pre pet dana su nama govorili, "mi moramo da štitimo Kosovo i Metohiju". Znamo kako je tačno Aligrudić rekao: "Ovi izdajnici iz DS prodaće Srbiju". Gospodine Aligrudiću, nema igre sa Srbijom. Srbija vam ovo zaboraviti neće. Mi političari možemo, mi nismo ni važni, danas jesmo ovde, sutra nismo, ali vam Srbija ovo oprostiti neće. Danas je Tomislav Nikolić, iako za 15 minuta možda ili sigurno neće biti predsednik, danas je Tomislav Nikolić na nebu, a vi ste ispod zemlje, ne u fizičkom, već u moralnom smislu, gospodine Aligrudiću. Večeras će Srbija sa podeljenim osećanjima da dočeka ostavku koju će podneti Tomislav Nikolić. Istovremeno će ljudi biti tužni zbog toga što na čelu Skupštine nije Tomislav Nikolić, a istovremeno će se radovati što su videli kako veliki čovek i veliki političar može da se ponaša, kako može da poštuje demokratsku proceduru. Kako može i više od toga da učini, kako može da pokaže kako je to biti čovek, ne želeti i ne žudeti za foteljom više nego za svojom Srbijom. Vi ste to zaboravili. Srbiju ste bacili pod noge, gospodine Aligrudiću. Nije Srbija vaša prćija da se sa njom igrate. Nije Tomislav Nikolić vaš sluga da se sa njim igrate. To će građani Srbije vama pokazati, gospodine Aligrudiću. O Solani i ovome kojeg je postavio za šefa za nacionalnu bezbednost, neću više ni da govorim. Sve ono protiv čega ste bili, sve ste na kraju uradili. Dali ste Tadiću da rukovodi svim tim. Dali ste mu zato što je to tražio Havijer Solana. Zato Srbija mora da pobedi sve vas. Na kraju, pošto ne znam šta će se odlučiti na Statusnoj konferenciji, koja se održava povodom Vojislava Šešelja, možda mi je ovo lično bila jedna od poslednjih rasprava u Narodnoj skupštini i moram da izrazim, i da iskoristim i tu vrstu ličnog odnosa i lične note i da kažem da mi je danas bilo najlakše, sinoć i danas mi je bilo najlakše u Narodnoj skupštini. Nikada vas sa većom lakoćom vas nisam pobeđivao ovde, jer sam štitio pravo, ne samo prijatelja i dobrog čoveka, već velikog čoveka, državnika, čoveka koji će voditi Srbiju, čoveka koji je pokazao kako se štiti moral, kako se štiti Kosovo i Metohija i kako se brani Srbija. Za razliku od vas, gospodine Koštunica, gospodine Tadiću, gospodine Dinkiću, koji ćete razoriti Srbiju, ali vam srpski narod neće dati, staće vam na put i sačuvaće i odbraniti Srbiju. Alal vera, gospodine Nikoliću, pokazali ste kako se Srbija vodi.
Molim predsednika Skupštine Tomislava Nikolića da uzme reč.
Dame i gospodo narodni poslanici, da sam samo po jedan dinar dobijao od svakoga ko izgovori moje ime ovih dana u svetu i u Srbiji bio bih milioner, to vam garantujem. Bog je stvarao svet šest dana, a ja sam ga uzdrmao za dva. Onog časa kada je Javni servis u utorak u podne počeo da širi Srbijom strah od mog izbora, shvatio sam da ste se dogovorili. Neki kažu da sam bio naivan. Ne, samo sam bio pošten. Poštene možete uvek da prevarite i pošteni vas nikada neće prevariti. Nije meni trebala ova funkcija. Srbiji je bio potreban izbor predsednika Skupštine i na to sam upozoravao celokupnu srpsku javnost. Zaista je došlo do razgovora sa predstavnikom DSS, koga sam pred svedocima pitao: "Da li ja to sada razgovaram sa Vojislavom Koštunicom"? On je rekao: "Da, imam potpuno ovlašćenje, kao da je pred vama Vojislav Koštunica". Bio sam prisiljen da obećam da neću podnositi ostavku kad "žuti" to budu tražili, ako formirate vladu, zato što je Vojislav Koštunica rekao da Srbiji na čelo Skupštine treba patriota koji neće izdati Kosovo, a Boris Tadić će izdati Kosovo i Metohiju. Vlada će da se raspadne, ali ćemo imati Skupštinu koja neće dozvoliti da se izdaja sprovede u delo. Inače, verujte mi, do mesta predsednika Narodne skupštine mi je kao do lanjskog snega. Govorio sam, možda neuspešno, građanima Srbije posle izbora da SRS nema s kim da ide u koaliciju. Ali, i ja se krećem Srbijom, osluškujem, čuo sam mnogo glasova, "šta se ovaj Toma pravi važan, što ne ide sa Koštunicom, kada je on patriota i nacionalista?" Evo vam sad, građani Srbije, patriotizma i nacionalizma! Mene je zaista izabrao narod Srbije za predsednika Skupštine, kao što ćete za neki dan, predstavljajući narod, u Skupštini izabrati novog predsednika. Prvi ću da mu čestitam. Neću izaći iz sale, neću odbiti da prisustvujem kad on preuzima funkciju, neću nikada reći da to nije predsednik Narodne skupštine Republike Srbije, neću na funkciji predsednika Skupštine da delimo Srbiju, kao što ste to vi pokušali. Onda kada je postalo jasno da je teško ubediti narod Srbije da me smeni, onda ste pozvali u pomoć Brisel i Vašington, da me smenjuju Brisel i Vašington, kao da brine nekoga u Briselu, Strazburu, Vašingtonu ko je Tomislav Nikolić i kolika je to opasnost po svet. Stvarno u ovih nekoliko dana pokazao sam kolika sam opasnost po svet, tolika opasnost da ste se uplašili i morali ste da me smenite. Znate, čovek je sastavljen uglavnom od vode i voda je stišljiva tečnost, i ja trpim te pritiske. Neću u skorije vreme pući, najverovatnije. Znam da je i Vojislav Koštunica sastavljen od vode, ali meni je obraz od drugog materijala. I kao kandidat za predsednika Skupštine i kao predsednik Skupštine provlačen sam kroz blato dva puta. Ne osećam se ukaljanim, a i ako ste me ukaljali, ipak je to srpsko blato i sve dok od srpskog blata bude zavisilo da li ću da budem kaljav, ukaljajte me slobodno. Ali, na meni nećete naći evropsko ni blato ni zlato. Ako se i svi vi okrenete zemlji u kojoj živite, koju treba da vodite, za koju živite, sve će biti lakše. Koliko sam shvatio Vojislava Koštunicu, Srbiju čeka težak ispit. EU nam uzima Kosovo i Metohiju, Rusija nas brani. Srbija će biti pred izborom - da li će i dalje nastaviti da služi EU, sa uzetim Kosovom i Metohijom, sa Vojvodinom na koju su aspiracije već pokazane, sa izgledom dvadesetpetogodišnjim ulaska u EU ili će blisko sarađivati sa onima koji su nam prijatelji ili sa onom državom, Ruskom Federacijom, koja nas u svemu ovome podržava. Kako sam shvatio današnje izlaganje predsednika poslaničke grupe DSS, i sada je DSS pri stavu da Kosovo i Metohija ne može da se menja za članstvo u EU. Kako sam shvatio DS, EU iber ales. Kako sam shvatio predstavnika G17 plus na sastanku sa ambasadorima Saveta bezbednosti, G17 plus nema dilemu - Kosovo ili EU. Ako nam uzmete Kosovo, naš imperativ nije EU - tako je rekao predstavnik G17 plus, verovatno je tu prisutan u sali. Kada sam na izlazu iz sale rekao, jeste li vi svesni šta ste rekli, kaže - rekla sam iz duše. Da li vam je stranka uzela dušu, gospođo? Da li biste i sada mogli iz duše da kažete za ovom govornicom - ako nam EU uzme Kosovo i Metohiju da G17 plus ili bar vi nećete odobravati učešće G17 u vladi. Ako nas taj ispit čeka, SRS se opredeljuje za Rusku Federaciju, i vi to vrlo dobro znate. Ako nas taj ispit čeka, ja ću povesti građane Srbije u borbu protiv ove vlade koja ovde bude stvorena, ukoliko opstane i posle pada Kosova i Metohije. To je moj životni zadatak, ja sam pred krajem onoga što čovek može da naziva - ambicijama u politici. Ako nam se to desi, od Srbije ništa neće ostati. Ako formirate vladu da biste premostili gubitak Kosova i Metohije, grdno se varate. Čekam taj ekspoze kandidata za predsednika vlade. Mi ćemo jasno pitati Vojislava Koštunicu - da li se on dogovorio sa Tadićem da Srbija mirno prihvati gubitak Kosova i Metohije. Ako vi to mirno prihvatite, mi nećemo, a onda mira u Srbiji nikada neće biti. Koristim i priliku da Mariji Šerifović čestitam, a Verici Šerifović da se zahvalim što je svoj divni slavujev glas genima prenela na svoju ćerku. Još jednom da vam kažem, i sada me je sramota što sam nekima od vas bio predsednik Skupštine. Podnosim ostavku na funkciju predsednika Narodne skupštine.
Zahvaljujem gospodinu Tomislavu Nikoliću. Podsećam vas da je članom 28. Poslovnika Narodne skupštine Republike Srbije predviđeno da u slučaju podnošenja ostavke predsedniku Narodne skupštine prestaje funkcija danom održavanja sednice na kojoj je podneo ostavku, odnosno na prvoj narednoj sednici Narodne skupštine, ako je ostavku podneo u vremenu između dve sednice. O podnetoj ostavci ne otvara se pretres, niti se odlučuje, već se prestanak funkcije predsednika po ovom osnovu samo konstatuje. Saglasno članu 28. stav 3. Poslovnika Narodne skupštine Republike Srbije, Narodna skupština konstatuje da je Tomislav Nikolić podneo ostavku na funkciju predsednika Narodne skupštine Republike Srbije. Dozvolite mi da se u vaše i u svoje ime zahvalim Tomislavu Nikoliću, dosadašnjem predsedniku Narodne skupštine Republike Srbije, na obavljanju poslova predsednika Narodne skupštine. Hvala najlepše. Sutra u 10,00 časova sednica se nastavlja 7. tačkom. Ova tačka je završena. Hvala. Poštovane dame i gospodo narodni poslanici, nastavljamo rad Prve (konstitutivne) sednice Narodne skupštine Republike Srbije u 2007. godini. Na osnovu službene evidencije o prisutnosti narodnih poslanika, konstatujem da sednici prisustvuje 143 narodnih poslanika. Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice za glasanje. Konstatujem da je primenom elektronskog sistema za glasanje utvrđeno da je u sali prisutan 101 narodni poslanik, i da, prema tome, postoji kvorum za rad Narodne skupštine. Obaveštavam vas da je sprečen da sednici prisustvuje narodni poslanik: Nenad Čanak. Obaveštavam vas da je Poslanička grupa Srpske radikalne stranke za predsednika Poslaničke grupe odredila narodnog poslanika Tomislava Nikolića. Prelazimo na 7. tačku dnevnog reda: – PREDLOG ZAKONA O MINISTARSTVIMA (načela) Ovlašćeni predstavnik Srpske radikalne stranke je gospodin Aleksandar Vučić. Primili ste predlog zakona koji su podneli 128 narodnih poslanika. Pre otvaranja načelnog pretresa podsećam vas da, prema članu 94. Poslovnika Narodne skupštine, ukupno vreme rasprave iznosi pet časova, kao i da se ovo vreme raspoređuje na poslaničke grupe srazmerno broju narodnih poslanika članova poslaničkih grupa. Molim poslaničke grupe, ukoliko to već nisu učinile, da odmah podnesu prijave za reč, sa redosledom narodnih poslanika. Saglasno članu 140. stav 1. Poslovnika Narodne skupštine, otvaram načelni pretres. Da li predstavnik predlagača, narodni poslanik, gospodin Miloš Aligrudić, želi reč? Izvolite, gospodine Aligrudiću.